
Cântec fără 
sfârşit 


Traducerea şi adaptarea în limba română de 


BRÂNDUȘA CARMEN BORZA. 


ALCRIS 


Capitolul 1 


— Chiar crezi că pe Justine Hart o interesează La Quinta? 
întrebă Logan Addison aruncând o privire prin registrele 
împrăștiate pe biroul său. 

Îşi scoase ochelarii cu rame de baga și punându-și-i pe cap 
își privi partenerul. 

Stând în pragul ușii, Frank Norwood aprobă scurt și 
hotărât din cap. 

— Ai cifrele în faţă, amice. Tu n-ai fi interesat? Cabaretul La 
Quinta va face insula aceea adormită din Caraibe să clocotească. 

— Probabil, răspunse Logan închizând dosarul și, 
desfăcându-și jacheta costumului, se lăsă pe spătarul 
scaunului. Pare o investiţie solidă; solidă ca orice investiție în 
afara Statelor Unite, desigur. Succesul ei depinde foarte mult 
de preferinţele turiștilor. 

— Nu-ţi face griji. Turişii vor fi atrași de insulă precum 
muștele de miere. Şi mai ales de cazinou și de clubul de 
noapte. Îţi dai seama câte vedete se vor etala acolo? 


6 MADELINE HARPER 


— Asta-i altă problemă, spuse Logan. Justine ştie care sunt 
investitorii de la La Quinta? Ştie că ei îl numesc „cabaretul con- 
struit de show-biz” ? 

— Sigur că nu, răspunse Frank așezându-se pe un scaun. 
Asta e regula ta — să nu discutăm investiţiile clienţilor cu 
nimeni. 

— Dar de data asta lucrurile stau puţin altfel. Va fi o 
operaţiune ostentativă, nu doar o investiţie bună. 

— Lasă-mă să-ți amintesc, prietene, că Justine Hart e o damă 
ostentativă. 

— Dar şi foarte precaută. Cu siguranţă o cunoşti mai bine 
decât mine. Tu stai de vorbă cu ea. 

— Sigur că da, rânji Frank. Ăsta e stilul meu și ţi-am spus-o 
încă de la început, când ai părăsit firma tatălui tău ca să vii cu 
mine. Pe lângă asta, ai fost de acord cu termenii. Eu mă ocup 
de clienţi, tu te ocupi de înregistrări și dosare. Apropo, cum 
stăm la capitolul ăsta acum, binișor, nu? 

— Dacă investim în La Quinta vom fi scutiţi de niște taxe 
substanţiale. 

— Şi vreau să te anunţ că doamna noastră știe la fel de bine 
ca și noi asta. Nu e numai o cântăreaţă bună, ci are și ceva în 
cap, spre deosebire de majoritatea clienţilor noștri... sclipitori. 

— Ai dreptate... 

— Dar eu îi iubesc pe toţi în egală măsură, spuse Frank 
mărinimos. Mai ales stelele rock, deși în adâncul inimii prefer 
muzica demodată. 

Logan izbucni în râs. Ochii săi albaștri sclipeau viclean. Ştia 
la ce se referea partenerul și prietenul său. Îşi puse ochelarii pe 
nas și începu răsfoiască pentru a suta oară dosarul Justinei Hart. 


CÂNTEC FĂRĂ SFÂRȘIT 7 


— Dar din păcate — sau din fericire? continuă Frank — pe 
vedetele care cântă melodii de modă veche le-ai lăsat firmei 
conservatoare a tatălui tău, slavă Domnului. Cum să le furăm 
clienţii? Apropo, regreti? 

— Ce anume? 

— Că l-ai părăsit pe tatăl tău ca să te asociezi cu un vechi 
coleg de facultate, într-o firmă care investește în stele ale 
muzicii moderne. 

— Pentru nimic în lume! răspunse prompt Logan. 

După ce absolvise Universitatea Princeton, secţia Afaceri și 
Management, Logan începuse să lucreze la firma prestigioasă 
fondată de bunicul său, pe care o conducea într-un mod con- 
servator capul familiei Addison. Se adaptase repede acolo, sau 
cel puţin așa crezuse până când se întâlnise cu fostul său coleg 
de facultate. Firma de investiţii a lui Frank se baza pe servicii 
de consiliere în investiţii. În general lucra cu stelele actuale 
ale muzicii și teatrului. Dar avea nevoie de ajutorul cuiva ca 
Logan, cu experiență în domeniu, care știa să întocmească 
profesional un portofoliu pentru clienți. 

Când Logan se opusese motivând că nu era genul care să 
lucreze cu super-staruri, Frank îi sugerase să facă treaba omu- 
lui din umbră. „Mă voi ocupa eu de negocieri”, îi propusese el. 
Formaseră o echipă de succes. Parteneriatul, care funcționa de 
cinci ani, părea ideal. Deja își mutaseră sediul într-un aparta- 
ment scump, la etajul doi, înr-o clădire modernă de pe Wall 
Street. Nimic nu stătea în calea firmei Norwood & Addison. 

— Trebuie s-o duci personal pe Justine la La Quinta. 

— Poftim? întrebă Logan punând deoparte dosarul și 
ștergându-și ochelarii. 

— Justine are nevoie de un mic impuls ca să fie profitabilă. 
N-o fac pentru că ne trebuie investitori. Ştii bine că ne-am des- 
curca cu ce avem până-n momentul ăsta. Dar cred că investiţia 
asta îi va ridica valoarea portofoliului. 

— Şi chiar trebuie s-o duc eu acolo? 

— Trebuie. Eu mă căsătoresc în câteva săptămâni și nu cred 
că Dianei i-ar surâde ideea să călătoresc prin insule tropicale 
împreună cu Justine Hart. De fapt m-ar omori dacă ar afla. 

— Ai dreptate, surâse Logan. 

— Justine ştie ce părere am eu despre La Quinta şi nu vreau 
să întind aţa. Mai ales că fostul ei soț, Brady Hart, a jecmănit-o. 
Justine e foarte suspicioasă acum, după ce s-a fript o dată... 

— Ce om... murmură Logan gândindu-se la fostul soţ al 
Justinei. 

— Da, un şarpe... Și-a dat seama de potenţialul Justinei și și-a 
lăsat trupa de muzică rock pe care o conducea, ca să facă din 
ea o stea. Brady nu era prost deloc. Ştia că impresarul Justinei 
ar fi făcut o avere de pe urma ei. 

— Nu e de mirare că Justine a devenit suspicioasă. 

— Nu știai povestea? întrebă Frank surprins. 

— Nu... 

— Brady nu numai că a jecmănit-o, dar a înșelat-o cu cea 
mai bună prietenă a ei. Justine era o inocentă. N-a aflat nimic 
până când Brady a murit în accidentul acela de avion. 

— Şi se presupune că eu ar trebui să fiu acela care să-i 
alunge suspiciunile? 

— Da, zâmbi Frank. Asta e ideea. Ea te consideră un tip pru- 
dent, conservator și, de ce nu, deștept. Eu sunt altfel. Sub 
fațada efervescentă ascund o personalitate... 

— La fel de efervescentă, completă Logan cu umor. 

— Aşa e. Dar mai am şi ceva creier. 

— Cu siguranţă. 

Logan nu minţea. Dacă ar fi avut o altă părere despre fostul 
său coleg, de facultate n-ar fi renunţat niciodată la postul pe 
care-l ocupa la firma familiei sale. Frank era deștept și cinstit. De 
asemenea avea cunoştinţe solide în domeniul investiţiilor. 

— Doar că eu îmi ascund creierul la fel de bine cum tu îţi 
ascunzi secretele. 

— Ce secrete? întrebă Logan privindu-și prietenul cu ochii 
micșoraţi. 

— Simţul aventurii, de exemplu. Amice, de mine nu te poţi 
ascunde. Am așteptat ani de zile să se ivească o ocazie ca asta, 
special pentru tine. Și iat-o! 

— Îmi place provocarea, competiţia, nu aventura, prietene. 

— Sunt termeni destul de apropiaţi, hotărî Frank. Oricum, 
poti transforma această călătorie de afaceri la La Quinta într-o 
aventură de zile mari. Oricum, dacă tu vei fi în spatele afacerii, 
sunt Sigur că Justine va accepta investiţia. 

— Şi dacă nu-mi place La Quinta? 

— Justine Hart e una dintre cele mai importante cliente ale 
noastre. Poate că acum nu-ți dai seama, dar... crede-mă pe 
cuvânt. Și nu vreau să stricăm relaţiile cu ea. Așa că dacă nu-ţi 
place cum stă treaba la La Quinta, spune-i-o deschis. Justine își 
va întări încrederea în noi. Ştii cu câtă precauţie își urmărește 
fiecare detaliu al portofoliului personal. Dacă facem o 
greșeală, am pierdut-o. 

— O să-i dau cele mai bune sfaturi, spuse Logan ridicându-se 
în picioare şi îndreptându-se spre fereastră. 

În ziua aceea, turnurile gemene ale World Trade Center-ului 
abia se mai vedeau din cauza ceţei. Lui Logan nu-i plăcea vremea 
urâtă. Frank se gândise bine să-l trimită pe o insulă însorită. 

— Mai dă-mi detalii despre călătorie, spuse el. 

— Justine tocmai termină un contract în Miami. Apoi își ia o 
mică vacanță și abia după aceea va dori să analizeze îndeaproape 
investiția. O să vă întâlniți luni dimineaţa la aeroportul din Miami. 
Ti-am închiriat un avion pentru zborul spre La Quinta. Vei ajunge 
la timp înapoi pentru zborul de la nouă spre New York. 

— Adică voi sta în La Quinta doar o zi? 

— Așteaptă puţin! Simt o umbră de regret în glasul tău? 
Dacă aș fi ştiut... Asta e. Din păcate, Justine nu vrea să piardă 
mai mult de douăsprezece ore. 

— Ei, din moment ce n-am petrecut cu ea mai mult de zece 
minute semnând acte sau explicându-i condiţiile, atunci 
douăsprezece ore vor fi ceva... 

— Îţi va ajunge să devii fascinat de această doamnă. Sincer 
să fiu, sunt invidios. În ciuda relației mele cu Diane, îti 
mărturisesc că am avut câteva fantezii legate de Justine. 
Femeia aceasta e plină de contraste. Sub o aparentă persona- 
litate excentrică stă un suflet de femeie serioasă, ba chiar un 
pic rigidă în mentalitate. E un mister pe care cineva îl va rezol- 
va într-o bună zi... 

— Poate că vina e a lui Brady, care a sfătuit-o să-și ascundă 
adevărata personalitate. 

— Nu ştiu ce să cred, dar sunt convins că tipa e fascinantă, 
sexy, misterioasă, iar tu ești norocosul care-și va petrece o 
jumătate de zi în compania ei. 

Logan se întoarse la birou și zise: 

— Da, spun cu mâna pe inimă că abia aştept să mă întâlnesc 
cu ea. Dar mi-e teamă că Justine nu are aceleași sentimente ca 
mine. 

— De ce crezi asta? 

— Când m-am întâlnit cu ea ca să semnăm actele nu mi s-a 
părut interesată decât de cifre. 

— Ca să-mi gâdil orgoliul de mascul, sunt nevoit să te aprob. 
Dar undeva în memoria mea, lucrurile stau puţin altfel. Acum, 
că voi deveni un bărbat însurat, aș putea să-ți fac o mărturisire. 

— La ce te referi? 

— Am observat că Justine părea interesată de persoana ta. 


Justine Hart străbătu holul hotelului urmată de director, 
doi gromi, publicistul ei și șeful de trupă. Factura fusese 
plătită, aşa că nu-i mai rămăsese nimic de făcut decât să plece. 

Deși coborâse din lift de numai cinci minute, holul se 
umpluse de turiști curioşi, care o priveau indiscret, 
recunocând-o instantaneu. Justine nu-și dezamăgise niciodată 
publicul, așa că în ziua aceea n-avea motive să facă excepție. 

Părul ei roșu ca focul îi încadra chipul frumos, la fel ca-n 
videoclipuri. Purta o fustă roz și un tricou colorat peste care-și 
pusese o jachetă din piele verde-brotac. În picioare avea o 
pereche de sandale aurii cu toc înalt care-i elansau silueta. 

După ce oferi câteva autografe împărțind generos zâmbete 
în stânga și-n dreapta ieși ca o vijelie pe ușile rotative ale 
hotelului și urcă în taxiul care o aștepta de ceva vreme. 

— Calc-o, îi ordonă ea scurt şoferului. 

— Aţi întârziat? întrebă el peste umăr, înscriindu-se în trafi- 
cul intens. 

— Trebuia să fiu la aeroport la nouă fix. 

— Mi-e teamă că aţi pierdut avionul. E nouă și 
jumătate. 

— E un avion particular. Sunt sigură că persoana cu care 
trebuia să mă întâlnesc încă mă mai așteaptă, dar mi-e teamă 
că s-a supărat. E vorba de un tip foarte punctual. 


Și astfel, simțindu-se intimidati în aceeași măsură unul de 
celălalt, Justine şi Logan ajunseră pe insula La Quinta cu o oră 
întârziere. 

Peisajul plin de flori galbene, portocalii și roșii, de leandru 
şi hibiscus, era la fel de exotic şi senzual ca Justine. Logan își 
dădu seama că ea nu observa nimic din aceste frumuseți care 
o înconjurau. Mergea drept și hotărât pe tocurile acelea 
periculos de înalte, fără să se împiedice sau să ezite. Era por- 
nită să încheie acel contract şi nimic mai mult. 

Señor Ortego, președintele firmei de management care se 
ocupa de publicitatea și relaţiile cu publicul din La Quinta, îi 
însoțea. Ortego era un bărbat prezentabil, dornic să încheie 
afacerea, vorbea perfect englezește, dar răspundea cam prea 
lapidar la întrebările lor. 

— Ne situăm la est de insulele aglomerate din Caraibe, 
spuse el cu accent ireproșabil. Expertii în dezvoltare ne-au 
descoperit cam greu. Sfinţii au fost mai atrăgători pentru ei 
decât această insulă cu nume spaniol. Mă refer la St. Martin, 
St. Tomas, St. Croix... zâmbi el. 

— Acum și La Quinta a devenit un punct de atracţie, spuse 
Logan privind plaja întinsă cu nisip alb, mai frumoasă și mai 
interesantă decât orice altă plajă din Caraibe. 

De-a lungul litoralului se înșiruiau hoteluri noi, construite 
pe stânca rozalie a insulei. În spatele lor creșteau arbuști de 
hibiscus printre care se întrezăreau bungalouri. 

— În partea opusă, în sat, mai există un hotel vechi, din 
chirpici. Unii turiși îl preferă structurilor moderne din oțel și 
sticlă. Desigur, a fost renovat și pe lângă el s-au mai construit 
două piscine și câteva terenuri de tenis. O să vă duc acolo cu 
mașina mea ca să-l vizităm împreună. 

În timp ce mergeau cu mașina decapotabilă, Ortego le 
descria insula care se afla la numai câțiva kilometri de La 
Quinta. 

— E un mic paradis. Are un heliodrom și un mic port natu- 
ral pentru iahturi. 

— Să înțeleg că insula asta e un fel de loc de joacă pentru 
cei bogați și faimoși? 

Era pentru prima oară după o tăcere îndelungată, când 
Logan îi auzea glasul gutural și senzual al Justinei. Azi- 
dimineaţă, când sosise la aeroportul din Miami cu trei sferturi 
de oră întârziere, Logan îi admirase în secret părul roșu și 
ondulat care-i flutura sălbatic pe spate. Dar vocea nu avusese 
când să i-o audă prea bine. Prima oară când se întâlniseră 

făcuseră numai cunoștință şi nu schimbaseră nici măcar două 
vorbe. Doar Logan vorbise, explicându-i termenii contractu- 
lui. A doua oară, azi-dimineaţă, Justine nu deschisese gura 
decât ca să spună un scurt și abia şoptit „bună-dimineaţa” și 
„imi pare rău de întârziere”. 

Logan nu se uita la televizor și nici nu se ducea la concerte 
rock. El n-o văzuse pe Justine decât în realitate. Dar acum era 
pentru prima oară când o auzea vorbind cu degajare. 

— Așa e, îi răspunse Ortego. Pentru că în primul rând, pen- 
tru a ajunge aici, e nevoie să închiriezi un avion particular. 

Trecură pe lângă grădina botanică și traversară satul plin 
de case îngrijite și cochete, pe ale cărui străduţe înguste local- 
nicele vindeau accesorii manufacturate din coral şi scoici 
deosebite. 

Se opriră la hotel, în barul de pe terasa cu privelişte spre 
mare, unde gustară un cocteil original din fructe exotice. 

— Da, spuse Ortego, aici, în LaQuinta, avem aproape de 
toate. Ne mai lipseşte un cazinou și un club de noapte. Dar 
vom rezolva și problema asta. Vreţi să vedeţi construcția? E 
aproape gata. Mai rămâne de finisat interiorul. Într-o lună îi 
vom face inaugurarea. 

— Señor Ortego, întrebă Logan în timp ce se îndreptau spre 
club, de cât timp locuiti pe insula La Quinta? 

— Ştiu de ce mă întrebaţi asta, surâse Ortego. Din cauza 
pasiunii cu care vorbesc despre insulă. De fapt locuiesc aici de 
mai puţin de un an. Am fost recrutat în timpul universităţii pe 
care am absolvit-o la Madrid. Dar mă simt ca un băștinaș. 
Iubesc locurile astea și mă simt mult mai „acasă” aici decât în 
Spania. lată că am ajuns. 

Construcţia se vedea că era frumoasă, deși era neterminată. 
Părea ruptă din altă lume. Avea un aer de construcţie a anilor 
'30, în stil spaniol. 

— Mi se pare că am pășit într-un roman de-al lui 
Hemingway, spuse Logan plăcut surprins. 

El nu văzuse până atunci planurile clubului, ci doar câteva schițe. 

— Da, fu de acord Ortego. Atmosfera aceasta voiam s-o 
creăm. Înăuntru va fi cazinoul și scena în care vom păstra 
același aer retro. Mâncarea va fi cu specific spaniol și local. Am 
angajat pe unul dintre cei mai faimoși bucătari din Spania. Nu 
e ceva obișnuit pentru un club să aibă un asemenea restaurant 
de clasă, dar patronii şi-au dorit în mod special asta. Nici cazi- 
noul nu e mai prejos. Se poate compara ușor cu cele de la 
Monte Carlo sau Las Vegas. 

— Ca și clubul de noapte. 

— Desigur. Am selecționat cu foarte multă atenţie stelele 
care vor da spectacole aici. Şi ce stea n-ar vrea să devină cola- 
boratorul nostru? 

În timp ce vizitau clubul, Logan privi reacţiile Justinei. 
Aceasta asculta cu atenţie descrierile lui Ortego. Și părea 
foarte entuziasmată. Oare voia să cânte aici? 

Ortego, dacă-și dăduse seama de asta, era prea prudent ca 
să deschidă subiectul. Dar îi spuse Justinei că instalaţia de 
sunet și de lumină fusese comandată în Statele Unite, de la o 
companie cu renume din Los Angeles. 

Din cauza ochelarilor de soare pe care Justine nu și-i 
scosese de la ochi, Logan nu putea să-i citească fiecare reacţie. 
De fapt chiar și fără protecţia lor, el se îndoia că ar fi citit ceva 
în ochii ei. 

Când se întâlnise prima oară cu ea la birou, Justine păruse 
extrem de inteligentă. Înţelesese tot ce-i spusese el și nu fu- 
sese nevoit să repete nimic. Logan se întrebă ce alte calități 
mai ascundea Justine în afară de frumuseţe, talent și 
inteligenţă. 

Era curios să afle ce fel de femeie era, dar se îndoia că va 
putea sta vreodată de vorbă cu ea în mod deschis. Afişa o faţadă 
de stea intangibilă. Oare era încrezută? Și-ar fi dorit să-i vadă 
ochii ai căror culoare n-o văzuse decât pe coperţile albumelor. 
Dar ea nu-și scosese până atunci ochelarii. Poate că era un 
mijloc de a se proteja de cei din jurul ei. 

— În hotelul pe care tocmai l-am construit, continuă 
Ortego, optzeci la sută din camere sunt deja rezervate. S-ar 
putea să fim nevoiţi să mărim numărul de fotolii din club. 
Deja oamenii ne întreabă: „Trebuie să ne rezervăm locuri mai 
întâi la club sau la hotel? Credeţi că dacă nu ne vom rezerva 
locuri la club vom mai găsi vreunul liber?” Sincer, n-am un 
răspuns la întrebările de genul acesta. Ar fi îngrozitor ca cine- 
va Să vină la La Quinta, să aibă rezervare la hotel, dar să nu 
găsească loc la club. Invers nu mai vorbesc, râse el. 

— Audienta s-ar putea să fie cam mică aici, comentă Justine gânditor. 

— Acesta a fost și scopul. Nu vrem să facem din club o sală 
de concerte. Scopul nostru este să avem o audienţă mică, dar 
selectă. 

— Şi bogată, completă Logan. 

— Desigur. Mizăm pe un profit mare de la cazinou, spuse 
Ortego ștergându-și sudoarea de pe frunte cu o batistă. 

Căldura devenise insuportabilă, iar el era îmbrăcat în 
costum. 

Chiar și Logan se simţea transpirat când ieşiră din club. Își 
descheie jacheta costumului crem și-și desfăcu puţin nodul de 
la cravată. Justine în schimb arăta la fel de proaspătă ca de 
dimineaţă. 

Intrând în mașina decapotabilă, Ortego propuse: 

— Ce spuneţi de o băutură răcoritoare înainte de a vă 
întoarce la Miami? 

— Minunat, spuse Logan. 

— Da, şi eu aș vrea să beau ceva cu multă gheaţă, spuse 
Justine. 

— Atunci vă voi duce într-un loc minunat — o cabană care se 
află pe plajă. E cam izolată și vom fi nevoiţi să mergem puţin pe 
jos. Vă deranjează? întrebă el știind că răspunsul va fi negativ. 

Totul merse ca pe roate, atâta timp cât Ortego rămase cu ei 
la cabană, răspunzându-le la întrebări. Dar când fu nevoit să-i 
lase singuri, Logan se simţi stingher. Era pentru prima oară 
când se simtea așa în preajma Justinei. Chiar și în avion, când 
plecaseră de la Miami, fusese mai relaxat decât acum. 

Găsi o explicaţie. Cabana aceea, paharele înalte cu cocteil, 
terasa pe care stăteau și unde îi mângâia ușor briza... totul era 
menit unei întâlniri romantice. 

Logan încercă să-şi închipuiască faptul că stătea cu altcine- 
va de vorbă, cu un prieten de exemplu, dar nu reuși. În cadrul 
acela nu se potrivea decât Justine. 

— Genul tău sunt blondele sofisticate, îi spusese într-o zi Frank. 

— Au fost, răspunsese Logan referindu-se la anii de colegiu. 

— Atunci de ce nu reușești să-ţi găsești o prietenă între 
toate brunetele simpatice din jurul tău? 

Logan nu știuse ce răspuns să-i dea. 

— Ei, ce părere ai? întrebă Justine scoţându-și brusc 
ochelarii de soare de la ochi. 

Logan interpretă gestul ca pe un sfârșit al discuţiei despre 
afaceri. Dar apoi se gândi că terasa era umbrită și Justine nu 
putea să vadă bine cu ochelarii la ochi. 

— Nu pot respinge argumentele lui Ortego. Putem să mai 
trecem încă o dată peste informaţiile pe care le-am strâns. 
Problema ar fi atragerea artiștilor de vârf, care se cer aici. 

— Dar señor Ortego a spus... 

— Ştiu că exită un mare interes printre artiștii pe care i-a 
contactat. Normal. Putea să spună altceva? Dar aș vrea să văd 
totuși câteva contracte cu ochii mei, înainte să mă las con- 
vins. 

— Nu-mi dau seama de ce ar refuza cineva să apară pe scena 
asta. Echipamentele vor fi performante. Scena e bună. Iar 
cadrul e rupt din rai. 

Logan se trezi că în loc să-i asculte vorbele îi asculta vocea. 
Ce spunea? Ceva despre paradis... 

— Paradisul poate fi înșelător, zise el. 

— Îmi sugerezi că n-ar fi bine să investim aici? 

Ochii ei erau de un căprui închis, culoare pe care aparatele 
de fotografiat nu reușiseră să i-o prindă. Logan voia s-o întrebe 
de ce purta ochelari de soare. Dar îi răspunse la întrebare. 

— Nu, nu-ţi sugerez asta. Acceptul tău ar fi benefic pentru 
Norwood&Addison, desigur, dar cred că ar trebui să fim foarte 
atenţi. E ușor să fii sedus de locurile astea. Așteaptă să ne 
întoarcem la New York, ca să revedem totul de la început, cu 
mare atenţie. Să mai vedem niște contracte. Apoi ne vom 
decide. 

— Frank a avut dreptate să te trimită pe tine, spuse Justine 
privindu-l speculativ. El m-ar fi impins să semnez și eu m-aș fi 
simțit amenințată și m-aș fi retras. Tu, în schimb, îmi fluturi pe 
la nas oferta, care mi se pare tentantă, recunosc, și eu simt că 
vreau cu tot dinadinsul să pun mâna pe ea. 

Logan începu să se simtă confortabil în cabana micuță și 
rustică, alături de femeia aceea care nu era deloc genul lui, dar 
care-l atrăgea mai mult decât reuşise s-o facă orice altă femeie 
până atunci. Visase la ea mai de mult. Altfel de ce i-ar fi 
cumpărat toate albumele? De ce ar fi acceptat să vină aici? 
Putea să trimită un alt angajat în locul său. Putea să refuze. 

Dar nu refuzase. Dacă Justine ar fi acceptat contractul, 
firma lor ar fi avut mult de câștigat. Dar Logan nu venise pen- 
tru asta, ci ca să-i vadă ochii căprui, părul roșcat, să-i ghicească 
misterul... Machiajul și îmbrăcămintea o transformaseră pe 
Justine într-o femeie frumoasă. Ea era de fapt altfel. Și acesta 
era marele mister. 

— Eşti o femeie deşteaptă, spuse el. Te cunoşti bine pe tine 
însăţi. Eu o să-ţi dau toate sfaturile necesare și tu vei fi cea care 
va lua decizia. 

Lucrul acesta o mulțumi pe Justine, care se străduia să nu 
se arate captivată de bărbatul din faţa ei. El era persoana cu 
care făcea afaceri și de mult timp își jurase să nu mai amestece 

afacerile cu viața personală. Dar se simţea intrigată de Logan 
Addison, mai ales acum, în acea cabană intimă, de pe o insulă 
retrasă. 

Pentru prima oară de când îl cunoștea pe Logan, de doi 
ani, i se părea relaxat. Îl vedea pentru prima oară fără jacheta 
de la costum. Cămașa udă din cauza căldurii care-l făcuse să 
transpire, i se lipise de mușchii pe care Justine doar îi intuise. 
Ştia că Logan joacă squash. 

— Mai vrei să bei ceva? întrebă Logan. 

Justine făcu greșeala să-l privească în ochi. Aveau o culoare 
albastră care-o răscolea pe dinăuntru. 

— Nu, răspunse ea repede luându-și privirea de la el. Ar tre- 
bui să ne întoarcem la aeroport. N-aș vrea să-l facem pe pilot 
să ne aștepte din nou. 

— Ai dreptate, zâmbi Logan dezvelindu-și dantura albă, 
puternică. 


— Nu-mi place să plec de aici, spuse Justine când avionul 
începu să se ridice. Ai dreptate, insula asta e seducătoare. 

— Te vei întoarce... 

Justine era obișnuită cu avioanele particulare. Rareori 
călătorea cu zborurile comerciale. Ceea ce făcea lucrurile 
diferite de data asta era compania cu care lucra — una dintre 
cele mai bune în domeniul investiţiilor, din New York. Lucra 

cu un bărbat care avea un trecut solid. De generaţii întregi 
familia lui se ocupase cu așa ceva. Cu ea lucrurile stăteau exact 
pe dos. 

Justine se născuse cu numele de Clara Johnson. Și-l schim- 
base în clipa în care Brady Hart venise în Georgia, orășelul ei 
natal, pentru a face din ea o stea. 

Tot ce i se întâmplase la început i se păruse rupt dintr-o 
poveste, dar când descoperise că bărbatul căruia îi 
încredinţase viaţa și cariera o înşelase, simţise că toată lumea 
ei se prăbușește. Le fusese foarte recunoscătoare celor de la 
Norwood&Addison. Aceştia fuseseră întotdeauna niște 
parteneri buni și de încredere. 

Privindu-l pe Logan care studia actele de la La Quinta, se 
întrebă ce-l făcea să fie atât de interesant. Era nu numai un 
bun profesionist, ci arăta şi bine, era cinstit, avea maniere și 
farmec... Avea clasă, și ea, ca o fată simplă venită din Georgia, 
recunoștea această calitate. Și o căutase toată viaţa. 

— Mulţumesc pentru deranj, spuse Justine zâmbind, când 
Logan o privi. 

— La ce te referi? 

— Că ţi-ai făcut timp să vii cu mine astăzi... 

— Asta e meseria mea, spuse el. Și tu ești clientul nostru 
numărul unu. 

Logan își dădu sema că răspunsese prea rece. Pierduse 
ocazia pe care o așteptase toată ziua aceea, de a o cunoaște 
mai bine pe Justine Hart. Dar înainte să poată remedia 
situaţia, un gol de aer zgudui avionul, care începu să piardă 
altitudine. Șocul violent îl făcu pe Logan s-o ia pe Justine de 
mână. 


Capitolul 2 


Justine strânse cu putere mâna lui Logan. Unghiile sale 
lungi se înfipseră adânc, fără voie, în pielea lui. Avionul pier- 
duse altitudine atât de brusc și violent încât toate bagajele și 
hârtiile din habitaclu zburară spre tavan. Centurile de sigu- 
ranţă se blocară tăindu-le respiraţia. 

Toate obiectele căzură pe jos în momentul în care 
coborârea se opri și avionul se redresă. O clipă mâinile lor se 
relaxară ușor. Dar în clipa următoare coșmarul reincepu. De 
data asta zguduitura fu mai groaznică. Se părea că avionul se 
va rupe în două. Justine își ținea ochii strânși, dar îl simţi pe 
Logan desprinzându-și centura de siguranţă şi mișcându-se 
lângă ea. 

— O să fie bine, Justine, încercă el s-o liniștească. Prinde-te 
bine cu mâinile de braţele scaunului. 

— De ce? Tu ce faci? 

— Mă duc în carlingă ca să văd ce se petrece. Nu te ingrijora. 


CÂNTEC FĂRĂ SFÂRȘIT 23 


Justine îl privi îndepărtându-se, şi când avionul se zgudui 
din nou, el reuși să se prindă cu mâinile de clanţa cabinei pilo- 
tului. Avionul se redresă ușor și Logan reuși să intre în car- 
lingă. Acum Justine rămăsese singură. 

Bucuria gândului că ar putea scăpa se risipi o dată cu ple- 
carea lui Logan. Avionul începu să se zguduie periculos și să 
cadă cu o viteză ameţitoare. Justine încercă să-și calmeze 
nervii întinși înjurându-l pe Logan care o lăsase singură. De ce 
naiba se dusese în cabina pilotului? Că doar nu știa să 
piloteze? 

Justine privi pe fereastră și descoperi cu groază că orizon- 
tul se apropia de ea din ce în ce mai mult. Avionul avea să se 
prăbușească! 

Încercă să închidă ochii dar ceva o făcu să-i ţină larg 
deschişi. Începea să vadă vârfurile copacilor! Zdruncinătura pe 
care o simţi Justine în momentul în care atinseră pământul fu 
îngrozitoare. De spaimă, nici nu simţi durerea în momentul în 
care se lovi cu fruntea de scaunul din faţă. Vizualiză doar imi- 
nenta explozie a avionului în mijlocul unei jungle caraibiene. 

Închise ochii, dar trecură câteva secunde, și în jur se lăsă o 
liniște apăsătoare. Justine aștepta cu încordare sfârșitul. 

Un moment cât o eternitate trecu fără să se întâmple nimic. 
Apoi auzi vocea lui Logan. 

— Justine! 

Ea deschise încet ochii. Nu văzu nici fum și nici flăcări. 
Cabina arăta ca și cum ar fi trecut printr-un uragan. În ușa defor- 
mată a carlingii stătea Logan. Arăta absolut impecabil. Costumul 
crem era neşifonat, iar el avea pe nas ochelarii intacţi. 

Justine zâmbi și apoi izbucni într-un râs nestăvilit, isteric. 
Logan își croi drum spre ea și apucând-o de braţ începu s-o 
scuture ușor. 

— Justine, gata, s-a terminat! 

— Ce... ce s-a întâmplat? întrebă ea gândindu-se cum putea 
Logan să fie atât de calm. 

În spatele lui apăru Steve, pilotul, galben la faţă. 

— Nu ştiu, spuse el. În viaţa mea n-am văzut un motor de 
avion care să-mi facă o asemenea figură. Cred că a fost o 
defectiune la partea electrică, adăugă el trântindu-se într-un 
fotoliu. 

— E o minune că am scăpat, spuse Logan. 

— Aşa e, spuse Steve. Toată lumea va rămâne cu gura 
căscată când le vom povesti. Nu știu ce ne-a salvat... 

— Aura Justinei, spuse Logan zâmbind. 

— Asta şi ajutorul tău, spuse pilotul. Nu știu ce s-ar fi întâm- 
plat dacă n-ai fi descoperit insula asta la timp. Pur și simplu nu 
mai vedeam nimic în faţa mea. Ai mai zburat până acum? 

— De câteva ori. 

— Ştii să citeşti hărţile ca un aviator cu experienţă. 

— Interesant e că pe insula asta nu era marcată nici o 
autostradă. Am avut noroc să nimerim pe ea. 

— Şi mai mult decât atât, autostrada asta e atât de rezistentă 
încât ar putea face faţă și la aterizarea unui avion comercial. 
Cum se numește insula? 

— St. Catherine, spuse Logan consultând harta. Pare o 
insulă deluroasă. Şi dacă are autostradă trebuie să aibă și două 
orașe, cel puţin. Și un radio. 

— Funcţionează radioul avionului? întrebă Justine. 

— Nu cred, dar vom vedea. Însă mai întâi trebuie să vedem 
ce-i afară, spuse Steve. 

Justine se ridică de pe scaun, dar Logan o sfătui: 

— Rămâi aici. 

Justine îl ascultă cuminte. O mulțime de gânduri îi zburau 
prin minte. Trecuse printr-un accident de avion! Şi, 
Dumnezeule, scăpaseră! Deodată își dădu seama că Logan nu 
mai părea același om de afaceri rece. În ochii lui citise emoția 
aventurii, și nici o urmă de frică sau îngrijorare. 

Simti o durere în frunte și ducându-și mâna spre locul cu 
pricina își aminti că se lovise cu capul de scaunul din faţă. Va 
face un cucui de toată frumuseţea! Fi, cu puţin machiaj se 
rezolva. Bine că scăpaseră cu viaţă. 

Justine oftă zgomotos și se lăsă pe spătarul fotoliului, 
epuizată de evenimentele tumultuoase prin care trecuse. 
Auzi voci de afară și privi pe hublou. În lumina serii desluși 
într-un jeep siluetele a trei bărbaţi îmbrăcaţi în costume 
kaki. 

Deodată i se făcu frică. După ce reușiseră să scape cu viața 
dintr-un accident de avion urmau să fie atacați de niște 
necunoscuţi care semănau cu luptătorii de gherilă. Privi cu 
atenţie şi observă că cei trei bărbaţi nu erau înarmaţi. 

Justine se ridică de pe scaun și se duse în spatele avionu- 
lui, acolo de unde putea auzi totul fără să riște să fie văzută. 

Bărbaţii continuară să vocifereze într-o limbă necunoscută. 
Nu era nici engleză și nici spaniolă. Apoi Justine îl auzi pe 
Steve spunând: 

— Grozav! Am nimerit pe o insulă francofonă! 

— Nici o problemă, spuse Logan. 

— Allez-vous-en! strigă unul dintre bărbaţii în kaki urcând în avion. 

Apoi, spre surprinderea totală a Justinei, Logan începu să 
vorbească în franceză cu ei rapid și fluent. Omul acesta era 
plin de surprize! 

Justine se trezi faţă în faţă cu un bărbat înalt, cu tenul 
închis la culoare. Logan îl însoțea, iar Steve le făcu loc să 
treacă. Inspectau avariile. 

Logan continuă să vorbească în franceză, iar Justine prinse 
câteva cuvinte. Cunoștea limba din desele călătorii pe care le 
făcuse în Europa, şi putea spune că franceza lui Logan era ire- 
proșabilă. 

Din păcate figurile celor trei bărbaţi nu păreau foarte pri- 
etenoase. Logan le explică necazul prin care trecuseră, dar ei 
nu-și îmblânziră expresiile. 

— Vrea să dăm la o parte avionul de pe autostradă, spuse 
Logan în cele din urmă întorcându-se spre Steve. 

Apoi cei trei coborâră din avion și se îndreptară în grabă 
spre jeep. 

— Ce e? întrebă Steve. 

— Nu știu. 

— Au radio? 

— Nu. Trebuie să căutăm orașul. 

— Şi avionul? întrebă Steve disperat. Aparține companiei la 
care lucrez. O să mă omoare dacă... 

— Mai degrabă te vor promova, i-o tăie Logan. Avionul n-a 
explodat. E doar puţin... „șifonat”... 

— Şi cu tipii ăştia ce facem? întrebă Steve neliniștit privin- 
du-i pe cei trei ancorând avionul de jeep. Nu vezi că încearcă 
să-mi ia avionul?! 

— Cred că n-avem nici un cuvânt de spus. Chiar și așa, am 
încercat să fac tot posibilul să ajungem la o înțelegere. Se pare 
că am aterizat pe o pistă particulară. 

— Dar... 

— Pistă? întrebă Justine 

— Și unde-l duc? întrebă Steve. De ce...? 

— Vorbiti pe rând. Proprietarul trebuie să se întoarcă acasă 
și n-o să aibă unde să aterizeze, pricepi? 

— Aha... Şi noi ce trebuie să facem acum? 

— Băieţii mi-au spus că la câţiva kilometri spre vest se află 
un oraş. Trebuie să găsim un radio acolo. Al nostru nu 
funcţionează, iar acești domni nu par dispuși să ne ajute. 

— Ce? Mergem pe jos câțiva kilometri? interveni Justine. Nu 
se poate! ţipă ea. 

Noaptea se lăsa tot mai repede și-n faţa lor îi aștepta o 
junglă plină cu animale sălbatice la pândă. 

— Se pare că tipii ăștia nu vor să ne conducă până acolo, 
zâmbi Logan. Crede-mă, am făcut tot posibilul să-i conving. 
Mi-e teamă că dacă mai insist mult s-ar putea să avem 
necazuri. 

Spunând acestea, Logan traversă pista de aterizare și se 
îndreptă spre pădure. Justine oftă și nu găsi altă soluţie decât 
să-l urmeze. 

La marginea pădurii găsiră un drum destul de lat dar neas- 
faltat. Nu era nici măcar pietruit. Era un drum plin de noroi în 

care puteai să te afunzi câțiva centimetri și care ducea spre vâr- 
ful unui deal. Harta lui Logan avea dreptate — se aflau pe o 
insulă deluroasă. 

Pe vârful unuia dintre dealuri, printre copaci și liane, se 
întrezărea o vilă somptuoasă. 

— E a proprietarului, explică Logan continuându-și liniștit 
drumul. 

Justine îl privi cu ură. Cum putea să fie atât de calm? Ea 
abia putea să se descurce pe tocurile acelea înalte în noroiul 
gros. Dar nu voia să-și arate slăbiciunea. Abia ţinea pasul cu 
Logan, dar nu comenta. 

El în schimb nu-i arunca nici măcar o privire şi vorbea 
despre vietăţile junglei, explicând obiceiurile unor sălbăti- 
ciuni de a ataca oameni, de parcă ar fi fost un ghid turis- 
tic. 

La un moment, dat Justinei i se împotmoli tocul sandalei în 
noroiul cleios și văzând că rămâne în urmă, strigă: 

— Hei! Așteptaţi-mă! Logan... 

— Să te duc în spate? întrebă el zâmbind. 

— Nu, spuse ea cu sfidare scoţându-și sandaua din 
noroi. 

Apoi, cu o privire nepăsătoare își scoase și cealaltă sanda și 
le aruncă pe amândouă în întunericul pădurii. 

— Grozavă aruncare! exclamă Steve admirativ. 

— Şi acum ce faci? întrebă Logan privind-o uimit. 

— Când eram mică, obișnuiam să merg desculță prin 
noroiul roșu al Georgiei. Mă descurc. 

— Măcar scoate-ţi și ciorapii... 

— Nu port ciorapi, spuse ea, și în clipa următoare i se păru 
că-l vede pe Logan roşind. 

Dar era întuneric și el se întoarse repede cu spatele, așa că 
nu putea să bage mâna-n foc. 

După o jumătate de oră de mers, drumul îi scoase din 
pădure. 

— Cred că am străbătut vreo doi kilometri, spuse Justine 
gâfâind. 

— Drumurile prin junglă par mai lungi ca-n realitate, clătină 
Logan din cap făcând-o pe Justine să se întrebe de unde știa el 
asta, din moment ce-și petrecuse toată viața într-un birou de 
pe Wall Street. 

Justine petrecuse numai o zi în compania lui Logan 
Addison și aflase o mulțime de ciudăţenii ciudate despre el. 
Ştia să piloteze avioane, cunoștea o mulțime de lucruri despre 
junglă și animalele ei, ştia să vorbească franceza... Câte sur- 
prize îi mai rezerva? 

În cele din urmă ajunseră la civilizaţie. Sau cel puţin 
aşa sperară văzând o casă ale cărei ferestre luminau în 
noapte. Străbătură câmpul cultivat trecând pe lângă niște 
capre adormite și ajunseră în dreptul casei cu ziduri de 
piatră văruite în alb și cercevele de lemn vopsite în albas- 
tru. 

Cineva deschise ușa de la intrare și strigă spre ei: 

— Qu'est-ce que c'est? 

Spre uşurarea Justinei, un bărbat cu barbă argintie se 
apropie de ei zâmbitor. Chiar dacă vorbea franţuzește, măcar 
părea prietenos. 

Logan începu să-i explice situaţia. Bătrânul ascultă politi- 
cos, apoi vorbi într-o engleză cu accent ciudat, dar inteligi- 
bilă: 

— Bine aţi venit. Mă numesc Emil Moreau. 

Logan, Steve și Justine se prezentară la rândul lor. 

— Vreti să beti o răcoritoare? întrebă bătrânul amabil. 

Toţi trei acceptară cu entuziasm invitaţia bătrânului, care 
aprinse lumina pe verandă și-i invită să ia loc pe scaunele 
împletite din răchită. 

— Angelique! strigă el. 

O tânără cu pielea cafenie apăru în prag zâmbind 
rușinoasă. Purta o bluză înflorată, iar părul negru și drept îi 
atârna liber pe spate. 

— Ea este fiica mea, spuse bătrânul. Angelique... 

— Bonjour, spuse Steve ridicându-se în picioare. 

— Bonsoir, răspunse tânăra înclinându-și grațios capul. 

— E noapte, Steve, îl corectă Logan râzând de strădania 
pilotului de a părea erudit. E soir, nu jour... 

— Şi fiica mea vorbeşte puţin englezește, explică Emil 
Moreau. Draga mea, adu trei pahare și o carafă cu suc de 
ananas. Şi o pereche de sandale pentru doamna. 

— Nu trebuie, protestă Justine. Nu vă deranjati. 

— Nu mă deranjez. Eu sunt de meserie pantofar. Pantofii 
mei se vând în multe insule din împrejurimi. 

După ce Logan îi povesti cu lux de amănunte accidentul 
din care scăpaseră ca prin urechile acului, Emil spuse: 

— Aţi fost foarte norocoși că aţi găsit insula St. Catherine. 
Majoritatea insulelor din jur n-au pistă de aterizare. E 

adevărat, a noastră aparţine lui monsieur Graham. Locuiește 
aici de foarte mulţi ani. l-aţi văzut casa? Fiica mea lucrează 
pentru el, spuse cu mândrie. 

Angelique apăru din nou aducând o tavă cu trei pahare și 
o carafă cu suc mirosind imbietor. Steve turnă sucul în pahare 
și întorcându-se spre tânără întrebă: 

— Tu nu bei? 

Fata scutură din cap și se retrase într-un colţ întunecos. 

— Angelique, sandalele... îi aminti Emil fiicei sale. 

Fata intră repede în casă și se întoarse cu cinci perechi de 
sandale pe care le așeză la picioarele Justinei. 

Prima pereche pe care o încercă îi veni perfect. Înainte să facă 
ea vreun gest, Logan scoase portofelul ca să plătească sandalele. 

— Pentru prietenii mei noi fac o reducere specială. Zece 
dolari americani. E o bagatelă, nu-i așa? 

Logan plăti prompt suma. 

— Acum cu ce vă pot ajuta? întrebă bătrânul. 

— Dacă aveţi un radio... 

— Da, spuse Angelique pregătindu-se să intre în casă. 

— Nu la asta se referă oaspeţii noștri, Angelique, îi explică 
tatăl său. Doriţi un radio cu care să trimiteţi mesaje, nu-i așa? 

— Da, unul cu unde scurte, spuse Steve. Ştiţi unde putem 
găsi așa ceva? 

— Există unul în St. Cat, la magazinul lui Martin Lamont. 

— Slavă Domnului! oftă Justine, dornică să încheie cât mai 
repede aventura aceea care începuse s-o obosească peste 
măsură. Putem să chemăm o companie aeriană ca să ne trimită 
pe cineva. 

— Nu în seara asta, o avertiză Steve. Am avut noroc cu acest 
copilot de nădejde, spuse el arătând spre Logan. Dar compa- 
nia mea nu va risca să trimită un avion, noaptea, pe o pistă de 
aterizare nemarcată pe hartă. 

— Va trebui să așteptăm până mâine dimineaţă, fu Logan de acord. 


Hotelul Frangipani se afla la poalele dealului și părea oglin- 
da viselor Justinei. 

— Eşti sigur că insula asta n-a mai fost descoperită de com- 
paniile turistice până acum? întrebă ea privind admirativ 
hotelul. 

— Nu văd cum ar putea ajunge aici altfel decât cu vaporul. 
TȚi-aminteşti că pista de aterizare aparţine excluziv domnului 
Graham. Nu știu ce să cred... Probabil că există turiști care 
ajung aici întâmplător... 

La recepție aflară că, într-adevăr, turiștii ajungeau pe St. Cat 
cu feribotul, de pe insulele învecinate. Majoritatea turiștilor, 
puţini la număr de altfel, erau francezi, și când veneau, prefe- 
rau să rămână un sezon întreg, datorită accesului dificil. Din 
cele zece camere disponibile la ora aceea în hotel, două aveau 
vedere spre ocean. 

— Perfect. Întreabă dacă au restaurant, spuse Justine. 

Da, aveau restaurant și serviciu de cameră. 

Urcând scările spre etajul doi, Logan își aminti întrebarea 
ei despre disponibilitatea serviciului de cameră. Evident, 
Justine avea de gând să facă o baie, să cineze în cameră și să 
se culce. La atâta se va rezuma aventura lui împreună cu 
Justine Hart pe o insulă exotică necunoscută. 

Îşi urară noapte bună și se despărțiră. Justine închise ușa 
camerei sale și privi în jur. Mobilierul era o copie reușită a 
mobilierului tradiţional francez, realizat din esențe locale pic- 
tate în culori vii. În alte împrejurări, ar fi fost fermecată de 
insulă şi de hotel. Acum era enervată că nu ajunsese în seara 
aceea la New York, așa cum își propusese. 

Nu, se mintea singură. Se simţea atrasă de noua faţă a lui 
Logan Addison. Până atunci îl crezuse cinstit, inteligent, 
sofisticat. Dar era mai mult decât atât. Undeva, sub faţada 
aceea serioasă, se ascundea o latură aventuroasă și puţin 
periculoasă, care o intimida. 

După ce termină de mâncat ieși pe balcon și inspiră briza 
mării. Până la urmă îi plăcuse aventura prin care trecuse, dar 
îi părea rău că cinase singură. 

În momentul în care se pregăti să intre în cameră ca să se 
culce, o altă ușă se deschise și în prag apăru Logan. 

— Se pare că impărțim același balcon, spuse el zâmbind 
timid. Nu pleca. 

— Nu plec, spuse ea. 

— Ai mâncat bine? 

— Da, tu? 

— Şi eu, răspunse el și după un moment de tăcere, adăugă: 
Speram ca steaua muzicii rock, Justine Hart, să aibă un spirit 
mai aventuros. 

— Şi eu mă aşteptam ca Logan Addison, consilierul conserva- 
tor, să nu aibă deloc un spirit aventuros, răspunse ea zâmbind. 

— Nici unul dintre noi nu este ce pare a fi. 

Un nor trecător acoperi pentru câteva clipe luna, iar feţele 
lor se umbriră. 

— E o noapte minunată, șopti Justine. N-am remarcat până 
acum. Am fost prea prinsă de aventura asta. 

— Așa e, spuse Logan. 

Își scosese jacheta și rămăsese în cămașă şi pantaloni. 
Justine se strădui să nu se uite prea indiscret la bărbatul de 
lângă ea. Avea o privire albastră extrem de sexy, care o 
tulbura. 

Își îndreptă atenţia spre valurile oceanului care foșneau rit- 
mic. Rămaseră tăcuţi unul lângă altul în acel paradis 
neobișnuit. Apoi Justine mormăi un „noapte bună” și se grăbi 
să intre la ea în cameră. 

Nici nu apucă să pună mâna pe clanță, că Logan o prinse 
ferm de braţ. Justine intră în panică. ÎL privi în ochi și văzu 
acolo o intimitate neașteptată. Confuză, își cobori privirile, iar 
el o eliberă. Asta fusese totul. 

Justine intră în camera ei fără să mai spună o vorbă, între- 
bându-se ce voia Logan de la ea. Orice alt bărbat ar fi luat-o în 
brațe și ar fi sărutat-o. Dar Logan o eliberase tocmai în 
momentul în care ea crezuse că o va trage mai aproape. Din 
nou reacționase imprevizibil. 

Logan o privi intrând în camera ei şi stingând lumina 
înainte să se culce. El rămase pe balcon multă vreme. Nu se 
gândea la noaptea aceea minunată, ci la minunata și miste- 
rioasa femeie care-i sucise minţile și de la care nu-și mai putea 
lua gândul. 

Când îi prinsese mâna, simţul aventurii îl stârnise din nou. 
Dar o făcuse din impuls, iar Logan nu obișnuia să fie impulsiv. 
Nu voia să meargă prea depate, să intre peste Justine în 
cameră și să facă dragoste cu fabuloasa stea. Ea era o femeie 
care trebuia descoperită încet... iar el știa exact ce trebuie să 
facă. 

Ezitând, pierduse o șansă. Acum Justine se afla în patul ei 
și se pregătea să adoarmă. Logan închise ochii și și-o imagină 
cu buclele roșcate răsfirate pe pernă. Cum ar fi fost să meargă 
până la capăt, s-o sărute, s-o dezbrace... Oare Justine în ce 
dormea? N-avea decât hainele de pe ea. Probabil că se culcase 
goală... 

Logan scutură din cap alungând imaginea indecentă și sexy 
care nu-i dădea pace. Faptul că se afla singur, impreună cu 
Justine, pe o insulă necunoscută, îl zăpăcise complet. Dar 
mâine totul va fi altfel. Mâine se vor întoarce la vieţile lor 
obișnuite. 


Capitolul 3 


Când Justine cobori treptele hotelului în dimineaţa 
următoare, purta din nou ochelarii de soare la ochi. Logan se 
grăbi s-o întâmpine, dar ea îi aruncă un zâmbet formal. Atunci 
el își dădu seama că se întorseseră acolo de unde porniseră. 
Poate că era mai bine așa. Cum reușeau să ia legătura cu 
Statele Unite, se vor gândi numai la drumul de întoarcere, iar 
noaptea trecută va rămâne un... incident izolat. Oricum, era o 
amintire pe care el nu putea s-o uite ușor. 

— Steve ne așteaptă în curte, spuse Logan în timp ce tra- 
versau holul. Știi, Angelique e cu el. 

Justine zâmbi, în sfârșit. 

— Compania lui a recuperat un avion dar a pierdut un 
pilot, spuse ea. 

— Oh, mă îndoiesc că e chiar atât de serios, spuse Logan 
făcându-i loc Justinei să iasă. 

Steve și Angelique îi așteptau pe o bancă și arătau ca doi 
adolescenţi îndrăgostiţi. Râdeau, flirtau, se sărutau, erau 

extrem de drăguți. După ce porniră spre oraș, Logan îi urmări 
pe cei doi și-și dădu seama că dacă n-ar fi cunoscut situaţia, 
și-ar fi imaginat că sunt împreună de când lumea. 

Justine îi urmări și ea pe cei doi și începu să fie invidioasă. 
Îi părea rău că ea nu se putea bucura la fel de dragoste. Dar 
era vina ei, că nu profitase de ocazie. 

La capătul dealului dădură de o stradă plină de magazine 
printre care îl descoperiră şi pe cel al lui Martin. Din păcate pe 
plăcuţa de la intrare scria: FERMÉ. 

— Grozav! exclamă Justine. E închis! E clar, suntem urmăriți 
de ghinion. 

— Mai scrie că se întoarce la ora zece, spuse Logan citind 
biletul din ușă. Adică peste cinci minute. 

— Allons, spuse Steve privind-o pe Angelique. Hai să 
mergem și la alte magazine. Vreau să-ți cumpăr ceva 
drăguţ. 

Cei doi se îndepărtară chicotind și se întoarseră peste cinci 
minute, exact în momentul în care Martin își făcu apariţia. 

Toţi patru îl urmară pe proprietar în timp ce Logan îi expli- 
ca în franțuzește povestea necazului lor. Martin, la fel ca 
ceilalți locuitori ai insulei, știa să vorbească puţin engleza, cât 
să se înțeleagă cu turiștii. 

— Veniti pe aici, spuse el conducându-i printre rafturile 
pline cu sandale făcute de monsieur Moreau, care, sur- 
prinzător, costau mai puţin decât plătise Logan pe ele. 

— Aici este, spuse Martin dând la o parte o draperie în 
spatele căreia era un mic birou pe care se afla radioul de 
dimensiuni impresionante. 

Curând descoperiră că era stricat. 

— Poftim?! ţipă Justine la capătul puterilor, întrebându-se 
de ce omuleţul acela caraghios îi mai adusese în camera aceea 
sordidă ca să le arate un radio care nu putea fi folosit decât ca 
obiect de muzeu. 

— Am înțeles de la domnul Martin, explică Logan calm 
după ce discută cu el în franceză, că săptămâna trecută a mers, 
dar s-a ars o piesă pe care deja a comandat-o și care va sosi cu 
vaporul poștei mâine sau poimâine. 

— Poţi fi mai exact? întrebă Justine cu buzele strânse. 

— O zi sau două? întrebă Logan întorcându-se spre mon- 
sieur Martin. 

— Poate una, poate două... răspunse acesta vag. Suntem în 
St. Cat. Va veni când va veni. Nici o problemă, spuse el con- 
ducându-i spre ușă, aveţi timp să vă simtiti bine pe insulă. 

— O filozofie interesantă, murmură Logan. 

— Vă rog, spuse Justine rar, adresându-se domnului Martin, 
să ne anunţaţi când sosește piesa. Suntem cazaţi la hotelul 
Frangipani. 

Martin râse de se prăpădi, spre surprinderea celor 
patru. 

— Mă scuzati, spuse el revenindu-și. Toată lumea va afla 
când va sosi vaporul... E cel mai mare eveniment din St. Cat. 
Căpitanul va da semnalul și toată lumea va veni în port. 
Aşteptaţi să vedeți... 

Steve și Angelique își luară la revedere și plecară să se 
plimbe prin oraș, iar Logan și Justine se îndreptară spre hotel. 

Orăşelul adormit începuse să se trezească și lumea forfotea 
pe străzi. Cupluri de turiști străini ieșiseră la plimbare iar 
comercianții încercau să le vândă tot felul de suveniruri. 

Doar curtea hotelului era liniștită. Justine preferă să 
rămână afară și, așezându-se pe o bancă, încercă să se 
calmeze. 

— Poate ar fi mai bine să plecăm cu vaporul poștei, propuse 
ea încă gândindu-se la o soluţie. 

— De ce, ca să mai colindăm din insulă în insulă încă cel 
puţin o săptămână? întrebă Logan pufnind amuzat. Mai bine 
să avem răbdare. În fond e vorba doar de o zi. 

— Poate două, sau chiar trei! 

— Nu-ţi mai face sânge rău, Justine. Oricum nu putem să 
facem nimic până nu soseşte vaporul. Îţi sugerez să urmăm 
exemplul lui Steve şi al Angeliquei. Hai să ne simţim bine. Uite 
ce peisaj minunat ne înconjoară... 

— Ai dreptate. Dar... Tu nu te simţi frustrat? 

— N-avem ce face. Trebuie să așteptăm ca Martin să repare 
radioul. 

— Şi între timp cei din New York o să înnebunească între- 
bându-se pe unde suntem. Dumnezeule, oamenii mei vor 
crede că ne-am prăbușit cu avionul! 

— Dar chiar așa a fost. $i să vezi ce fericiţi vor fi când vor 
afla că am scăpat teferi, zâmbi el ștrengărește. Imaginează-ţi ce 
publicitate gratuită îţi va face presa. 

— Numai de publicitate n-am nevoie acum, gemu ea. 

— N-avem ce face, spuse el spre iritarea Justinei. 

— Ştiu, ştiu, spuse ea, nu trebuie să-mi repeţi de zece ori. 

— Atunci nu te mai plânge. Hai mai bine să facem 
cumpărături. Personal, m-am acrit de hainele astea de pe 
mine. Şi oricât de mult îmi place ţinuta ta, mi se pare că nu se 
potrivește cu sandalele de la monsieur Moreau. 

— Ştiu, râse Justine. Mă simt complet aiurea. 

— Atunci hai să ne cumpărăm haine adecvate atmosferei. Tot 
suntem nevoiţi să stăm pe insulă o perioadă nedeterminată. 

— Te rog, Logan, spuse ea apucând mâna lui întinsă și 
ridicându-se de pe bancă, nu mai răsuci cuțitul în rană. 

Plimbându-se de la o tarabă la alta, Logan se opri să admire 
rozul strident al unui tricou minuscul. 

— Crezi că intri în ăsta? 

Justine îl privi ciudat și el îşi dădu seama că exagerase cu 
familiarităţile. 

— Bine, cumpără ce vrei, și nu uita că vom trece totul în 
contul firmei N&A. 

— Cum vrei, spuse ea privindu-l pe deasupra ochelarilor de 
soare. Dar să nu regreti. 

În timp ce scotocea prin rafturi, Justine îl întrebă peste umăr: 

— Ai de gând să te uiţi sau vrei să și cumperi ceva? 

— Cumpăr, cumpăr. 

— Abia aştept să văd ce gusturi ai. Până acum nu te-am văzut 
îmbrăcat decât în costum. 

— Ei, de data asta trebuie să-mi schimb imaginea. 

Dar Justine nu-l mai auzi. Deja își alesese două costume de 
baie, câteva perechi de pantaloni scurți, tricouri și o rochie de 
seară pe care se pregătea să le probeze. 

O oră mai târziu, Logan o aștepta pe Justine în curtea 
hotelului. Se schimbase într-o pereche de pantaloni scurţi albi 
și un tricou cu emblema St. Cat. În picioare avea o pereche de 
sandale făcute de monsieur Moreau. Își mai cumpărase un slip 
de plajă, un prosop, o pereche de pantaloni de vară și o 
cămașă înflorată. 


CÂNTEC FĂRĂ SFÂRȘIT 41 


Până apăru Justine mai trecu o oră. Logan nu fu surprins 
când o văzu cu braţele pline de plase și pachete. În schimb îl 
uimi privirea ei. Părea veselă şi degajată. Purta o pereche de 
pantaloni scurți și extrem de strâmți și putea să jure că tricoul 
roz de pe ea era exact acela pe care-l remarcase el. 

Încercând să nu se holbeze la picioarele ei lungi, întrebă: 

— Ei, ţi-ai luat tot ce voiai? 

— Cred că m-am întrecut pe mine însămi, spuse ea radiind 
de fericire. 

— Abia aştept să văd ce ţi-ai cumpărat, spuse el luându-i 
sacoşele din mâini. 

— Ei, nu mare lucru. Câteva tricouri, o rochie de plajă... 
într-un pachet sunt hainele pe care le-am avut pe mine. 

— Nu te justifica. Ti-am dat undă verde, e vina mea. 

Soarele incepuse să ardă din ce în ce mai tare, așa că 
Justine scoase dintr-o plasă o pălărie spectaculoasă de soare. 

— Dacă-ţi pui asta, poate-ţi scoţi ochelarii, sugeră Logan. 

— Poate, spuse ea cu nepăsare. Ce facem acum? 

— Ne schimbăm în costum de baie, luăm două șezlonguri și 
ne aşezăm sub un palmier. Propun să vegetăm toată ziua. Sau 
ti se pare prea plictisitor? 

— Hmmm, cugetă ea intrând în hotel, abia aştept să mă... 
plictisesc. Ştii de când nu mi-am mai luat o vacanţă ca lumea? 

— Nu. 

— Nici eu! Nici nu ştiu dacă am avut vreodată o vacanţă 
adevărată. Acum sunt pregătită. Hai să ne facem vacanţa! Ne 
vedem pe plajă! 

Două ore mai târziu, după al treilea pahar de cocteil cu 
rom alb, Justine privi leneș în jur, jucându-se cu picioarele în 
nisipul cald. Stătuse destul pe burtă. Era timpul să se aşeze pe 
şezlong. 

Îşi puse ochelarii de soare la ochi şi scrută împrejurimile a 
zecea oară în după-amiaza aceea. Palmieri înalți și subțiri 
străjuiau plaja de-a lungul unei limbi de plantație cu flori exo- 
tice care-și trimiteau parfumul până la ea. Mirosurile ameste- 
cate de flori, alge, scoici și apă sărată, împreună cu foșnetul 
valurilor și râsetele celor din jur, alcătuiau un tablou perfect 
şi relaxant. 

Bărcile colorate de pescuit, purtând nume franțuzești, se 
întorceau din larg. Pescarii se strigau unul pe celălalt. 

Undeva mai departe, pe plajă, printre turiști, o femeie 
grasă îmbrăcată într-o rochie înflorată împingea o tarabă 
mobilă plină cu fructe exotice, strigându-și marfa. 

Încântată olfactiv și auditiv, Justine gustă cocteilul cu rom 
încercând să-și țină ochii deschişi. Își mută șezlongul după 
soare și privi în zare. Undeva la capătul plajei începea un 
drum șerpuit printre stâncile albe acoperite din loc în loc de 
verdeață. Se întrebă cum ar fi fost ca ea și Logan să exploreze 
partea sălbatică a insulei. 

Își înfrână imaginaţia, dându-și seama că de când plecaseră de la 
Miami se gândise la ei doi ca la o pereche. O pereche de îndrăgostiți, 
desigur. Și de fapt erau doar doi parteneri de afaceri pe care soarta 

îi obligase să rămână împreună mai mult de douăzeci și 
patru de ore. Nu se plângea. Logan Addison era pe gustul ei. 

Și voia să se distreze până la capăt. Dar cu mare grijă. 
Pentru că Logan își schimbase atitudinea și înfățișarea, iar 
locul în care se aflau era unul romantic. Nu trebuia să uite că 
bărbatul acela arătos era consilierul ei financiar. 

Justine era o femeie realistă. De când Brady nu mai era, 
devenise stăpână pe viaţa sa, şi jurase să rămână așa. Ştia cât 
de importantă era independenţa. 

Dar stând pe plaja aceea care-i asalta toate simţurile, 
jurământul ei nu mai părea chiar atât de important. 


În seara aceea, Justine se gândi că ar fi fost ridicol să cineze 
singură, în camera ei. Mai ales după ce petrecuse o după- 
amiază întreagă cu Logan. Ar fi fost ridicol și nepoliticos, dar 
foarte sănătos. 

Cinară la restaurant, pe terasa interioară, unde, 
întâmplător, avea loc serbarea unei nunţi. Printre turișii și 
invitaţii care dansau erau și Steve cu Angelique. În ciuda for- 
fotei, se părea că cei doi n-aveau ochi decât unul pentru 
celălalt. 

După ce terminară de mâncat în tăcere la masa rezervată 
din colțul lor liniștit, Justine și Logan băură câte o cafea în 
cafeneaua hotelului. 

— Bună alegere, spuse Logan. 

— Da, fu ea de acord privind cu ușurare grupul liniștit din 
cafenea. 

— Nu la asta mă refeream. 

— Dar la ce? 

— La rochia ta. Bună alegere. Ți se potrivește, spuse el 
privind-o adânc în ochi, în timp ce Justine se înroși. Arăți mai 
bine ca niciodată, dacă e posibil așa ceva. 

Rochia era de culoare crem, lungă, fără mâneci, iar în jurul 
decolteului avea o broderie fină. 

— Nici măcar nu m-am machiat în seara asta, spuse Justine 
cu cochetărie. Cred că e prima oară când Justine Hart iese din 
casă fără machiaj. După o zi de plajă, e drept. 

Logan surâse spunându-și cât de bine arăta Justine fără 
machiaj. Nu părea deloc o vedetă, dar era mai proaspătă și mai 
minunată ca oricând. 

— Bine că aici nu mă pot întâlni cu nici un admirator ca să 
mă vadă în realitate. Toţi trebuie să ne protejăm imaginea. 
Chiar și Logan Addison ar trebui s-o facă. 

— Mai ales Logan Addison. Clienţi au nevoie de 
încredere în consilierii lor, care trebuie să fie cinstiţi și 
onorabili. 

— Tu chiar faci disctincţie între imaginea ta profesională și 
cea reală? 

— Eu sper că sunt o combinaţie din amândouă — un om de 
afaceri bun, cu un simţ al aventurii dezvoltat. De multe ori nu 
recunosc, dar imi place să-mi asum riscuri, să explorez teri- 
torii necunoscute. Îmi place pericolul, Justine. Nu mi-e teamă, 
spuse el privind-o în ochi. 

Cineva introduse o fisă în tonomat și cafeneaua se umplu 
de melodia suavă a unui cântec cunoscut. 

— „Fantezie de vară”, spuse Logan. E unul dintre cântecele 
mele preferate interpretate de Justine Hart. 

— A fost cea mai mare lovitură a mea, scoasă în două vari- 
ante — una rock și cealaltă adaptată special pentru Broadway. 

— Îmi place... Hai să dansăm. 

— Aici? 

— De ce nu? La nuntă dansau în restaurant. Noi de ce n-am 
dansa în cafenea? 

Logan o strânse în brațe exact așa cum își imaginase. Îi 
atingea pielea fină așa cum nu crezuse că va fi posibil prea 
curând. Buclele ei roșii îi mângâiau obrazul și el se luptă cu 
dorinţa de a-și înfige degetele în ele. Trupurile lor abia se 
atigeau, iar distanța dintre ei era atât de mică încât puteau să 
jure că-și simt căldura. 


Fantezie de vară... 
Cântec de chitară... 
Jocuri ne jucam... 
Planuri ne făceam... 


— Uimitor! spuse Logan. Dansez cu cântăreaţa... Cred că 
mulţi m-ar invidia să mă vadă. 

— Îţi creezi o imagine falsă... 

— Nu dansez cu o imagine, dansez cu o femeie adevărată, 
protestă el. 

Mâinile sale se strânseră imperceptibil în jurul taliei 
Justinei. Logan își simțea ritmul inimii accelerându-i-se. Cât 

visase la clipa asta! Și chiar dansa cu ea, o ţinea în brate, 
aproape, îi simţea răsuflarea caldă, buzele lor erau incredibil 
de apropiate. Putea chiar să... 

Dar n-o cunoștea. Tinea în braţe o imagine... Iar el își dorea 
mai mult. 

— Justine... 

— Logan... 

Vorbiseră în același timp. 

— Spune tu primul, zise ea. 

— Nu, tu. 

— Mă gândeam cât de frumos a fost astăzi, cât de mult mi-a 
plăcut pe plajă, cât îmi place acum... 

Cântecul se terminase și acum rămăsese numai vocea ei și 
trupul din braţele lui. Vocea și trupul erau ale sale în acel 
moment. Acum conștientiza dorinţa care-l tortura. Nu trebuia 
să-şi mai imagineze curbe trupului ei, pentru că le simţea. 

Dar mai Ştia că seara se apropia de sfârșit iar el trebuia s-o 
lase să plece. Putea s-o ducă în camera lui, s-o sărute, s-o ţină 
în braţe, să facă dragoste cu ea, dar ceva îl reținea. Nu voia s-o 
aibă o clipă, ca apoi s-o piardă apoi definitiv. Mai bine aștepta. 

— Soarele mi-a supt toată energia, murmură Justine. Cred 
că e timpul să mă duc la culcare. 

Logan se așteptase la asta. O mai strânse încă o dată ușor 
în braţe și o privi în ochi, găsind acolo nu numai oboseală, dar 
şi teamă şi îndoială. 

— Te conduc în camera ta, spuse el. 

— Poţi să rămâi să mai bei ceva, dacă vrei, spuse ea 
desprinzându-se din brațele lui. Ne vedem mâine dimineaţă. 

O lăsă să plece. Mai avea o zi la dispoziţie... dacă nu sosea vaporul. 


Capitolul 4 


Justine dormea întotdeauna până târziu, așa că în 
dimineaţa aceea, când se trezi devreme, închise ochii 
închipuindu-și că va adormi la loc. Dar nu reuși. După ce 
cobori din pat își dădu seama de ce. Astăzi nu se mai simțea 
Justine Hart. 

Se imbrăcă cu o pereche de pantaloni scurți galbeni, un tri- 
cou, și ieşi pe balcon. Soarele tocmai răsărise din mare și arun- 
ca asupra peisajului o lumină roz. Era un răsărit blând. Justine 
nu-și mai amintea de cât timp nu mai privise un răsărit de 
soare. Probabil de pe vremea când era încă o adolescentă și 
pleca la muncă devreme. Dar atunci nu remarca răsăritul 
soarelui peste câmpurile roșii ale Georgiei, pentru că mintea 
ei nu stătea la asta. Pe atunci avea alte probleme pe cap. 

Dar tot entuziasmul venea din faptul că se afla împreună cu 
Logan pe o insulă exotică. Chiar se simțeau bine. Ieri, după ce 
recunoscuse că situaţia nu era tocmai albastră, își dăduse 
seama cât de bine se simțea în preajma lui Logan. Iar Logan 

nu era numai un om de afaceri, consilierul ei financiar, ci și un 
bărbat arătos, aventurier, care ştia s-o facă să se simtă femeie. 

Justine privi spre plajă și se hotărî să facă o plimbare. 
Cobort scările întrebându-se dacă să-l trezească pe Logan sau 
nu. Îi era teamă să bată la ușa lui. Dacă dormea? Și dacă era 
gol? Nu-și amintea să-l fi văzut cumpărându-și pijama. Și, 
oricum, nu putea să şi-l imagineze dormind altfel pe căldura 
aceea decât gol. 

Pășind pe nisipul care încă mai păstra din căldura zilei 
precedente, Justine își aminti cum dansaseră ei doi împreună 
seara trecută. Îi părea rău că-i pusese capăt atât de repede. 
Putea să se termine altfel. 

Dar era mai bine așa. Oricum, fusese obosită, avusese un motiv. 

Se întoarse la hotel. În ziua aceea se va păstra numai pen- 
tru sine. Doamne, ce bine ar fi fost dacă Logan nu s-ar fi pur- 
tat cu ea atât de frumos! 

Din nefericire planurile ei se năruiră imediat cum ieși pe 
balcon. Logan stătea întins pe şezlong, la soare. Pe măsuţa din 
fața sa erau două cafele aburinde și un platou cu sandvișuri 
calde. 

— E timpul să luăm micul dejun, spuse el ridicându-se în 
picioare și invitând-o să se așeze lângă el. Am comandat micul 
dejun în cameră. 

Aroma cafelei, mirosul îmbietor al sandvişurilor, ameste- 
cate cu mirosul lui Logan care probabil abia ieșise de sub duș 
şi se parfumase, o făcu pe Justine să-şi schimbe decizia. 

— Ti-a prins bine plimbarea? întrebă el privind-o cum 
mușca cu poftă dintr-un sandviș. 

Justine nu reuși decât să aprobe dând din cap. 

— Am aflat că sunt mari șanse ca astăzi să sosească vaporul. 
Așa că ar fi bine să ne bucurăm cât mai putem de dimineața 
asta. 

Justine îl asculta, hotărâtă să refuze orice ofertă tentantă 
i-ar fi făcut Logan. 

— Am o idee fantastică, continuă el. Hotelul ne poate pune 
la dispoziţie un jeep cu care putem explora... 

— Logan, nu cred că... 

— De ce nu? întrebă el încruntându-se. 

Justine se gândi repede la o scuză plauzibilă. Dar nu găsi 
nici una. Desigur, s-ar fi putut ridica de pe şezlong și spunând 
un simplu „mulțumesc, nu”, ar fi putut intra în camera ei. Dar 
ceva o reţinu. 

— Am auzit că la nordul insulei e o lagună incredibil de fru- 
moasă, spuse el atingându-i ușor braţul. Putem să-i rugăm pe 
cei de la hotel să ne facă un coș cu mâncare pentru prânz și să 
plecăm oriunde vrem. Când ai făcut ultima oară asta? 

Trebuia să se recunoască înfrântă. Aici o prinsese. Multe 
lucruri pe care i le propunea Logan nu le făcuse niciodată. Și, 
la urma urmei, era o dimineaţă minunată și mai era puțin 
până la sosirea vaporului poștei. 

— Niciodată, recunoscu Justine. N-am făcut niciodată un 
picnic pe malul unei lagune. 

— Vezi?! exclamă cu entuziasm Logan, ca și cum ea ar fi 
acceptat propunerea categoric. O să facem o excursie fără des- 
tinaţie, liberi să stăm cât vrem și să facem ce ne taie capul. Ce 
poate fi mai palpitant? 

— Ai dreptate. Nimic nu poate fi mai palpitant. 

Jeep-ul nu era tocmai nou, iar drumul accidentat îi 
zdruncina bine. Justine se obișnuise deja să nu se mai 
machieze, iar părul îi flutura liber în vânt. Se simţea ca în ado- 
lescenţă, când nu-i păsa de imaginea ei. Tipa și râdea din toată 
inima la fiecare hop care o arunca cât colo. 

Pe drum nu se întâlniră decât cu o camionetă care trans- 
porta fructe. Şoferul îi claxonă și-i salută voios. Puțin mai în 
colo se întâlniră cu un băieţaș care mâna o mică turmă de 
capre. Nimic nu tulbura liniştea pastorală. Și ei se simțeau ca 
şi cum ar fi trăit în locurile acelea de când lumea. 

— Cred că St. Cat are o magie care transformă pe oricine o 
vizitează! strigă ea încercând să acopere huruitul motorului. 

— M-am gândit şi eu la asta, spuse Logan atent la drum. Și 
mă întreb dacă trasformarea asta e permanentă. Oare la New 
York vom fi la fel de leneși și contemplativi, sau vom reveni la 
viața de zi cu zi ca și cum nimic nu s-ar fi întâmplat? 

— Din păcate n-avem de ales. Carierele noastre... 

— Așa e, mormăi Logan, carierele... 

Nici unul dintre ei nu putea să renunţe la ceea ce clădiseră 
cu muncă și dăruire o viață. 

— Dar nu vom uita așa uşor aventura, adăugă el. 

— Ai dreptate. Nu vom uita. 

— Uite! exclamă Logan. Acolo e laguna! 

Un golfuleţ cu apă azurie și calmă se întrezărea printre 
vârfurile stâncilor de pe dealuri. 

— Probabil trebuie s-o luăm pe aici, spuse el întorcând 
mașina spre drumul care se bifurca spre stânga. Îmi amintește 
de drumul pe care l-am străbătut de la pista de aterizare, nu? 

— N-o să uit așa uşor drumul acela. Bine că de data asta nu 
trebuie să-l străbatem pe jos. 

În câteva minute coborâră dealul și ajunseră la marginea 
plajei cu nisip alb, care separa marea de junglă. 

— Superb, spuse Justine luând coșul cu mâncare și 
prosoapele din mașină. 

— Mai întâi înotăm, decise Logan. Și să nu te mai împotrivești. 

— Dar când m-am împotrivit? 

— leri. 

— Ieri am înotat, protestă ea. 

— Da, după ce am plecat eu. Azi vreau să înotăm împreună. 

— Dar nu ştiu să înot, recunoscu ea văzându-se încolțită. 

— Serios? 

— Pe cuvânt... O să mă bălăcesc la mal. 

— Nu. O să te învăţ eu să înoţi, hotărî el dezbrăcându-se. 
Oricum, apa e atât de sărată încât o să pluteşti. Haide! 

— Du-te tu primul, spuse Justine făcându-i-se jenă să se 
dezbrace sub privirile lui. O să vin și eu după tine. 

— Promiţi? 

— Promit. 

Justine îl privi pe Logan intrând în apă. Observă că el 
înaintă destul de mult până când apa îi atinse în sfârșit slipul. 

Apoi începu să se dezbrace încet. Nu prea avea entuzias- 
mul lui Logan. Intră în apă temătoare și începu să înainteze cu 
pași mici. Nu erau valuri, așa că Justine se lăsă în genunchi ca 
să se obișnuiască cu temperatura apei. 

— Eşti gata pentru prima lecţie? întrebă Logan apropiindu-se de ea. 

— Cred că e cam târziu pentru mine ca să încep să învăţ să 
înot. Mai bine mi-ai arăta cum să fac pluta. E mai simplu. 

— Bine, râse Logan luând-o pe neașteptate în braţe. 

— Logan! ţipă ea. 

— Relaxează-te, spuse el încercând să nu-i privească 
sutienul costumului de baie. Acum întinde-te pe spate. Nu te 
încorda. 

Justine încercă să facă ce i se spusese, dar trupul ei era rigid. 

— Te ţin eu, nu-ţi fie teamă. Imaginează-ţi că ești o frunză 
pe apă. 

Justine încercă să se relaxeze, dar nu reuși. Îi era prea 
teamă de apă. Logan o ţinea cu o mână pe după umeri și cu 
cealaltă o sprijinea puţin mai jos de fund. 

În câteva secunde, reuși să plutească singură. 

— Ti-am spus că e ușor, zise el. Doar că trebuie să-ţi ţii 
capul și urechile în apă. 

Justine se încordă și apa îi intră în gură și-n nas. Logan o 
prinse la timp și ea izbucni în râs. 

— Ştiu, ştiu, trebuia să rămân relaxată, spuse ea. 

— Lecţia de înot o vom face mai târziu. Eşti o elevă 
ascultătoare. Hai să ieşim din apă. Dacă nu ne mişcăm o să ni 
se facă frig. Acum spune-mi, cum se face că n-ai învăţat să înoți 
până la vârsta asta? 

— Nu ştiu, spuse ea dându-și părul ud pe spate. 

— Ţi-e teamă de apă? 

— Oh, nu. Dar n-am avut niciodată ocazia să învăţ. Şi nici 
n-am avut unde s-o fac. Părinţii mei nu m-au înscris la nici un 
club sportiv. Eram foarte săraci. 

— Ei, spuse Logan dându-și seama că Justine tocmai îi 
dezvăluise un secret din trecutul ei, cred că o fată frumoasă nu 
le poate avea pe toate. 

— Dar nu sunt frumoasă, protestă ea. N-am fost niciodată 
frumoasă. 

— N-am cunoscut niciodată o fată mai frumoasă decât tine, 
spuse el ștergând-o cu prosopul pe spate. 

— Asta e imaginea despre care vorbeam aseară, stilul, 
strălucirea. Dar nu mă reprezintă. 

— Eu nu mă refer la stil și imagine... 

Justine luă coșul cu mâncare și întinzând un şervet 
pe nisip, sub un palmier umbros, începu să despa- 
cheteze. 

— De mică am știut că sunt o fată simplă, spuse ea. Nu sunt 
o frumuseţe. Faţa mea e prea rotundă, buza superioară e prea 
plină... 

— Continuă, râse Logan, tocmai enumerai cele mai intere- 
sante calităţi fizice ale tale. 

— Da, părul meu este... 

— Minunat, Justine, şopti el atingându-i buclele sălbatice. 
Părul tău seamănă cu o vâlvătaie. E viu și frumos ca tine. Da, 
e minunat. 

Justine privi în jos încercând să pară preocupată de aran- 
jarea picnicului. Dar Logan îi observă sclipirea lacrimilor de la 
colțurile ochilor. Voia s-o sărute, s-o ia în brațe, s-o protejeze. 
Dorinţa creștea simţitor în el. 

Apoi ea îl privi în ochi. Clipi și lacrimile dispărură. 

— Mulţumesc pentru compliment, spuse ea. Mă imbrac și 
imediat voi fi gata pentru masă. 

Justine se îndreptă spre marginea junglei, acolo unde 
Logan nu putea s-o vadă și se întoarse îmbrăcată. Așa se simţea 
mai în siguranță. Mai devreme, vorbele lui aproape o făcuseră 
să plângă. 

După ce terminară de mâncat şi strânseră resturile în coș, 
Logan îndrăzni să revină la subiect. 

— Când erai mică te-a făcut ceva sau cineva să crezi că nu 
ești frumoasă? 

— Da, spuse ea încet. Poate ar trebui să ducem coșul în 
mașină, încercă ea să schimbe subiectul privindu-și ceasul. Şi 
cred că e timpul să ne întoarcem. 

Logan se ridică în picioare, luă coșul și o ajută pe Justine 
să se ridice. 

— Dar mai întâi vrei să ne plimbăm puţin? Mă gândeam să 
stăm mai mult aici. E frumos. 

— Bine, ne plimbăm, dacă vrei. Dar nu mai stăm mult, spuse 
ea desprinzându-se din strânsoarea mâinii lui și luând-o 
înainte. 

Se plimbară umăr lângă umăr, fără să se atingă. 

— Cine ţi-a spus? întrebă el. 

— Ce să-mi spună? 

— Că nu ești... că nu erai... ezită Logan. 

— Că nu sunt frumoasă? Mama, răspunse ea sincer. De 
mică, cunoscând pasiunea mea de a cânta, mi-a spus că oricât 
de bună voce aș avea, nu voi ajunge nicăieri, pentru că sunt 
prea... simplă. Ea dintotdeauna visase să ajungă o stea. Avea 
voce. Dar n-a avut noroc. Și considera că totul depinde de 
imagine. Eu semăn fizic cu mama. Dar în privinţa viitorului 
meu s-a înșelat. 

— Şi în toate celelalte privinţe, adăugă Logan. 

Cerul se acoperi dintr-o dată de nori. 

Se aflau pe o plajă îngustă care despărțea oceanul de 
junglă. Deasupra lor cerul devenea din ce în ce mai negru. 
Începu să plouă. 

— Mai bine ne întoarcem la hotel, propuse Justine. 

— Da, spuse el luând-o de mână înainte de a o lua la fugă 
spre mașină. 

Dar acolo Logan se opri și luând prosoapele din mașină 
spuse: 

— Hai să ne adăpostim sub copaci. În jeep o să ne udăm ca 
naiba! 

Găsiră un palmier printre frunzele căruia ploaia încă nu 
pătrunse și Logan montă patru bețe peste care puse 
prosoapele sub formă de cort. 

Se ghemuiră sub adăpostul lor improvizat și Justine începu 
să râdă, eliberându-se de tensiunea de mai devreme. Abia în 
acel moment începu să plouă cu găleata. Dar sub cortul lor nu 
ajungea nici un strop de apă. 

— Mă simt ca... acasă, spuse ea zâmbind. 

Dar în acel moment un fulger orbitor urmat de un tunet 
puternic o făcu să tresară. 

— Ti-e frică? întrebă el. 

— Nu. Nu mi-e frică de tunete și trăsnete, spuse ea cu glas 
tare făcându-și curaj. 

Logan știa că Justine nu-l mintea. Fi nu-i era frică de tunete și 
trăsnete ci de cu totul altceva. Nu ştia de ce anume, dar într-o zi va afla. 

O luă în braţe și priviră împreună în tăcere potopul din 
jurul lor. Justine își aminti cum dansaseră seara trecută și cum 

o ţinuse Logan în braţe. Atunci o îmbrăţișase senzual. Acum o 
proteja. lar ea nu voia să se mai desprindă din braţele lui. 
Chiar dacă n-ar mai fi plouat. 

Fl fu cel care se desprinse o clipă din acea îmbrăţiare, dar 
numai atâta cât să-i privească ochii. Când Justine își ridică 
privirile spre el, totul în jurul lor dispăru. 

Logan stătea aplecat asupra ei, privind-o cu ochii lui 
albaștri, singurul albastru din după-amiaza aceea ploioasă, iar 
o șuviţă de păr negru îi căzuse pe frunte. Uitase să se încheie 
la cămașă şi Justine îi putea vedea pieptul ridicându-se și 
coborând ritmic, la fiecare respiraţie. 

Nu se mai temu atunci când Logan, luându-i fața în 
mâini o privi adânc în ochi și-i atinse gura cu buzele lui 
pentru prima oară. O clipă cât o eternitate rămaseră 
nemișcaţi, uimiţi de sentimentele care li se învălmășeau în 
suflet. 

Apoi cu o pasiune descătușată, se pierdură unul în brațele 
celuilalt, devorându-și gurile flămânde. 

— Justine... Justine... şopti el când o urmă de rațiune îi dictă 
să se potolească. 

— Da, răspunse ea confirmându-i dorința. Da, Logan... 

— Te vreau aici, acum... spuse el răgușit, cu buzele lipite de 
ale ei. 

Justine îi surâse trecându-și degetele prin părul lui des și 
moale. 

— Dumnezeule, Justine, sunt... 

Justine nu-l lăsă să termine, sorbindu-i cu gura cuvintele. 
Limba ei explora, gusta, încerca, în timp ce mâinile lui frămân- 
tau cu disperare carnea tare a pulpelor ei. 

Justine îi desfăcu toţi nasturii cămășii, trecându-și 
degetele peste pielea pieptului lui. Da. Era exact așa 
cum își imaginase. Parcă atingea o flacără care-i ardea 
palmele și o provoca să-și înfigă degetele mai adânc în 
carnea lui. 

Logan știu că dorinţa ei era la fel de mare ca a lui. Îi scoase 
tricoul, ajutat de ea, și-i cuprinse sânii în palme. 

— Minunat, șopti el sărutându-i sfârcurile întărite. 

— Logan! strigă ea îmbătată de atingerile și mângâierile lui. 

Rămaseră pe loc dezbrăcaţi până la brâu multă vreme, 
bucurându-se de teritoriile nou descoperite și atât de 
minunate. 

— Cred că... şopti Logan respirând sacadat, cred că ar tre- 
bui să ne potolim puţin, ca să... 

— Ca să ne scoatem restul hainelor? întrebă Justine. 

Zâmbetul lui Logan era cel mai dulce zâmbet pe care-l 
văzuse Justine vreodată. Își deschise pantalonii, dar mai încet 
ca ea. 

Stând în picioare, dezbrăcaţi unul în faţa celuilalt, Logan 
făcu prima mișcare, și luând-o în braţe o așeză pe nisip. O 
privi de sus până jos cu uimire. Părea atât de mică și vulnera- 
bilă! 

Îşi sprijini o mână de piciorul ei zvelt și o sărută sub 
genunchi, făcând-o să geamă de plăcere. Apoi gura lui urcă 
mai sus, până acolo unde triunghiul de păr cârlionţat roșcat îi 
acoperea feminitatea. 

Când o atinse, Justine se arcui de plăcere și ţipă trăgându-l 
de umeri spre ea. Logan se ridică ușor și privind-o în ochi se 
apropie de gura ei. 

Picioarele Justinei îi încercuiră mijlocul, trăgându-l dornică 
spre ea. Se uniră exact în momentul în care mai aveau puţin 
și simțeau că explodează de atâta dorinţă. Dulceata ei fierbinte 
îl cuprinse total, făcându-l să geamă de plăcere. 

Se mișcară împreună în ritmul ploii. Niciodată nu fuseseră 
mai pregătiți unul pentru celălalt. Făceau dragoste pasional și 
cu tandrete. Se părea că dintr-o clipă în alta aveau să pășească 
împreună într-o altă dimensiune. 

Ritmul dragostei lor se înteţi până când un extaz total 
explodă cu putere în ei. Totul în jurul căpătase o lumină 
caldă, aurie, care dură o eternitate. 

În cele din urmă se întinseră unul lângă celălalt epuizați, 
printre prosoapele mototolite. 

— Niciodată nu mi s-a mai... șopti Justine. 

— Nici mie, spuse Logan sărutând-o tandru pe buzele 
fierbinți. 

Se strânseră în brațe ascultând ploaia care se domolea și 
gândindu-se la momentele magice pe care le trăiseră 
împreună. 


Capitolul 5 


Se îndreptară spre jeep ţinându-se de mână, privind fasci- 
naţi curcubeul de deasupra lagunei. Soarele ieșise din nori și 
lumina jungla înviorată de ploaie. 

Urcară în mașină zâmbindu-și tainic. Împărtășeau acelelași 
sentimente. Se simțeau împliniți. 

Logan arăta total schimbat. Părea mult mai tânăr. Şi Justine 
era diferită. Pielea ei căpătase o strălucire aparte, iar ochii îi 
sclipeau plini de mulţumire. 

Erau fericiți. Justine ştia că foarte rar doi oameni se 
potriveau atât de mult. Și totodată descoperirea asta o 
înfricoșa. 

— E încă devreme, spuse Logan privind pe jumătate atent 
drumul din faţa lor. Mai avem o noapte întreagă la dispoziție. 

Justine îl luă de mână și-l tinu așa tot drumul, până 
ajunseră la hotel. 

Doar când ajunseră în camera ei, și când Logan o cuprinse 
în braţe, Justine încercă să vorbească: 

— Dacă am putea păstra asta... 

Logan o privi serios în ochi. 

— Nu mi-am imaginat niciodată, spuse ea, că poate fi atât 
de... 

— Perfect, completă el. 

Deși fusese perfect, Justine voise să spună altceva... 
neaşteptat, surprinzător, periculos... 

— Logan, spuse ea oprindu-l înainte s-o sărute, trebuie să 
discutăm. 

— Nu, nu acum, protestă el. Trebuie să mâncăm, să bem și 
să sărbătorim ceea ce se petrece între noi. Trebuie să... 
dansăm! Da, râse el, vreau să dansez cu tine. Şi apoi... 

— Logan... 

— Nu, o întrerupse el, nu vreau să discutăm decât despre 
planurile noastre din seara asta, spuse el și o sărută. Hmmm. 
Da, îmi amintesc perfect gustul tău. 

Justine se zbătu și reuși să se desprindă din strânsoarea lui. 

— Bine, bine, spuse el ridicând mâinile în semn de 
resemnare. Nu te mai ating. Te las să te schimbi și vin în 
jumătate de oră să te iau la masă. Și la dans, desigur. După 
aceea te las să vorbeşti. 

Logan știa de ce voia ea să evite acea discuţie. Justine avea 
de gând să-i reamintească faptul că trăiau vieţi complet diferite 
şi relaţia lor trebuia să rămână una strict profesională. Nu voia 
să strice o după-amiază perfectă purtând niște discuţii prin- 
cipiale pe care le cunoștea, dar de care voia să uite. 

Purtând o rochie galbenă pe care şi-o cumpărase din 
oraș, Justine bătu hotărât la ușa lui Logan. El îi deschise 
repede şi Justine își îngădui ca pentru câteva clipe să-l 
admire din cap până-n picioare. Logan se bărbierise, făcuse 
duș, și se îmbrăcase într-un tricou vișiniu. Tocmai se 
pregătea să-l tachineze atenţionându-l că-și cumpărase mai 
multe haine decât ea, când Logan, văzându-i privirea, o 
întrebă: 

— Ce ai păţit? 

— Nimic, spuse ea amintindu-și motivul pentru care venise 
la ușa lui. Vaporul. Cred că a sosit. Trebuie să ne grăbim să 
trimitem mesajul cât mai e lumină afară. 

Logan întinse mâna și o trase repede în camera sa. 

— Arăţi minunat în rochia asta, spuse el sărutând-o hotărât. 
Eşti pur și simplu... strălucitoare. 

— Logan... oftă ea. 

— N-a venit vaporul, spuse el zâmbind ștrengărește, parcă 
făcându-i în ciudă. 

— Dar Martin a spus că azi trebuie să sosească negreșit. 

Planul ei se ducea de râpă. 

— Îţi aminteşti furtuna? Sper că da... zâmbi el. Căpitanul 
vaporului n-a riscat să plece din port pe o vreme ca aceea. 

— Şi asta ce însemnă? întrebă Justine cu disperare în glas. 

— Înseamnă că s-ar putea să mai întârzie câteva zile. Am 
aflat că vaporul va face mai întâi un ocol prin insulele mai 
apropiate. Așa că... ce spui de cină și de dans? 

Justine nu reuși decât să zâmbească resemnat. 

Cinară în același restaurant ca și în noaptea trecută, numai 
că de data asta totul fu diferit. Nu se mai serba nici o nuntă și 

în restaurant nu mai era aceeași aglomeraţie. Altă diferență 
consta în starea de spirit a Justinei și a lui Logan. Erau mult 
mai degajaţi, tensiunea dintre ei dispăruse. Deveniseră pri- 
eteni și amanti. 

De când aflase că vaporul va mai întârzia, Justine se 
hotărâse să se simtă bine. Conta numai clipa. Ce va urma, 
rămânea de văzut. 

Steve şi Angelique veniseră și ei la același restaurant. Se 
părea că Frangipani, proprietarul hotelului, deținea cel mai 
bun restaurant din oraș. 

— Cred că aţi aflat veștile, spuse Steve oprindu-se la masa 
lor. 

— Da, păcat că vaporul poştei n-a putut să vină astăzi, spuse 
Logan făcându-i semn cu ochiul Justinei. 

— Da, păcat, spuse Steve privind-o pe Angelique care 
chicoti încântată. 

— Se pare că îndrăgostiţii preferă mesele din colțurile 
întunecoase, remarcă Logan privindu-i pe cei doi așezându-se 
în colțul opus al restaurantului. Ca şi noi. 

— Evident, preferă intimitatea. 

— Cu excepţia celui din spatele tău. Nu te întoarce. Se uită 
la tine. 

Justine se întoarse încet, prefăcându-se că-și potriveşte 
scaunul. 

— Mă întreb ce caută aici un bărbat distins ca el, se miră 
Justine. 

— Probabil e un om de afaceri bogat care își petrece vacanța 
aici. 

— Singur? 

— De ce nu? Probabil o fi venit în interes de afaceri pe o 
insulă vecină cu La Quinta şi a poposit aici, unde e liniște și 
pace. 

— Cum o fi ajuns aici? 

— Cu vreo barcă, la fel ca ceilalți turiști. 

— Azi? Ai uitat de furtună? 

— Ai dreptate. O fi venit ieri... 

— Dar ieri nu l-am văzut! 

— Mi se pare normal, la aglomeraţia care era aici... 

Logan îl privi cu atenţie pe bărbatul acela distins, care toc- 
mai își aprinsese un trabuc. 

— Cine crezi că e? întrebă Justine intrigată. 

— Nu știu. Dar putem să ne închipuim. 

În timp ce cinau căzură de acord că bărbatul acela era un 
om de afaceri german, căsătorit, cu patru copii, dintre care 
nici unul nu era în stare să preia afacerea familiei. 

— Cred că soţia lui bea, decise Justine la desert. 

— Da, și probabil vor să divorțeze, dar au probleme cu par- 
tajul. 

— Crezi că are vreo amantă? 

— Cu siguranță. O cheamă Brunhilde. 

— Oh, nu, râse Justine. E mai sofisticată, o cheamă Marlene. 

După ce-l mai priviră pe străin încă o dată pe furiș, în timp 
ce ieșeau din restaurant, Justine spuse cu tristeţe: 

— Niciodată nu vom afla adevărul. 

— Acum trebuie să mergem să dansăm, decise el luând-o de 
mână pe Justine. 

— La tonomatul din cafenea? 

— Se pare că n-avem altă variantă. 

Intrară în cafenea și constatară amuzaţi că vreo cinci 
perechi le urmaseră exemplul pe care-l dăduseră seara tre- 
cută. Încăperea era destul de aglomerată. 

— N-o să fim singurii dansatori din seara asta, spuse Logan. 
Dar propun să facem abstracţie de ceilalți. Ce părere ai? 
întrebă el luând-o în braţe. 

— Nu suntem decât noi doi aici, acceptă ea fericită, lipindu-se 
de pieptul lui. 

Dansară visători, pierzând noţiunea timpului, gândindu-se 
că tonomatul cânta numai pentru ei în seara aceea. 

Apoi Logan îl observă pe bărbatul cel distins din restaurant 
intrând în cafenea, cu trabucul în gură. 

— Măi, măi, ghici cine a venit? şopti Logan în urechea 
Justinei întorcând-o cu faţa spre intrare. 

Justine privi peste umărul lui fără interes. 

— Cred că acum nu mă mai pot concentra la povestea lui, 
spuse ea lipindu-se mai tare de trupul lui Logan. 

În acel moment cineva schimbă melodia. Vocea suavă a 
Justinei umplu încăperea. 

— Cântă-mi, șopti Logan. 

Justine începu să fredoneze uşor melodia. 

— Nu, nu, protestă Logan, cântă-mi serios. Niciodată nu mi-ai 
mai cântat până acum. 

— Nu vreau, protestă Justine. E atâta lume aici... 

— De ce nu? N-o să-i mai vezi niciodată. Credeam că interpreților 
le place să cânte pentru public. Hai, Justine, cântă cu voce tare. 

Justine tuși ușor și începu să cânte la început timid, apoi 
din ce în ce mai tare. Cuplurile din jurul lor se opriră și ascul- 
tară cu atenţie vocea inconfundabilă. 

Balada rock „Cântecul lor fără sfârșit” era preferata 
Justinei. Scrisese singură versurile, într-un moment al carierei 
în care se simţise în plină ascensiune. Piesa fusese în topurile 
americane săptămâni la rând și rămăsese cântecul ei de 
referinţă. 

Când melodia se termină, misteriosul domn începu să 
aplaude, urmat de ascultătorii de la mese. Toată lumea se ridi- 
case în picioare ovaţionând. 

Justine făcu o plecăciune scurtă și apropiindu-se de Logan, 
mărturisi: 

— Simt nevoia să mai cânt. 

— Atunci dă-i drumul! o încurajă el. 

— Dar vreau s-o fac numai pentru tine. 

Privind-o în ochi, Logan îi citi dorința care nu se mai 
asemăna decât cu cea din lagună. Îi topea inima. O luă de 
mână și îndreptându-se spre hol, îl observă pe bărbatul 
necunoscut ridicându-se în picioare și îndreptându-se spre ei. 
Dar văzându-le probabil privirile pe care și le aruncau, se 
răzgândi și se opri în loc. 


Se treziră la răsărit, strâns îmbrăţişaţi. Justine deschise 
încet ochii pentru a-l privi o clipă pe Logan, apoi îi închise 

repede la loc. Îi simtea respiratia liniștită pe obraz și degetele 
mângâindu-i pielea. Voia să rămână în pozitia aceea, în locul 
acela, cu bărbatul acela, pentru totdeauna. 

Când se trezi a doua oară, Logan deja îi adusese micul 
dejun la pat. 

— Vrei să mănânci aici sau pe terasă? 

— Aici, spuse Justine leneș. Nu vreau să mă scol din pat. Ce 
e asta? întrebă ea observând un plic aşezat pe tavă, lângă 
ceașca de cafea. 

— Uită-te. 

— C.G.? citi ea inițialele, intrigată. 

— Carter Graham, explică Logan. Proprietarul pistei de 
aterizare și al junglei prin care am ajuns impreună aici. 

— Poftim? Nu pot să cred. Carter Graham e bărbatul de 
aseară! Pot pune pariu că așa e! 

— Așa e. Industriașul german căsătorit cu o soţie șleampătă 
și patru copii e un englez veritabil fără familie. 

— Carter Graham... am mai auzit numele ăsta. Ah, da, e un 
dramaturg cunoscut. S-au făcut câteva filme pe scenariile 
scrise de el. Nimic răsunător, dar poate fi considerat un cla- 
sic... Monsieur Graham, cine ar fi crezut? 

— Ce părere ai de faptul că te-a recunoscut seara trecută... 
E un mare admirator de-al tău. 

— Vrea să dejunăm împreună cu el la Savoy... citi Justine. 
Ce-o fi asta? Vila lui? 

— Cred că da. Tu ce părere ai? 

— E un nume ciudat. 

— Nu la asta mă refeream, râse Logan. Ce părere ai de invi- 
tatie? 

— Interesant. Mergem. Dar nu pe jos! 
— Citeşte mai departe. Ne trimite o mașină. 


Rolls-ul de modă veche era condus de un șofer în livrea. 

— Am evoluat de la mersul pe jos prin noroi la un jeep 
decapotabil, şi acum am ajuns la asta, constată Logan așezân- 
du-se comod pe canapeaua din piele crem. 

Drumul li se păru mult mai uşor până la Savoy, vila pe 
terasa căreia îi aștepta Carter Graham. Acesta era îmbrăcat 
într-o pereche de pantaloni viu colorați, o cămașă înflo- 
rată și o jachetă în carouri. Ca de obicei, fuma un trabuc 
imens. În ansamblu semăna cu un personaj din piesele 
sale. 

— Havana, menţionă el arătând spre trabuc. Am cunoștințe 
în Cuba. Întotdeauna să lași o portiţă deschisă. Ăsta e sloganul 
meu. Bine aţi venit la Savoy, spuse el luând cu delicateţe mâna 
Justinei și ducând-o spre buze. Domnișoară Hart, sunt un 
admirator înfocat al dumneavoastră şi vă închipuiţi ce plăcere 
mi-a făcut să vă întâlnesc la hotel. V-am recunoscut înainte să 
începeţi să cântaţi, desigur. 

Apoi, întorcându-se respectuoas spre Logan, se înclină 
scurt și spuse: 

— Firma dumneavoastră mi-e foarte cunoscută, domnule 
Addison. De asemenea îl cunosc pe tatăl dumneavoastră. Sunt 
sigur că-i faceţi concurenţă serioasă cu clienţi ca domnișoara 
Hart. Vă felicit. Admir avântul tinereţii. 

Prânzul fu servit într-unul dintre saloanele vaste ale reședinței. 

— Am vrut să folosesc mobilă locală, îi explică el Justinei 
care admira decorul, dar desigur, am adus multe piese și de 
peste ocean. Ca toate materialele de construcţie. Am terminat 
lucrările în cinci ani. Mi-a fost foarte greu cu muncitorii. Pe St. 
Cat nu prea există mână de lucru calificată. Am avut mari bătăi 
de cap, dar a meritat. 

— Aveţi o casă minunată, fu de acord Justine, încântată de 
ceea ce vedea. 

— A fost un fel de răzbunare pe hotelul Savoy din ploioasa 
Anglie, unde am locuit ani de zile. Acum, spuneti-mi, cu ce 
ocazie aţi ajuns pe insula mea? 

Mai târziu aflară că mai mult de jumătate din insulă îi 
aparţinea domnului Graham. 

— Am avut probleme cu avionul. 

— Am auzit, zâmbi domnul Graham. Am aflat a doua zi 
după ce aţi aterizat pe pista mea. Dar nu mi-am închipuit 
despre cine putea fi vorba decât după ce m-am aventurat până 
în oraș. Ce v-a adus în Caraibe? 

În timp ce mâncară primul fel, supă cremă de ceapă cu cru- 
toane, Logan îi explică pe scurt proiectul La Quinta. 

— Ah, da, spuse domnul Graham, am vizitat personal 
clubul. Și firma dumneavoastră se ocupă cu finanţarea? 

— Da, răspunse Logan. 

— Şi tu, draga mea, spuse domnul Graham care trecuse la 
un limbaj mai familiar, ce părere ai de La Quinta? 

— Îmi place, răspunse ea între două linguri de supă. 

— Perfect, pentru că am de gând să investesc și eu acolo. 
Poate discutăm despre asta mai târziu, Logan. 

După ce sosi felul doi, Carter le povesti mai multe despre 
acea reședință. 

— Eu şi soția mea ne gândeam de mult să ne construim o 
casă de vacanţă. Dar de fiecare dată apărea câte ceva care ne 
împiedica s-o facem — ba un film, ba o piesă de teatru, ori cine 
mai știe ce. Apoi soţia mea a murit și eu am devenit un fel de 
nomad. Am locuit în cele mai renumite hoteluri din lume, cu 
bagajele după mine. Simţeam nevoia să mă stabilesc undeva. 
În cele din urmă visul meu și al Annei s-a împlinit. Casa asta 
îmi oferă liniştea pe care o caut atunci când vreau să mă 
ascund de lume, când simt că m-am săturat de atâtea călătorii. 

La desert şi şampanie continuă: 

— Am înţeles că încercaţi de câteva zile să vă întoarceţi în 
State. Dar vremea v-a schimbat planurile. 

Justine și Logan se priviră cu uimire. 

— Da, nu vă mirati, continuă el, știu tot ce mișcă în St. Cat. 
În orice caz, nu trebuie să-l mai aşteptaţi pe Martin să-și repare 
radioul. Oricum, nu se știe dacă-l va face să funcţioneze vreo- 
dată. Pot să vă pun la dispoziţie avionul meu. Chiar din seara 
aceasta, dacă doriţi. Sau de mâine... 

— Mâine, spuseră Logan și Justine la unison în timp ce 
Carter le zâmbea complice. 

— Deci așa rămâne. Dar trebuie să-mi promiteți că vă veţi 
reintoarce data viitoare ca oaspeţi la Savoy. 


Capitolul 6 


— Pe aici! strigă o voce. 

Logan privi peste capetele mulțimii din aeroportul aglo- 
merat din Miami. Un tânăr înalt îmbrăcat în uniforma albastră 
a aeroportului, își croia drum spre ei. Prima oară Logan crezu 
că puștiul n-avea să răzbească. Apoi o trupă întreagă de 
poliţişti apăru din senin și începu să împingă mulţimea de 
fotografi, admiratori și reporteri care o asaltaseră pe Justine 
din toate părțile. Logan spera ca poliţia să facă faţă. 

— Ştiai că așa va fi? ţipă Logan în urechea Justinei, încer- 
când să se facă auzit. 

— Da! ţipă ea la rândul său. Dar ţi-am spus și tu n-ai vrut să 
mă crezi. 

— Ai dreptate, spuse Logan încheind conversaţia. 

Se apropiau fotografii. 

— Justine! ţipară câteva voci din direcţii diferite. Aici! 

Justine își făcu datoria împărțind zâmbete, dar fără a-și 
scoate ochelarii de soare. 

Flash-urile aparatelor de fotografiat îl orbeau pe Logan și 
se gândi că nici lui nu i-ar fi stricat o pereche de ochelari de 
soare. 

— Ce s-a întâmplat în St. Cat? întrebă un reporter. 

— Ăsta e Addison? întrebă altul. 

— Addison, aici! strigă cineva din spatele lor. 

— E adevărat că aţi plănuit aventura asta dinainte? 

— Ai făcut-o pentru publicitate? 

— Voiai să credem că ai murit? 

— Justine, aici! Addison, ia-o de după gât! 

Logan o tinea strâns aproape de el dar nu pentru deliciul 
fotoreporterilor, ci pentru a o proteja de ei. 

În cele din urmă poliţia reuși să ajungă la ei și să-i 
escorteze. 

— Urmaţi-mă, spuse unul. Holul VIP-urilor e în faţă. O să vă 
conducem până acolo. 

Logan avea senzaţia neplăcută că nu mai mergea, ci era 
purtat pe sus prin mulțimea care-i împingea cu o forță incre- 
dibilă. Nu trecuse niciodată printr-o asemenea experiență. 

În sfârșit văzură o ușă care se întredeschise înaintea lor. 
Când ajunseră în dreptul ei se deschise larg și practic îi înghiţi. 
Deodată toată hărmălaia se potoli și se treziră într-o cameră 
tăcută. 

— Slavă Domnului! exclamă o femeie mărunţică de vârstă 
mijlocie, apropiindu-se de ei. Tânărul acesta se pare că m-a 
scutit de neplăcuta îndatorire de a te scăpa de mulțime. Acum 
cred că nu veţi refuza o băutură răcoritoare, spuse femeia și-și 
aruncă brațele în jurul Justinei. Mă bucur că ești bine, 
sănătoasă, draga mea. 

— El este Logan Addison, spuse Justine făcând prezentările, 
partenerul meu de afaceri și de aventuri. Logan, Adele 
Schwartz, managerul meu, cea mai bună prietenă a mea. 

— Ei, spuse Adele împungându-l pe Logan în coaste, ce 
părere ai de primirea care vi s-a făcut în S.U.A.? 

— În comparaţie cu asta, accidentul de avion n-a fost nimic. 
Sunt ca vulturii! 

— Ei, iată paharele voastre. Voi aveţi nevoie de asta mai 
mult ca mine. Așadar renașterea Justinei Hart și a lui Logan... 
Am uitat numele tău de familie, dragă. 

— Addison, spuse Justine. Logan, te informez că Adele e 
foarte ambiguă. Stilul ei e total diferit de al tău. 

— Şi din cauza asta mă iubeşti atât de mult, completă Adele. 
Vreau să-ţi spun, Justine, că aventura asta a ta a făcut minuni 
pentru afacere. Publicul s-a înghesuit să-ţi cumpere toate 
albumele. Colecţionarii au crezut că ai murit și s-au gândit că 
vor face avere cu discurile tale. Nici nu ştii ce nebunie a fost... 
Incredibil. Desigur, eu nu m-am îndoit că ești bine-mersi pe 
undeva prin Caraibe. Mediumul meu m-a informat că n-ai 
pățit nimic, aşa că m-am distrat de minune pe seama 
nebunilor. 

— Şi eu care credeam că tu și Frank o să fiţi morți de îngri- 
jorare, râse Justine. 

— Cred că nici Frank nu și-a făcut prea multe griji, spuse 
Adele. Am vorbit cu el de câteva ori şi părea convins că voi doi 
vă distrați de minune în Caraibe. Şi după tenurile voastre 
bronzate, se pare că n-a fost prea departe de adevăr. Presa, 
desigur, va dedicat un necrolog pe o pagină întreagă. Am 
păstrat toate ziarele pentru tine, Justine. 

În coltul opus al încăperii, alte VIP-uri se aşezaseră pe 
fotolii în așteptarea zborurilor, privind cu indiferență spre 
Justine. 

— Bogătaşii nu cer autografe, slavă Domnului, șopti Adele. 
Oricum, a fost foarte interesant. Povestea vieţii Justinei a fost 
expusă pe pagini întregi din diverse ziare mondene. Despre 
tine, Logan, n-au scris decât două rânduri, în Times. 

Logan izbucni în râs. 

— Mi-e teamă că aventura nu va avea aceleaşi efecte 
benefice asupra afacerii mele. 

— Cred că tatăl tău nu e prea... mulțumit, spuse Justine 
căutându-și cuvintele. 

— Firma lui nu are nimic de suferit, dragă. Iar Frank sunt 
sigur că abia așteaptă să mă vadă. Nu-și pune problema 
afectării imaginii firmei. 

Logan observă că Adele ridicase întrebător o sprânceană 
când el i se adresase Justinei din greşeală, cu „dragă”. Probabil 
că-și dăduse seama că ei doi erau mai mult decât prieteni. 

Justine părea gânditoare. 

— Ce e, draga mea? întrebă Adele observând orice schim- 
bare de dispoziţie a protejatei sale. 

— Mă tem că... trecutul meu va fi dezgropat din nou. 
Credeam că s-au săturat de asta. 

— Niciodată nu se vor sătura, draga mea. Dar după ce vor 
epuiza trecutul, vor reveni la prezent, la voi doi. Când toată 
lumea va afla că trăiţi şi aţi stat pe o insulă tropicală trei zile, 
îţi dai seama cum vor reacţiona. La ediţia de prânz vei fi pe 
prima pagină, Logan, alături de Justine. Perechea anului. 

— Sau mai degrabă a momentului, declară Justine. 

— De fapt s-au grăbit să dea cuplului nostru trei luni, râse Adele 
aprinzându-și o țigară. Logan e considerat, citez, „prea stilat” pentru tine. 

Justine izbucni într-un hohot nestăvilit de râs și când reuși 
să-şi recapete respiraţia încercă s-o dreagă. 

— Logan, iartă-mă, nu râdeam de tine. Eşti un tip stilat, dar 
mă amuză speculaţiile lor... Acum nu mai contează. 

— Săptămâna viitoare o altă poveste va capta atenţia presei 
şi veți fi daţi uitării, le spuse Adele, cunoscătoare. Oricum, 
câteva zile pot să jur că veţi fi vânaţi. Așa că mai bine să ne 
facem un plan de bătaie. Logan, spuse ea uitându-se la ceas, știu 
că te grăbești să ajungi la birou, iar Justine trebuie să ajungă la 
televiziune pentru o ediţie specială a unui spectacol săptămânal. 
V-am aranjat să plecaţi în avioane separate. Așa e cel mai bine. 
Altfel o să vă întâmpine la New York aceeași nebunie... 

— Ai dreptate, spuse Logan. Eu sunt doar un novice. Nu mi-ar 
fi trecut prin cap... mă bucur că ai fost aici ca să ne salvezi. 

— O să fiu liniștită după ce o să aflu că aţi ajuns în siguranță 
acasă. Am avut eu un presentiment că cineva a vorbit prea mult. 
Altfel nu se explică prezenţa presei aici. Să vă mai spun că au tti- 
mis după voi bărci de căutare până și-n Triunghiul Bermudelor? 

— Serios? râse Justine. 

— Da. Au crezut că aţi fost trimiși în altă dimensiune... 

Justine și Logan se priviră cu subinţeles. Da. Într-un fel se 
simţiseră ca-ntr-o altă dimensiune. Dar acum ajunseseră acasă 
şi trebuiau să prindă avioanele care-i așteptau. 

— Pleacă tu primul, spuse Adele întinzându-i lui Logan bile- 
tul rezervat. Noi două vom pleca o oră mai târziu. Hai că te 
conduc eu spre ieşire. N-o să ai probleme. Lumea nu te va 
recunoaște, pentru că Justine nu va fi cu tine. 

— Îmi pare rău pentru voi. Când mă gândesc că veţi mai 
trece o dată prin cosmarul ăsta... 

— Nu-i nimic, Logan, spuse Justine, sunt obișnuită. 

— Şi, în plus, mai avem o oră la dispoziţie. Unii vor renunța 
să ne mai aștepte. Poliţia ne va escorta... Hai, grăbește-te, 
Logan. 

— Vreau să vorbesc ceva cu Justine între patru ochi, ezită el 
înainte să plece. 

Adele se trânti în fotoliu și începu să răsfoiască o revistă. 
Fără să mai țină cont de prezenţa ei, Logan o luă pe Justine de 
mână, o trase deoparte, și o sărută uşor pe buze. 

— Trebuia să ne luăm adio pe insulă, șopti Justine privind 
în jur cu neliniște. 

— Nu vreau să ne luăm adio. O să ne revedem cât mai 
curând şi cât mai des. 

— Tocmai ai avut o mostră din stresul în care trăiesc. Viaţa 
mea nu-mi aparţine. E o nebunie să încercăm să... 

— O să se potolească, ai auzit ce a spus Adele, spuse el 
sărutând-o tandru. 

— O să se potolească, dar n-o să înceteze. Oriunde mă duc 
există un admirator care să mă recunoască. Ar fi foarte ener- 
vant pentru amândoi... 

— Ştiu cu cine am de-a face, Justine. Eşti o figură publică. 
Dar te vreau și sunt dispus să-mi asum orice risc. O să mă des- 
curc eu cu mulţimea de admiratori. 

Justine se lipi de el și aproape crezu în încrederea bărbatului 
pe care începuse să-l admire încă din St. Cat. Dar trebuia să-l 
mai avertizeze încă o dată: 

— Zilele următoare voi fi foarte ocupată cu repetițiile. 

— Bine, voi veni să te caut la repetiții. 

— Nu, Logan, nu se poate. Așa toată lumea va afla. 

— Bine, te aştept după repetiţii. 

— După repetiții mă va aștepta o mașină, încercă ea să-l des- 
curajeze. 

— lar eu o să trimit mașina acasă. O să meargă, Justine, ai 
să vezi. Faci totul să sune atât de complicat, când în realitate... 

— Dar așa e! 

— Vom vedea, vom vedea, spuse el sărutând-o încă o dată 
înainte de plecare. 

Adele lăsase deoparte revista pe care o răsfoia și-i aștepta 
nerăbdătoare. 

— Gata, Adele, spuse el. Ne vedem la New York. Gata, 
momentul meu de glorie a apus, mai spuse Logan și ieși 
închizând ușa după el. 


— Măi, măi! exclamă Frank Norwood stând în ușa biroului 
lui Logan, privind admirativ teancul de scrisori și mesaje. Fiul 
rătăcitor s-a întors. Mă bucur că ești sănătos, bătrâne. 

— Şi eu, cred... Jumătate din hârţoagele asta reprezintă 
mesaje, iar cealaltă jumătate portofolii pe care trebuie să le 
studiez. 

— Nu uita de mesajele telefonice pe care le-ai primit 
datorită faimei dobândite din senin, rânji Frank trântindu-se 

pe un scaun. Ziarele sunt pline de imagini cu chipul tău și al 
Justinei. „Renumitul finanţist conservator, îndrăgostit de 
clienta sa fierbinte numărul unu”. Ce spui de titlul ăsta? 

— L-am citit, răspunse Logan acru. Dar de ce mi se pare că 
exagerezi puţin titlurile? 

— Ideea e aceeaşi. Oricum, faima e trecătoare. Mă refer la a 
ta. Deja scandalul divorțului unei perechi celebre de la 
Hollywood ţi-a luat locul. 

— Necazul lor îmi aduce mie liniște, spuse Logan răsfoind 
hârtiile roz de fax. Pot să las deoparte mesajele de la părinți 
mei. Cât de des au sunat? 

— Tatăl tău numai o dată pe zi. Mama ta a sunat de vreo 
trei, patru ori pe zi aici şi de tot atâtea ori la Adele Schwartz. 
Sper că ai lămurit problema cu părinţii tăi. 

— Da, le-am dat telefon. Totuși, trebuie să trec pe la ei ca să mă 
vadă în carne și oase. Nu voi scăpa până nu le voi povesti totul. 

— Acum, că am ajuns la subiectul ăsta, aştept. 

— Ce anume? 

— Aştept să-mi spui întreaga poveste a ta și a Justinei. 
Presupun că ţi-a sucit capul. 

— Da, Justine e o femeie interesantă. Apropo, schimbă el 
subiectul încercând să-i distragă atenţia lui Frank, a acceptat 
să semneze pentru La Quinta. 

— Deci farmecele tale au avut efect asupra ei. Trebuie să 
recunosc, nu eram complet convins. 

— A fost numai decizia ei, Frank. Crezi că poate cineva s-o 
convingă să facă ceva ce nu-și dorește? Înseamnă că n-o 
cunoşti. l-am spus chiar să aştepte să vadă câteva contracte 
semnate de alţi artiști. Dar n-a vrut. E foarte hotărâtă. 


78 MADELINE HARPER 


— Mi se pare că-i iei apărarea, zâmbi Frank. Asta-mi 
spune ceva. Cred că ai reușit să pătrunzi în carapacea ei. 
Corect? 

— N-am idee ce vrei să sugerezi, răspunse Logan cu indife- 
rentă, ridicând receptorul în semn că voia să încheie conver- 
satia și n-avea de gând să-i facă jocul. 

— Stii, acum, că Justine a semnat, am o altă idee, spuse 
Frank ignorând gestul lui Logan. 

— Te ascult, deveni el atent. 

— Nu crezi că ar fi bine ca Justine să înceapă mai devreme 
să cânte acolo? Măcar o zi sau două. Presupunem că 
managerul ei, Adele, ar fi de acord. Crezi că ai putea s-o 
însoţeşti pe insulă? Ar atrage și alți clienţi de-ai noștri în acest 
proiect... 

— Ca să ne fie nouă mai bine? 

— Exact! rânji Frank. 

— Nu prea cred. 

— De ce naiba nu? Toată lumea ar avea de câștigat! 
Credeam că o să ţi se pară o idee bună. De fapt chiar mă gân- 
deam că mă vei felicita când vei auzi că în timp ce tu te distrai 
pe insulă eu munceam... 

— Dar dacă eram morţi, la ce ti-ar fi folosit ideea asta 
strălucită și toată... munca? 

— Ştiam că trăiţi! 

— De la cine? Ai și tu vreun medium? 

— Poftim? 

— Nu contează. De unde știai că nu sunt mort? 

— Era imposibil! În fine, să revenim la subiect. Sunt sigur că 
te vei întâlni din nou cu ea, și... 

— Nu mă voi folosi de relaţia mea cu Justine ca să... 

— Deci există o relaţie! Ştiam eu! exclamă victorios Frank 
sărind de pe scaun. 

— Întoarce-te la tine în birou, Frank, oftă Logan. Amândoi 
avem foarte mult de lucru. 

— La naiba, între voi doi e ceva serios! 

— Sunt gata să arunc cu ceva în tine, Frank. 

— Gata, plec, plec. Dar nu-mi imaginam că bătrânul Logan 
Addison va trece peste principii şi... 

— Frank... 

— Bine, bine. Dar promite-mi că vii cu ea la nuntă. Eu și 
Diane vrem să ne facem o părere despre voi doi. Să dăm ver- 
dictul, cum s-ar spune. Te-am invitat la nuntă, da? 

— Da, Frank. Afară! strigă el zâmbind pe sub mustăţi. 

Imediat ce Frank ieși din birou, Logan ridică receptorul. 
Dar nu ca să dea un telefon în interes de afaceri, ci ca s-o caute 
pe Justine. Încercă pe numărul ei privat, dar n-o găsi. Încercă 
pe telefonul mobil — același rezultat. Apoi se hotărî s-o sune 
pe Adele. Îi răspunse secretara care nu-i oferi mai multe infor- 
maţii decât robotul telefonic al Justinei. 


Nu reuși s-o găsească decât la miezul nopții, în ziua 
următoare. Tocmai se întorsese de la repetiţii, ștersese banda 
de mesaje fără să le asculte, se pregătea să facă un duș, când 

sună telefonul. Iniţial se gândi să nu răspundă. Ştia cine o 
căuta și voia să evite să-i răspundă din anumite motive. Ştia că 
degeaba insista Logan să creadă că relaţia lor ar fi putut să 
meargă. 

Dar acesta era hotărât şi bănuia că e acasă din moment ce 
nu-i răspundea robotul. Abia după ce ieși de sub duș, Justine 
se decise să ridice receptorul. 

— Credeam că ai plecat spre St. Cat, glumi el. 

— Chiar mi-ar plăcea s-o fac, spuse ea îndreptându-se spre 
fotoliul din faţa toaletei. Am avut o zi de coșmar. 

— Încerc să te prind de două zile. Pentru o femeie cu atâtea 
numere de telefon ești greu de găsit. 

— Am preferat ca după repetiţii să mă plimb până acasă. Ti-am 
spus că am avut o zi... Simţeam nevoia să-mi limpezesc gân- 
durile. Mâine trebuie să înregistrez și nu ştiu dacă pot s-o fac. 

— Sigur că poţi, Justine. Eşti talentată. Aminteşte-ţi că te-am 
auzit cântând live, spuse el pe un ton familiar. Așa că știu... 

— Sunt atât de obosită încât nici măcar nu pot să mai 
zâmbesc. Şi mi-e teamă, Logan, sincer. 

— De ce, Justine? întrebă el fericit că ea începuse să i se 
destăinuiască. 

— Motivele obișnuite — pentru apariţiile televizate, sunt 
obișnuită să repet cel puţin trei zile înainte de a înregistra... 
Nu ştiu dacă o să mă descurc după doar două zile de repetiţii. 

— Eşti profesionistă, Justine. O să te descurci admirabil. 

— Sper să ai dreptate. Nu vreau să-i dezamăgesc. 

— La cine te referi? 

— La orchestră, la echipă, la Adele, la toţi cei care au 
muncit atât de mult alături de mine ca totul să iasă perfect. 

Meritul de a fi o stea nu aparţine unui singur om. Unele 
vedete nu sunt chiar atât de talentate, dar urcă pe seama 
muncii echipei. Uneori și publicitatea face minuni. Înţelegi ce 
vreau să spun? 

— Da, dar tu nu faci parte din categoria asta. Tu chiar ai 
talent și te vei descurca grozav. Sunt convins. 

— Sper să ai dreptate. 

— Când putem să ne vedem? 

— Până nu termin totul... 

— Vin la înregistrări. 

— Nu, spuse ea. Voi înregistra în studio, fără public. Nu vor 
lăsa pe nimeni să intre. Ne întâlnim după aceea. 

— Nu vreau să-mi asum riscul să te ia altcineva după în- 
registrări. O să vin personal acolo. Care-i adresa? 

— Logan, nu te vor lăsa să intri. 

— Numai să încerce să mă oprească. 


Justine nu minţise. Paznicii n-aveau de gând să-l lase în stu- 
diourile televiziunii. Logan nu era considerat decât un simplu 
admirator care-și aștepta la poartă vedeta. Cum aflaseră ceilalți 
despre înregistrare, rămânea pentru Logan un mister. 
Probabil grupurile de admiratori. 

Așa că aveau un al șaselea simţ Logan străbătu voinicește 
prin mulțime, și arătându-i paznicului cartea sa de vizită îi 
strecură în buzunar o bancnotă de o sută de dolari. 

Până la urmă nu se lămuri dacă autoritatea lui sau culoarea 
banilor fusese factorul hotărâtor în decizia paznicului. Cert 
era Că, O dată ajuns înăuntru, nu știa încotro să se îndrepte. Se 
trezi într-un coridor îngust, întunecat şi lung. De undeva de la 
capătul lui se auzea cântând orchestra. Era ora nouă seara și 
bănuia că Justine terminase înregistrarea. 

Se îndreptă spre capătul holului și urcă o scară în spirală 
spre etaj. Pașii săi răsunau straniu pe treptele metalice. La 
capătul scării se afla o ușă pe care o deschise temător. 

Fără îndoială ajunsese la locul potrivit. Încăperea în care 
intrase părea a fi o garderobă. De acolo orchestra se auzea mai 
clar şi, mai mult, putea distinge vocea Justinei. 

Un grup destul de numeros se înghesuia să privească 
printr-o ușă deschisă. 

— Mă iertaţi, spuse Logan atenționând discret o persoană 
mai apropiată de el, puteţi să-mi spuneţi unde o pot găsi pe 
Justine Hart? 

— E pe scenă, șopti bărbatul îmbrăcat în costum și cam prea 
machiat pentru gustul lui Logan. 

— Ştiu asta, dar aș vrea s-o aştept. Puteţi să-mi spuneţi unde 
e garderoba domnișoarei Hart? 

— Încolo, spuse bărbatul făcând un semn scurt din bărbie. 
La numărul trei. 

Mai urmară câteva acorduri și melodia se termină. Cineva 
strigă în microfon: 

— Pe scenă toată lumea pentru numărul de dans. 

După o forfotă scurtă, garderoba cea mare se eliberă. 
Logan se trezi în faţa cabinei numărul trei. Pe uşă era un bilet 
pe care cineva scrisese neglijent „Justine”. 

— Interesant tratament pentru o stea, murmură Logan. 

După o oră de așteptare începu să se îngrijoreze. Ştia că 
Justinei îi era teamă de acea înregistrare. Oare cum se descurcase? 
Fl nu-i ascultase decât produsul finit. Niciodată nu asistase la pro- 
cesul tehnologic. Pierduse două zile de repetiții din cauza vacanței 
prelungite din St. Cat și poate că asta-i afectase performanţele. 

Apoi își aminti de copilăria ei nefericită, de atitudinea 
negativă a mamei ei. Cabina era plină de flori de la admiratori. 
Prin mulţimea de buchete îl recunoscu și pe cel trimis de el. 
Cu toate astea, Justine încă se simţea nesigură pe talentul său. 
Logan încercase s-o încurajeze, probabil că și Adele o făcuse 
de nenumărate ori, dar undeva, în subconștietul Justinei, încă 
mai exista acel sentiment de nesiguranță. 

În cele din urmă ușa se deschise și în încăpere intră 
Justine. Ea nu-l observă pe Logan din prima clipă. Pe faţă i se 
citea un sentiment de ușurare care-l liniști imediat pe Logan. 

— S-a terminat și pun pariu că te-ai descurcat de minune, 
spuse el ridicându-se ca s-o întâmpine. 

— Oh, Logan! Vai, cum m-ai speriat! Nu știam că ești aici. 

— Ai uitat că ţi-am promis că voi veni? 

— N-ar fi trebuit să uit. Dar cu toată agitația asta... Mă bucur 
să te văd. Și mă întreb cum ai reuşit să pătrunzi. 

— Ţi-am spus eu că fac pe naiba-n patru și tot intru. 

— Da, nu trebuia să mă îndoiesc de asta, spuse ea aşezân- 
du-se la măsuţa de toaletă. Mi-e teamă că sunt transpirată și 
machiajul mi s-a scurs pe faţă... 

— Arăţi minunat, spuse el sărutând-o pe obraz. 

— Mulţumesc, zise ea zâmbindu-i. 

La început Logan crezu că zâmbetul era pentru el, dar privind-o 
mai bine își dădu seama că nu Justine îi zâmbise, ci vedeta. 

— O să mă demachiez, mă schimb și... 

— Poate vrei să te aştept afară, spuse el observând că Justine 
părea jenată de prezenţa lui. 

— Dacă nu te superi... 

— Cinăm împreună în oraș? 

— Da. Dar trebuie să mă întorc la miezul nopții. 

— Aici? 

— Da. Până la miezul nopții înregistrarea va fi gata și vreau 
s-o ascult. 

— Bine, spuse Logan presupunând că el nu va avea privi- 
legiul de a asculta în premieră înregistrarea. Te aştept afară. 
Dar grăbește-te! Avem doar două ore la dispoziţie. 

— Logan, ţi-am spus... 

— Grăbeşte-te! repetă el ieșind din încăpere. 

Îi păru rău că fusese atât de autoritar cu ea. Normal că 
Justine voia să-și asculte înregistrarea. Nu avea de ce s-o 
învinuiască. Doar că Logan dorea să petreacă cât mai mult 
timp cu ea. Abia aștepta să iasă împreună cu ea în oraș ca să 
petreacă două ore liniștite în intimitate. 

Din nefericire Justine ieși din cabină îmbrăcată într-un cos- 
tum mai scandalos decât acela din St. Cat. Pe nas avea nelip- 
siții ochelari de soare. Se opri să-i felicite pe membrii echipei 
sale, să le mulțumească și să împartă zâmbete. Accidentul de 
avion nu se compara nici pe departe cu tentativa lor de a trece 
de admiratorii care o aşteptau la poartă. 

Justine îl privi pe Logan ridicând din umeri, în timp ce 
oferea autografe. Un admirator înfocat se repezi la Logan și 
băgându-i un carnet sub nas, întrebă: 

— Tu eşti cineva? 

— Sigur că sunt! replică Logan luând carnetul și dând 
primul autograf din viața sa. 


Mai trecu o jumătate de oră până reușiră să ajungă la 
restaurantul italienesc unde Logan făcuse rezervările. Spera ca 
aici să aibă liniște. În localul acela el era vedeta. 

— Mă bucur să vă văd, domnule Addison, spuse patronul întâm- 
pinându-i respectuos. V-am pregătit masa dumnevoastră. Pe aici, vă rog, 

După ce comandară începu să-i stăpânească un sentiment 
neplăcut de stânjeneală. Dacă Logan nu se așteptase la asta, 
Justine, în schimb, știa că așa va fi. Lupta cu mulțimea îi mai 
animase, dar acum, stând unul în faţa celuilalt la masă, se 
treziră că nu aveau ce să-și spună. 

Logan îi puse câteva întrebări de conveniență, iar ea îi 
răspunse politicos. Acesta era bărbatul pe care-l iubise pe 
insulă. Acum pasiunea dispăruse. Așa cum prezisese, în lumea 
reală Justine era alta. Nu-și aparțineau unul celuilalt. 

Cu toate astea, încercă să reaprindă flacăra. Voia să 
retrăiască acele clipe nebune de pe insulă. Poate, cine știe... 

Apoi se întâmplă. Un cuplu, trecând pe lângă masa lor, o recunoscu 
pe Justine. Politicos, își cerură iertare că-i deranjează, și o rugară 
pe vedetă să le ofere un autograf. Cu toate astea, Logan se înfurie. 

— Chiar trebuie să oferi tuturor autografe? întrebă el după 
ce cuplul plecă. Chiar și-n timpul cinei? 

— Încerc să nu refuz pe nimeni. Te deranjează? 

— Da, cred că mă deranjează. Abia aşteptam să petrec cu 
tine o seară în liniște, să te am numai pentru mine, chiar dacă 
pentru scurt timp. N-am chef să te împart cu toţi admiratorii 
din New York. 

— Ţi-am spus că aşa va fi, Logan. Ti-am spus că ceea ce am 
trăit în St. Cat nu se va mai repeta. 

— Ei, felicitări, spuse el amar. Ai avut dreptate. Poate că nu 
numai că ai prezis corect, dar ţi-ai şi dorit asta. Ei bine, eu nu 
am vrut și nici n-am plănuit să se întâmple așa! 

— Dar ce ai plănuit, Logan? Nu văd în jur nici un palmier și 
nici o lagună. Suntem la New York, nu în St. Cat, spuse ea 
atingându-i tandru mâna, încercând să-l facă să înţeleagă. Mă 
bucur să te văd, dar cred că momentul nu e tocmai unul 
potrivit, cu toată publicitatea și cu tot haosul înregistrărilor. 
Poate că ar fi mai bine să așteptăm până se mai liniştesc apele. 

— Ţi-e teamă să nu-ţi stric imaginea? încercă el să 
glumească. 

— Nu, răspunse Justine serios. De fapt mă gândeam la 
imaginea ta. 

— Nu înţeleg. 

— Toată publicitatea asta din jurul poveștii noastre cred că 
poate zdruncina încrederea investitorilor tăi. Clienţii tăi își 
doresc un partener serios, nu unul care se plimbă la braţul 
clientei sale și dispare în ceață împreună cu ea pe o insulă 
tropicală. Vreau să-i faci să creadă că a fost un incident neferi- 
cit și nu o întâmplare romantică și frivolă. Cred că ar fi bine 

pentru tine să nu ne mai vedem o vreme. De fapt ar fi bine 
pentru amândoi, ca să avem timp să ne gândim serios la 
relație. 

— Nu. Trebuie să ne vedem ca să reînviem ce am avut acolo. 
Dacă ne îndepărtăm s-ar putea să pierdem totul. Vreau să ne 
petrecem cât mai mult timp impreună. 

— Chiar dacă vreau, nu se poate. Sunt ocupată cu înre- 
gistrările. Apoi trebuie să zbor la Los Angeles pentru specta- 
colul lui Carson. Vineri trebuie să ajung la San Francisco 
pentru un spectacol de caritate. Apoi mă întorc la New York... 

— Am înţeles, spuse el furios și îndurerat. 

— Asta este... 

— Nu, așa vrei tu să fie, o corectă el. Așa ai prevăzut, iar eu 
am refuzat să te cred atunci și refuz să te cred acum. Da, sun- 
tem diferiţi, da, lumile noastre sunt separate, dar asta nu 
înseamnă că nu putem fi împreună. Am fi putut face ca 
lucrurile să meargă dacă ne-am fi dorit-o amândoi. Am fi găsit 
timp. 

— Nu pot să-mi schimb cariera, imaginea, felul de a fi, doar 
pentru... 

— Pentru mine, nu? Bine, Justine. E deja unsprezece și 
jumătate. Mai bine ne întoarcem acum ca să întâmpinăm 
admiratorii entuziaști. 

— De ce nu vii cu mine la studio ca să asculti și tu înregis- 
trarea? Sunt sigură că nimeni nu va avea nimic de obiectat. 

— Nu cred, Justine. Mai bine aştept să văd vidoclipul la tele- 
vizor, ca toată lumea. 


Capitolul 7 


Trei zile mai târziu, Justine se întoarse în apartamentul ei 
din New York epuizată, dar mulţumită. Începând cu specta- 
colul de televiziune, totul mersese ca pe roate. Video-clip-ul 
ieşise așa cum sperase, în ciuda temerilor sale. După cele 
două ore petrecute împreună cu Logan aproape că nici nu-i 
mai păsase dacă ieșise bine sau nu. 

Apoi, ceea ce văzu o încântă peste măsură. Chiar dacă 
privise înregistrarea fără Logan, numai în prezenţa echipei, se 
bucurase să vadă că încă de la primele acorduri, vocea n-o 
trădase. Apoi, la sfârșit, toată lumea se ridicase în picioare ca 
să aplaude cu entuziasm. 

Remontată, plecase la Los Angeles. Era obișnuită cu 
asemenea tipuri de emisiui. Mai întâi cânta o melodie sau 
două, ca apoi să stea de vorbă cu prezentatorul. Prima oară 
când făcuse asta, cu mulți ani în urmă, nu se simţise în 
largul ei. Acum se comporta natural în fața aparatelor de 
filmat. 

Apoi plecase la San Francisco pentru spectacolul de cari- 
tate la care participau mai mulţi interpreţi renumiţi. Se 
bucurase mai ales că și Adele o însoţise. Astfel nu se simţise 
singură. Făcuseră cumpărături împreună, mâncaseră numai la 
restaurante bune, într-un cuvânt se distraseră. 

Abia când se întoarse la New York în apartamentul ei 
întunecat își dădu seama că se simţea singură. Muncind pe 
brânci, reușise să uite de el. 

Cum lăsă bagajul din mână, Justine ascultă mesajele tele- 
fonice sperând ca Logan s-o fi căutat. Dar degeaba. El n-o 
făcuse. Probabil se gândise că n-o va găsi. 

Dar printre mesaje găsi unul care o bucură. Formă un 
număr, și când vocea de la capătul firului îi răspunse, Justine 
strigă bucuroasă: 

— Carter! Mă bucur să te aud! Nu ştiam că vei sosi atât de 
curând la New York! 

— Nici eu nu știam, draga mea. Dar mi s-a făcut deodată dor 
de cântăreața mea favorită. Voi rămâne aici o zi întreagă și sper 
că-ţi vei rupe din timpul tău preţios câteva ore pentru cel mai 
înfocat admirator. 

Justine avea programul foarte încărcat, dar voia să vor- 
bească cu Carter măcar la telefon. 

— Ai probleme? întrebă el sesizând ezitarea. 

— Da. Am un milion de lucruri de făcut. Sunt într-o goană 
nebună. Abia am timp și pentru mine. 

— Un motiv în plus ca să-ţi iei o zi liberă. Pentru sănătatea 
ta psihică măcar. Și nu uita, stau la New York doar două zile. 

— O să-mi fac eu cumva timp, câteva ore, decise Justine. 
Abia aştept să te văd, Carter. 

Abia aștepta nu numai să-l vadă, dar și să reînvie amintirile 
legate de Logan și de St. Cat. 

— Bine, spuse Carter ușurat. Hai să începem prin a ne plim- 
ba prin aerul rece de toamnă al New York-ului. Abia aştept să 
văd cum mai e când trebuie să te îmbraci cu o haină groasă. 
Ce spui de grădina zoologică? 

— Ar putea fi amuzant. 

— Poţi să te camuflezi în vreun fel de admiratori? 

— Nu garantez, recunoscu Justine. Dar dacă-mi pun o glugă 
groasă, poate că voi reuși să mă fac neidentificabilă. 

— Minunat! Să-i spunem și lui Logan, sau îl chemăm numai 
la cină, ca să te am în exlusivitate măcar câteva ore? 

— Ai discutat cu Logan? întrebă ea ca o măsură de 
prevedere. 

— Nu, voiam să vorbesc cu tine mai întâi. 

— Atunci ar fi mai bine să ne întâlnim separat. Voi merge la 
Zoo cu tine, vom dejuna împreună, iar cu Logan mă voi întâl- 
ni eu diseară. 

— Sigur, Justine, cum dorești. Trebuie să recunosc că e o 
mare surpriză pentru mine. După dejunul de la Savoy puteam 
să pun pariu că tu și Logan sunteți mai mult decât parteneri 
de afaceri. De obicei nu mă înșel în asemenea privințe. Dar se 
pare că m-am păcălit. Și n-a trecut prea mult de atunci. 

— Nu timpul contează, Carter, ci locul. Acolo eram în St. 
Cat, aici suntem la New York. 

— Să nu-mi spui că New York-ul nu e un oraș romantic. Eu 
am auzit altceva. 

Justine aprecie intenţia lui Carter de a o amuza. Dar ea nu 
putea să se mintă singură. Relaţia ei cu Logan murise. El nu 


CÂNTEC FĂRĂ SFÂRȘIT 91 


mai voia s-o vadă și asta din cauza ei. Oricum, n-avea de gând 
să-i spună că se întâlnise cu Carter. Va păstra secretul numai 
pentru ea. 

— Poate pentru unii New York-ul e un oraș romantic, dar 
pentru mine și pentru Logan e locul în care trăim și în care 
muncim. Carierele noastre sunt separate, la fel ca și viețile. 


Vremea în ziua următoare fu rece și umedă. 

— Sper că ești fericit, spuse Justine în timp ce se plimba cu 
Carter prin Central Park, după ce vizitaseră grădina zoologică. 
Ăsta e frigul pe care ţi l-ai dorit. 

— Ce e prea mult strică, spuse el luând-o de braț şi con- 
ducând-o spre ieşire. Unde găsim repede un taxi? 

După ce-și petrecură după-amiaza într-un muzeu, Carter 
propuse să se despartă ca să se mai încălzească și să se 
schimbe pentru cină. Restaurantul pe care-l aleseră fu unul 
scump și exclusivist, care-i proteja de posibilii admiratori zgo- 
motoşi. 

După o cină liniştită se îndreptară spre hotelul lui Carter. 

— Ţi-am monopolizat toată ziua, spuse Justine în taxi. Cred 
că e rândul lui Logan, acum. 

— Nu, Logan mai târziu, spuse Carter dându-și seama de 
intenţia ei de a disimula situaţia reală. Acum e rândul Justinei. 
Am un pian în apartament. Vrei să-mi cânţi? 

Justine își privi ceasul de la mână. Se făcuse târziu şi a doua 
zi avea un program încărcat. Și cel mai rău era că trebuia să se 
trezească devreme. De când se întorsese din St. Cat, revenise 
la obiceiul de a dormi până târziu, dar din păcate în dimineaţa 
care urma era nevoită să se trezească devreme. 

— Bine, Carter, acceptă ea, dar am o problemă. Mâine 
dimineaţă am o întâlnire importantă şi cred că dacă nu mă 
culc devreme o să fie un adevărat chin să mă trezesc. 

— Spune-mi sincer, Justine, zise Carter sărutându-i mâna. Și 
eu sunt o pasăre de noapte ca şi tine, deci știu. Dacă te duci 
acum acasă, chiar poţi te să culci? Sincer... 

— Ai dreptate, râse Justine. Niciodată nu reușesc să adorm 
mai devreme de miezul noptii, indiferent de ora la care trebuie 
să mă trezesc. Așa că hai să-ţi văd pianul și ce poate să facă. 

— Exact așa mă gândeam și eu. Te voi acompania, dacă nu 
te superi. 

Justine nu se supără. Carter avea o voce neobișnuită, dar 
interesantă. După ce-i cântă câteva melodii de pe noul ei 
album, Carter îi cântă la rândul lui câteva acorduri ale unor 
melodii de modă veche. Apoi cântară în duet și se simțiră 
excelent. 

— Dacă ar fi aici cei de la studioul tău de înregistrări, ar 
semna imediat un contract în exclusivitate cu noi, glumi 
Carter. 

— Serios, ar fi trebuit să încerci să interpretezi pe scenă. 

— Destul că scriu, draga mea. Temperamentul meu nu se 
potriveşte cu interpretarea. Sunt prea leneș. 

— Atunci ce-ar fi să cântăm din Cole Porter? 

— S-a făcut. 

Și încă o dată vocile lor se uniră pentru a cânta o melodie 
veche, preferată de amândoi. După ce terminară, mulțumiți, 
se retraseră în camera de zi, cu câte un pahar cu brandy în 
mână. 

— Ah, voiam să-ţi spun că în drum spre New York am 
poposit în La Quinta ca să arunc o privire prin cabaret, spuse 
Carter. Cu siguranţă voi investi acolo. 

— Ţi-a plăcut atât de mult? întrebă ea scoţându-și pantofii și 
cuibărindu-se pe canapea. 

— E impresionant. Uneori gustul publicului bogat mă 
dezamăgește, dar de data asta mi se pare ireproșabil. 
Investitorii au avut în vedere toate detaliile. Mi-a plăcut. 

— Stiam că-ți va plăcea. 

— Oricum... spuse Carter bând o gură de brandy și relaxân- 
du-se. 

Nu-și scosese pantofii scumpi din piele fină, dar își pusese 
picioarele pe un taburet. 

— Oricum, ce? 

— Am avut timp să ascult bârfele ce se vehiculează. 

— Și ce-ai auzit? întrebă ea cu neliniștite, mai ales că era 
vorba de investiţia ei din La Quinta. 

— Nimic nu mă poate face să-mi schimb părerea. Desigur, 
voi discuta mai întâi cu Logan. 

— Cel care ne-a arătat clubul, domnul... Ortego, parcă, 
ne-a asigurat că va avea mare succes. 

— Cum să vă spună altceva? Tot ce le trebuie e să obţină 
contractele unor artiști de primă mărime, ca să atragă atenţia 
turiștilor bogaţi. Apoi nu vor mai fi probleme. Dar au nevoie 
de talente. Te-au căutat? 


94 MADELINE HARPER 


— Încă nu. 

— Poate fi numai un zvon, concluzionă Carter. 

— Poate că da, poate că nu, dar aș vrea să aflu și eu despre 
ce e vorba. Vreau să cânt acolo măcar o dată înainte de a 
semna contractul, ca să dau un mic imbold investiţiei. 

Justine chiar se întreba de ce n-o căutase Logan în legătură 
cu La Quinta. Sau dacă nu Logan măcar cineva de le Norwood 
& Addison. 

— N-ai aflat nimic de la Logan? 

— Nu. 

— Nici despre afacerile profesionale, nici despre cele private? 

— Nu, răspunse ea încet. 

— Spune-mi, Justine, am interpretat greșit relaţia voastră 
din St. Cat? 

— Nu, răpunse Justine cu glas stins. 

— Te superi dacă un bătrân curios te ia la întrebări ce ai 
făcut în zece zile de când te-ai întors? 

— Nimic special, Carter. Timpul a zburat pur și simplu, 
ocupându-mă cu programul meu obișnuit. 

— De ce n-aţi mai continuat relaţia din St. Cat? 

— Pentru că acea relaţie a fost un vis, o fantezie. Nu eram 
noi înşine, Carter. 

— Şi acum, că v-aţi întors la New York, sunteţi? întrebă el 
zâmbind. 

— Da. Ştiam că n-o să meargă, că nu suntem făcuți unul 
pentru celălalt. 

— Şi Logan știa? 

— Nu voia să recunoască, dar acum și-a dat seama, răspunse 
ea amar. 

— Ei, atunci îmi pare rău, spuse Carter sincer. Îmi place de 
voi şi așa, dar m-am simţit tare bine cu voi doi, împreună. 

— Da, toţi trei ne-am simţit bine, spuse Justine amintindu-și 
cu durere clipele acelea minunate. M-am simţit bine, Carter, și 
atunci, și acum, dar chiar trebuie să plec. 

— Crezi că acum vei reuși să adormi? 

— Cred că da. 

— Atunci, dacă insiști, spuse el ridicându-se în picioare 
exact în momentul în care cineva bătu la ușă. 

Carter îi aruncă o privire rapidă, vinovată, Justinei, și zise 
zâmbind: 

— Nu voi întreba „Cine o fi?”, ca-n piesele mele. Oricum, voi 
spune „A venit mai devreme”. 

Înainte ca Justine să răspundă, Carter se îndreptă spre hol. 

Îi auzi vocea înainte să-l vadă; îi simti prezenţa înainte ca el 
să intre în cameră. Când apăru, Justine era pregătită. Luase o 
atitudine defensivă, dar când el se apropie, cedă. 

Ca și Carter, Logan era îmbrăcat într-un smoching. Dar aici 
se termina asemănarea. Nimeni nu arăta ca el. Cămașa albă 
făcea ca tenul lui să pară mult mai bronzat. Nu purta ochelarii 
cu rame de baga. Ochii lui albaștri păreau mai profunzi ca 
niciodată, iar părul negru avea reflexe albăstrui. 

Când o văzu, Logan păru surprins. Licărul din privirile lui 
putea să însemne și altceva. Putea fi furios, contrariat sau 
agasat. Justine își dădu seama că întâlnirea aceea fusese pusă la 
cale doar de către Carter. Logan nu fusese implicat în complot. 

Justine nu-l putea învinui pe bătrânul ei prieten. El nu 
cunoștea toată povestea. Era doar extrem de binevoitor și, fără 
voia lui, comisese o gafă. 

Cum nu mai avea nimic de făcut, Justine se decise să-și 
joace rolul. Va rămâne până ce găsea ocazia potrivită să se 
retragă ca să-i lase pe cei doi bărbaţi singuri. 

În timp ce Carter se foia în jurul lor turnând băuturi în 
pahare, privirile Justinei le întâlnirea pe cele ale lui Logan. 
Făcu greșeala imensă de a-i zâmbi. 

— Arăţi minunat, Justine, spuse Logan zâmbindu-i la rândul 
său. Călătoria se pare că ţi-a priit. 

— Da. 

— A fost un succes, nu? 

— Aşa €. 

Justine încercă să-și păstreze tonul la fel de calm ca al lui. 
Dar Logan o privea drept în ochi și ei îi era imposibil să 
rămână indiferentă. 

— Mă gândeam la investiţia din La Quinta, spuse ea dorind 
să aducă discuţia pe un teren mai sigur. 

— Mâine sau poimâine, tu și ceilalți investitori veţi primi 
rapoarte speciale. Mulţumesc, Carter, spuse el luând paharul 
pe care acesta i-l întinsese. 

— Am înţeles că lucrurile nu stăteau tocmai pe roze, așa 
cum ne făcuse señor Ortego să credem iniţial. 

Justine nu menţionă sursa care-i „vânduse pontul”, iar 
Carter nici măcar nu clipi. 

— Nici o afacere nu e atât de bună pe cât se spune. În 
timp, clubul va avea mare succes. E posibil să nu se 
ajungă acolo chiar atât de repede cât crede, sau vrea să ne 
facă să credem, señor Ortego. Oricum, am aflat că mai 
există câţiva investitori de talia ta, care ar dori să intre în 
afacere. 

— Poate că ar trebui să mă mai gândesc dacă s-o fac sau nu... 

— Ai putea să stai de vorbă cu Adele, să te sfătuiești cu ea ce 
e mai bine să faci. 

— Sau cu Frank. Cred că el m-ar sfătui să intru cât mai repede. 

— Așa cred şi eu. 

— Ei, interveni Carter după câteva momente de tăcere, eu 
abia aştept s-o văd pe Justine acolo, recunosc, din motive ego- 
iste. Așa o voi avea mai aproape de mine. Aș putea oricând 
s-o invit pe St. Cat ca să-şi onoreze promisiunea. Apropo, știați 
că pilotul vostru a revenit pe insulă mai repede decât mă 
aşteptam? 

— Steve? întrebă Justine. 

— Exact. Cred că va deveni un navetist constant, datorită lui 
Angelique. Povestea lor mi se pare foarte romantică. Ce părere 
aveţi de asta? 

Logan o privi pe Justine care-și lăsă nasul în pământ. 

— Angelique lucrează ocazional pentru mine, la 
Savoy, continuă Carter. E o fată cu bun-simt, spre 
deosebire de tatăl său, care... În fine, ce să mai vor- 
bim! 

— Da, râse Justine amintindu-și de bătrânul Emil Moreau, 
am o pereche de sandale de la el, care au costat dublu față de 
preţul afișat la magazinul lui Martin. 

— Mai mult, spuse Carter, monsieur Moreau nici măcar nu 
face personal acele sandale. Le cumpără de pe o insulă înve- 
cinată. De fapt jumătate din produsele de pe St. Cat sunt 
procurate de el. Desigur, jefuiește oamenii amărâţi de pe 
insulele vecine și scoate un profit dublu de la comercianții din 
St. Cat. Dar ăsta e comerţul. Da, pe insula noastră locuiesc o 

mulțime de personaje interesante. N-aţi apucat să le 
cunoaşteţi pe toate, dar v-ar amuza, vă asigur. Unele dintre ele 
au devenit deja personaje în piesele mele. 

— Serios? făcu Justine care rămăsese cu gura căscată. 

— Da. Vino și-ai să-i cunoşti pe toţi. Vezi cât de insistent 
sunt? râse el. Profit de orice ocazie ca să reînnoiesc invi- 
taţia. 

— Carter, interveni Logan, eu am de gând să revin cât mai 
repede pe insula ta. Abia aștept să fac scufundări și pescuit subac- 
vatic. 

— Te aştept cu drag. Chiar ai unde să faci asemenea spor- 
turi. Malurile insulei sunt întesate de recifuri. 

— Ştiu, dar nu pot spune sigur când voi avea timp s-o fac. 

— Putem să facem și iahting, îl tentă mai departe Carter 
făcându-i cu ochiul. 

În timp ce Logan începuse să poarte cu Carter o discuţie 
animată pe tema asta, Justine și-l imagină îmbrăcat într-un 
costum alb de iahting, navigând pe o barcă cu pânze. Părul 
lui negru flutura în vânt, ochi albaștri reflectau marea, soarele 
îi ardea obrajii... Apoi îl văzu îmbrăcat în costum de scafan- 
dru, aruncându-se în valuri și înotând printre recfurile de 
corali. 

Durerea din suflet și singurătatea acută pe care o resimțea, 
o făcu să sară în picioare. 

— Cu riscul de a mă repeta, Carter, spuse ea, trebuie să-ţi 
spun că am petrecut o zi minunată în compania ta, dar chiar 
trebuie să plec. 

— Acum vei putea adormi? 

— Cu siguranţă. 

— Justine e o pasăre de noapte, la fel ca mine, îi spuse 
Carter lui Logan. Nu poate să adoarmă înainte de ora 
douăsprezece noaptea, și nici să se trezească înainte de 
douăsprezece ziua. 

Justine deja își pusese haina pe ea și, sărutându-l pe Carter 
pe obraz, dădu să plece. Dar amintindu-și parcă ceva, se 
întoarse şi-l salută în treacăt și pe Logan. 

Când ajunse la lift nu apucă să răsufle uşurată, că Logan 
apăru lângă ea și întinzând mâna, apăsă pe butonul de 
apel. 

— Credeai că te lăsam să pleci singură noaptea? întrebă 
Logan zâmbind misterios. 

Justine privi în spate căutându-l pe Carter. 

— EI s-a hotărât să rămână, îi explică Logan. Chiar atât de 
mult te-au plictisit discuţiile noastre despre iahting? întrebă el 
făcându-i loc să intre în lift. 

— Nu... 

Coborâră în tăcere și străbătând holul hotelului, Justine 
încercă să găsească o scuză ca să scape de Logan. 

— Când te-am văzut pe tine și pe Carter mi-am amintit toată 
povestea noastră din St. Cat, spuse ea dorind să fie sinceră. 
Aproape că am simţit mirosul florilor exotice și al apei sărate. 
Aproape că am simțit briza oceanului. Amintirile astea sunt 
dureroase şi voiam să scap de ele. 

— Nu cred că poti uita asemenea lucruri. Sunt dureroase și 
pentru mine, mai ales că știu că nu putem fi împreună. Asta 
ti-ai dorit, nu? 

Un taxi se opri lângă ei, dar Logan îi făcu semn să plece. 
Simţeau nevoia să facă o plimbare, să discute. 

— Da, asta mi-am dorit, recunoscu ea după o tăcere îndelungată. 

— Credeai că relaţia noastră nu va merge. N-ai avut nicio- 
dată încredere în viitorul nostru împreună. 

— Ştiu. Eram speriată. Sunt încă speriată, șopti ea privindu-i 
profilul puternic conturat. N-am putut lăsa să ne dăm o șansă. 

Pe Fifth Avenue, în noaptea rece, câțiva trecători se grăbeau 
pe lângă ea, dar Justine nici măcar nu-i observa. Abia când 
Logan se opri, își dădu seama că ajunseseră în faţa blocului ei. 

— Da, spuse el răspunzând la întrebarea din ochii Justinei, 
ştiu unde locuiești. Ai uitat că N&A s-a ocupat de cumpărarea 
duplexului tău? 

O clipă, Justine nu spuse nimic. Apoi se trezi vorbind. 

— Atunci de ce nu urci până la mine ca să vezi ce mi-ai 
cumpărat? 

Justine și Logan trecură în tăcere pe lângă portar și liftier. 
Abia după ce deschise ușa și intrară, ea spuse cu voce 
tremurătoare: 

— Asta e! 

— Da, comentă el scurt privind cu indiferență în jur. 

Se vedea treaba că Logan n-avea de gând să-i facă viaţa prea ușoară. 

— Vrei să bei ceva? întrebă ea ca să umple tăcerea care părea 
să se prelungească. 

— Nu, nu vreau să beau nimic. 

O privi de sus până jos și-și aminti. Era la fel de frumoasă, 
sofisticată, fascinantă și apetisantă, așa cum o știa. Toate acele 
atribute i se potriveau mănușă. Dar în seara aceea mai avea 
ceva, ceva numai pentru el. Fusese cinstită cu el, devenise mai 
abordabilă, și cumva mai vulnerabilă. Îi mărturisise că-i dusese 
dorul. Dar mai era şi curajoasă — îi descrisese în cuvinte ce 

simţise. Logan nu era sigur că-i putea urma exemplul. Și asta 
nu pentru că îi era teamă, ci pentru că erau prea aproape unul 
de celălalt și nu mai aveau timp. 

— Justine... 

O luă în braţe și se simți ca și cum n-ar fi lăsat-o niciodată. 
Cât de bine era așa! Justine era în braţele lui, Justine îl săruta, 
Justine îl mângâia pe gât. Sânii ei erau lipiţi de pieptul lui, 
pulpele ei se mulau pe ale lui. Era o parte din el. Era a lui. 

Sărutându-se, ținându-se în braţe, traversară holul pe lângă 
scară, prin camera de zi, până-n dormitor. Lângă pat era o veioză, 
dar ea n-o aprinse. Încăperea era scufundată în semiobscuritate. 

Trupurile lor formau umbre ciudate pe pereţi — Logan și 
Justine se apropiau de pat, se sărutau, se îndepărtau, se lup- 
tau Să-și scoată hainele, iar se sărutau... Brusc, umbrele lor 
dispărură. 

Se prăbușiră unul în braţele celuilalt pe pat. Se mângâiară, 
se atinseră, se sărutară, se gustară, experimentând ca pentru 
prima oară senzaţii pe care subconștientul lor nu le uitase. 

— Logan, spuse ea cu răsuflarea întretăiată. Acum lasă-mă 
pe mine. Lasă-mă să te iubesc... 

În timp ce Logan stătea întins pe spate, Justine se așeză 
deasupra lui și limba ei începu să-i atingă pielea pieptului, a 
gâtului, a urechilor, făcând trasee umede și fierbinţi pe tot 
trupul lui. Privindu-l și văzându-i zâmbetul de plăcere, Justine 
nu se opri. Se frecă de el sărutându-l pe gură până-l făcu să 
geamă de plăcere. 

Lui Logan îi fu de ajuns. Nu mai putea suporta dulcea tortură. 
Cu sălbăticie o apucă de încheieturile firave ale mâinilor, o 
întoarse și poziţiile se inversară. Doar că de data asta era altfel. 

Hotărârea cu care o săruta Logan o ameţi pe Justine. 
Încet, mâinile lui începură să se plimbe pe trupul ei, de pe 
brațe pe sâni, spre abdomen, şi mai jos, până între 
picioarele ei. Tremurături scurte o zguduiau în interior la 
atingerile lui. 

Reacţia ei fu prea mult pentru Logan. Deodată simţi nevoia 
imperioasă de a intra în ea ca să-i arate dragostea. 

— Logan... suspină ea. 

Iar el știu că ea era pregătită, dornică de dragoste cum nu 
fusese niciodată. 

Încet, ametitor, pătrunse în ea umplând-o cu tandrete 
infinită. Trupul lui îi arăta dragostea, iar ea îi răspundea. 
Păreau că plutesc în noapte dansând pasional. 
Perfectiunea momentului îi făcu să creadă că atinseseră 
raiul. 

Momentul final fu atât de lent încât ei nu puteau spune 
când începuse și dacă se terminase. Dacă trupurile lor erau 
satisfăcute, emoţiile le erau încă flămânde. 

Justine își potrivi picioarele lungi între ale lui. 

— Oh, Dumnezeule, oftă ea, cât de mult ţi-am simţit lipsa. 
Nu mi-am dat seama până acum. 

— Eu știam, răspunse Logan. Fiecare zi care ne despărțea 
dădea măsura dorului meu de tine. 

— Binecuvântat fie Carter, că ne-a ajutat să ne întâlnim. Ce 
codoș bătrân intuitiv este. Pun pariu că a scris scena asta într-una 
din piesele sale. 

— Chiar n-am știut ce pune la cale. Ei, poate că am sperat, 
când m-a invitat la hotel, recunoscu Logan sărutând-o. Uite, 
te-am învinețit. 

— Hmmm, murmură ea senzual, mi-a plăcut. 

— Ştii, nu cred că bătrânul Carter a acţionat ca un codoş 
când ne-a aranjat întâlnirea, ci ca un adevărat bărbat. 

— Ce vrei să spui? 

— Îi e dor de soţia lui. Tii minte planurile lor pentru casa 
de vis? Cred că încerca să ne spună ceva. 

— Că n-ar trebui să pierdem timpul? 

— Exact. Hai să nu-l pierdem, spuse el sărutând-o. Îmi 
promiţi că n-o vom face? 

— Promit cu o singură condiţie. 

— Cere-mi orice. 

— Nu vreau ca vedeta Justine Hart să se mai întâlnească cu 
consilierul Logan Addison. 

— Adică? 

— Nu vreau să ne mai dăm întâlniri. 

— Poftim? întrebă el ridicându-se într-un cot și privind-o atent. 

— Asta nu înseamnă că nu trebuie să ne mai vedem. Vreau 
să spun că trebuie să uităm cine suntem atunci când o facem. 

— Şi cum crezi că putem face asta? 

— Petrecând timpul împreună singuri. Ca pe St. Cat. Putem 
începe prin a ne întâlni aici, la cină. 

— Ştii să gătești? 

Justine izbucni în râs. 

— Ce ţi se pare așa de ciudat? Sunt o bucătăreasă excelentă. 
Eu voi prepara cina, tu vei închiria casete video și vom petrece 
timpul aici, împreună, într-o lume a noastră. 

— Dar nici asta nu e lumea reală, Justine. Ar fi ca pe St. Cat. 

— Nu, îl contrazise ea întorcându-se ca să-l privească drept 
în ochi, ar fi mai mult decât pe St. Cat! 


Capitolul 8 


Logan nu petrecuse în viața lui o duminică mai frumoasă. 
Gândul acesta nu-i ieșea din cap și cu cât îl analiza mai mult, 
cu atât era mai încântat de descoperire. 

Se trezise devreme ca de obicei și o lăsase pe Justine să 
doarmă, rezistând impulsului de a o trezi sărutând-o. Arătase 
atât de tentant, ghemuită în patul cu feronerie din crom, care 
părea copiat după design-ul unui Cadillac vechi. Buclele ei 
roşcate erau împrăștiate romantic pe pernă, buzele înroșite 
de atâtea sărutări erau ușor întredeschise, iar trupul ei 
subțire se ghemuite înfrigurat după dezlipirea de trupul lui 
cald. 

O lăsase dormind. Chiar dacă în St. Cat se trezise de 
două ori la răsărit, Justine rămânea o pasăre de 
noapte. Dacă cineva trebuia să-şi modifice programul, 
acela avea să fie Logan. Măcar o dată pe săptămână tre- 
buia să înveţe să doarmă până târziu în braţele iubitei 
sale. 

După ce se îmbrăcă, Logan ieși până la colţ ca să cumpere 
niște pateuri calde și ziarul New York Times. Când Justine se 
trezi în sfârșit, cafeaua era gata și mirosea îmbietor. 

Mâncară micul dejun împreună, citiră rubricile preferate 
din ziar, apoi făcură dragoste pentru a suta oară. 

La ora două se hortărâră să muncească puţin. Justine se 
aşeză la biroul ei alb de lângă fereastră și începu să răsfoiască 
corespondența. Logan preferă măsuţa din camera de zi, 
unde, cu ochelarii la ochi, analiză portofoliile clienţilor. 
Lucrară cam o oră separat, apoi se hotărâră să mai bea o cafea 
împreună. 

Lumina palidă a după-amiezii de toamnă se filtra prin- 
tre jaluzele și dădea viață buclelor Justinei. Logan se gândi 
că niciodată nu i se păruse mai frumoasă. Se îmbrăcase 
într-o pereche de blugi vechi și o cămașă înnodată în talie. 
Așa, concentrată asupra scrisorilor, fruntea ei se încreţise 
ușor. 

O privi fascinat cum sorta corespondența pentru Adele și 
pentru ea. Atunci, Logan făcu o constatare. Justine era o 
femeie de afaceri în toată regula. Ştia bine ce făcea, iar expe- 
riența o învățase să deosebească o ofertă bună de una proastă. 

Admiratorii ei știau asta. Dar ceva le scăpase. Și acela era 
secretul vieţii sale, pe care nu-l cunoștea decât Logan. Sub o 
faţadă de vedetă sofisticată se ascundea o fetiţă înfricoșată, 
care nu se considera suficient de frumoasă sau de talentată. 

Petrecuseră și alte nopți impreună la ea sau la el acasă și 
Logan începuse s-o înțeleagă din ce în ce mai bine pe 
Justine. Se întinse pe canapea și, încercând să ia o gură de 
cafea, strâmbă din nas. Se răcise. Închise dosarul pe care 

încerca de o oră să-l studieze și începu să se gândească la ce 
putea face pentru a-i alunga Justinei complexele copilăriei. 

În timp ce el o privea, Justine se foi ușor. Soarele părea 
s-o urmeze și s-o mângâie. Își dădu pe spate buclele și zâmbi. 
Probabil citise ceva care o amuzase. Inima lui Logan tresări. 
Era îndrăgostit de Justine Hart. 

Era cel mai vechi sentiment din lume. Degeaba încerca să-l 
disece. Era clar și inexplicabil. Niciodată nu-l mai experimen- 
tase, dar știa că e acolo. Și cel mai ciudat era că Justine nu se 
considera demnă de a fi iubită. 

Știind că nu mai putea să se uite prin dosare, nedorind s-o 
deranjeze pe Justine, Logan luă ziarul și citi rubrica de teatru 
din Times. Era preferata Justinei. Pe el nu-l interesa subiectul, 
dar încerca să-l înţeleagă datorită ei. 

Dar nici aceasta nu-i captă atenţia și se trezi privind-o din 
nou pe Justine, pe deasupra ziarului. 

— De când te tot uiţi la mine? întrebă Justine întorcând 
scaunul spre el și punându-și picioarele pe birou. 

— Doar de o oră, surâse Logan privind-o în continuare. 

— Atunci de ce taci? 

— Nu voiam să te deranjez. Păreai foarte absorbită de 
munca ta. Eu nu reușesc să mă concentrez. 

— Şi ce încerci să citeşti acolo? Rubrica despre teatru? 

— Da, mi s-a părut interesant ce ai notat pe margine, râse 
Logan împingându-și ochelarii pe frunte, referitor la specta- 
colul tău: „Locurile limitate sunt încă disponibile”. 

— Am vorbit cu Adele vineri. Mi-a spus că biletele s-au vân- 
dut aproape în totalitate, zise ea oftând și încrucișându-și 
braţele la piept. 

— Dar? întrebă el. 

— Ai remarcat îndoielile, surâse Justine. Încă nu m-am gân- 
dit la combinaţia de cântece. Şi ăsta e cel mai imprtant aspect. 
Lucrăm la el, dar vreau ca totul să fie... 

— Perfect? 

— Aşa! 

— Dacă-ţi doreşti perfecţiune, de ce nu scrii tu cântecele? 

— N-aş putea să fac așa ceva. În toată cariera mea am scris 
un Singur cântec. 

— Şi e cel mai bun, îi reaminti el. Dacă n-o faci pentru spec- 
tacolul acesta, fă-o pentru următorul. Vreau să-mi promiţi că 
vei mai scrie cântece. 

— O să încerc, dar trebuie să fie... 

— Perfecte? spuse el şi amândoi izbucniră în râs. N-am mai 
întâlnit un profesionist atât de devotat. Eşti la fel de exigentă 
cu ceilați membri ai echipei cum ești cu tine însăţi? 

— Băieţii din trupă se plâng mereu. Mă acuză că sunt prea 
dură. 

— Şi cu mine ai fost dură, îţi amintești? spuse el apropiin- 
du-se periculos de ea. 

— Taci din gură! îl tachină ea. 

— Nu, nu, așa e! insistă el dându-i jos picioarele de pe birou 
și trăgând-o în braţele sale. Hai mai bine să ne așezăm pe cana- 
pea impreună. 

— Am impresia că-ţi place mobilierul meu. 

— La nebunie! Dar e mai mult interesant decât comod. 

— E art deco! protestă ea țipând, în timp ce Logan o purta 
pe sus spre canapea. Tu ești obișnuit cu mobilierul acela 
greoi, victorian, cu care ai crescut. 

— De unde știi? întrebă el așezând-o pe canapea cu grijă. 

— Am bănuit. 

— Apropo de asta, părinţii mei vin la New York săptămâna 
viitoare. Cred că e timpul să-i cunoşti. 

— Nu, Logan, nu se poate. Nu, repetă ea hotărât. 

— De ce nu? O să te îndrăgostești de ei la prima vedere. 

Justine îl privi întrebător. 

— Nu. Mint, recunoscu el. Părinţii mei nu sunt chiar atât de 
adorabili. 

— Sunt mai... ţepoși? 

— Cam așa ceva. Dar tata e chiar amuzant uneori. Când se 
obişnuişte cu interlocutorul face nişte glume reușite. Problema 
e dacă reușești să ajungi să-l cunoști. Mama e... considerabilă. 

— Te referi la greutate? se hlizi Justine. 

— La importantă. E o figură cu prestantă în Westchester County. 

— Nu prea reușești să mă conving. 

— Da, va fi o mare bătaie de cap, dar pentru mine e impor- 
tant să-i cunoşti. 

— Pe câte femei le-ai mai supus la tortura asta? 

— Pe nici una, recunoscu el. 

— Serios? întrebă ea surprinsă. Vrei să spui că sunt prima? 
Nici o blondă rece, bogată și de familie bună nu ti-a sucit 
mințile într-atât încât s-o prezinti părinţilor tăi? 

— De unde ştii de blonde? 

— Am bănuit. 

— În general bănuiești bine, râse el. Frank mi-a spus întot- 
deauna că nu sunt pentru mine. Și eu am simţit la fel. Dar nu 
m-am așteptat ca în viaţa mea să intre o bombă sexy roșcată. 

— Dar nu sunt bombă sexy, protestă ea. 


CÂNTEC FĂRĂ SFÂRȘIT 109 


— Nu mă provoca să-ţi dovedesc. 

— N-or să mă placă, prezise Justine. 

— De unde ştii? La urma urmei ești Justine Hart! 

— Sper ca numele meu să nu fie un criteriu de apreciere, 
Logan, răspunse ea după o clipă de reflecţie. Nici din partea 
lor și nici din partea ta. 

— Să nu crezi niciodată asta, spuse Logan întorcându-i faţa 
spre el. Odată, demult, cu secole în urmă, când te-am întâlnit 
pentru prima oară, mărturisesc că m-ai impresionat pozitiv. 
Apoi, mai târziu, în La Quinta, am fost conștient că lângă 
mine se afla vedeta Justine Hart. Dar crede-mă că de atunci 
nu m-am mai gândit la asta. Acum, că mi-ai reamintit, trebuie 
să-ţi spun că suntem obligaţi să facem faţă acestei realităţi. 

Justine știa despre ce vorbea Logan, dar refuza să înţeleagă 
pentru că-i era teamă de ceea ce avea să urmeze. 

— Vorbesc de lumea reală, Justine, continuă Logan ca o 
completare a gândurilor ei. Aici trăim o lume a noastră. Ne-am 
izolat. Dar nu ne putem ascunde la infinit. Ar trebui măcar să 
încercăm apele. Când vor veni părinţii mei, propun să ieşim la 
un restaurant. Pentru început. Apoi, la nunta lui Frank și a 
Dianei, vom apărea din nou. 

Justine se ghemui în braţele lui Logan căutând protecţie. 
Nu știa dacă deja încă pregătită pentru lumea reală. 

— Curând vei spune că ar trebui să-ţi vizităm întreaga familie. 

— E o idee bună! 

— Şi pe fratele tău din Franţa? 

— Sigur că da. E mai abordabil decât părinţii mei. Și o 
excursie la Paris o să ne facă bine. Putem să zburăm apoi spre 
California ca să-l vizităm pe celălalt frate al meu și familia sa. 

— Şi ce urmează? O excursie în Texas, la sora ta? 

— Exact. Justine, cum tu nu ai o familie a ta, sunt pregătit 
să-mi împart numeroasa familie cu tine. 

— Toţi au avut succes, comentă ea cu gândul departe. 
Admirabil. Și toţi au reușit în finanţe. Cred că tatăl tău e foarte 
mândru. 

— Şi Crăciunul? 

— Nu lucrez de sărbători. 

Logan reușise să-i desfacă nodul cămășii Justinei și acum se 
lupta cu nasturii. 

— Crăciunul mi-ar plăcea să-l sărbătorim într-o insulă 
tropicală. În timp ce toată lumea va dârdâi de frig acasă, noi 
vom petrece o vacanţă formidabilă la soare. O să reușesc eu 
cumva să scap de obligaţiile familiale. 

— Vrei să spui că o să petreci Crăciunul cu mine în La 
Quinta? întrebă ea și observând că Logan nu reușea s-o 
descheie la cămașă, spuse: O fac eu. 

— Hmmm, ce anume? întrebă el desfăcându-i fermoarul 
blugilor și sărutând-o înfometat. Asta? 

— Daaa... Asta. 

— Şi La Quinta? 

— Şi La Quinta. 


CÂNTEC FĂRĂ SFÂRȘIT 111 


Toată încrederea pe care Logan reușise să i-o insufle 
Justinei după zile şi nopţi de dragoste și complimente, nu făcu 
doi bani în seara în care încercă s-o convingă să cineze impre- 
ună cu familia Addison. 

Se privea în oglinda măsuţei de toaletă care era tot o piesă 
în stil art deco — rama metalică ce se prelungea deasupra 
oglinzii reprezenta un cap stilizat de femeie, cu un turban pe 
cap — și nu-i plăcea ce vedea acolo. Dăduse la o parte toată 
garderoba care o definea pe Justine Hart și încercase cele trei 
rochii decente pe care le mai avea. 

Nu-i plăcea nici una. I se părea că toate o făceau să arate 
ridicolă. O aruncă pe ultima cât colo şi puse mâna pe telefon. 

— Logan, se plânse ea când el răspunse, n-am cu ce să mă îmbrac. 

Spre indignarea Justinei, Logan începu să râdă amintindu-i 
că avea cea mai vastă garderobă pe care o cunoștea el. 

— Dar nimic nu mi se pare potrivit, spuse ea, și dacă vrei să 
mai apar în seara asta, încetează să mai râzi. 

— Probabil oglinda e de vină. Oricui i se pare că arată ciu- 
dat sub privirile doamnei aceleia cu turban. 

— Logan! 

— Bine, cum vrei să te ajut? 

— Cum să mă îmbrac? Ca ei sau ca mine? 

— Ca tine, desigur. Dar nu te strădui prea tare, chicoti el. 

— Nu mă ajuţi deloc! ţipă ea. O să închid ochii și pe ce pun 
mâna, cu aia mă îmbrac. 

— E o idee grozavă, spuse Logan. 

Exact așa și făcu. Iar când o oră mai târziu ajunseră la Clubul 
Yale, câteva capete curioase își ridicară nasul din farfurii ca să 
privească apariţia neobișnuită, apoi total lipsiţi de interes își 
reluară activităţile. Era clar că nimeni n-o recunoscuse. 

Domnul și doamna Addison erau la fel de circumspecţi ca și 
ea. Justinei i se păru că erau chiar stânjeniţi că o stea a muzicii 
rock poposise la masa lor din restaurantul Clubului Yale. 
Trecură peste momentul iniţial destul de uşor, sau cel puţin 
aşa părură, din bun-simţ, uşurându-i situaţia Justinei și purtând 
o conversaţie politicoasă. N-avea să fie prea greu și asta o 
liniștea puţin. Dar nici prea ușor n-avea cum să fie. Întrebările 
lor așteptau un răspuns. Privind în ochii lui Logan își dădu 
seama că el nu-i promisese că totul va merge ca pe roate. 

Familia Addison nu pomeni nimic despre bârfele legate de 
aventura lor din St. Cat, dovedind că nu erau lispiti de tact. 

— Ne bucurăm că aţi scăpat, spuse doamna Addison. 

Arpoape toată seara vorbi la plural, dându-i de înțeles că și 
domnul Addison îi împărtășea aceleași sentimente. Acesta nici 
măcar o dată n-o contrazise pe doamna Addison, purtându-se 
și el la fel de politicos cu Justine. Ea aşteptă toată seara ca 
simţul umorului al domnului Addison, despre care-i povestise 
Logan, să iasă la suprafaţă. Din păcate așa ceva nu se întâmpla. 

Dacă duminica pe care o petrecuseră împreună cu două 
săptămâni în urmă fusese cea mai frumoasă din viaţa lui 
Logan, cea în care avu loc nunta lui Frank și a Dianei, fu cea 
mai dezastruoasă pentru Justine. 

Diane era femeie de afaceri și muncea cot la cot cu bărbaţii în 
domeniul publicitar. La nunta sa, pe care și-o dorise una tradițională, 
purta o rochie de mireasă albă cu o trenă purtată de domnișoare de 
onoare îmbrăcate în rochii roz, şi având în mâini coșuri cu petale de 
trandafir pe care le aruncau în stânga și-n dreapta. 

Justine se hotărâse să meargă la cumpărături cu o zi înainte. 
Alese o rochie din jerse crem, lungă, mulată pe corp, fără mâneci, 
cu guler înalt. Iar la mijloc își puse o curea lată din piele roșie, 
asortată cu pantofii și poșeta. Părul și-l strânse într-o coadă cât mai 
cuminte, pentru că dacă îmbrăcămintea n-o scotea în evidenţă, 
sau cel puţin așa credea ea, părul ei sălbatic putea s-o facă ușor. 

Logan hotări să stea în biserică pe locurile din spate, toc- 
mai ca să nu atragă atenţia. Așa că aşteptară până toţi invitaţii 
intrară și-și ocupară locurile, apoi se strecurară neobservaţi pe 
locurile din spate. 

Muzica orgii, care umplea biserica, o emoţiona pe Justine. 
Niciodată nu asistase la o nuntă tradiţională. În timpul liceu- 
lui câteva colege de-ale sale care se măritaseră fugiseră peste 
graniță, în Carolina de Sud, acolo unde legea era mai permi- 
sivă. Exact același lucru îl făcuse și ea cu Brady. N-avea nici 
măcar optsprezece ani, dar acolo nimeni n-o întrebase nimic. 
Nu-și mai amintea aproape nici un amănunt din ceremonie, 
decât că bărbatul care oficiase avea o pată pe cravată, iar soţia 
lui, martorul de care aveau nevoie, purtase părul pe bigudiuri 
roz. Nu făcuseră fotografii, nimeni nu aruncase cu orez dea- 

supra capetelor lor, nici măcar nu avusese un buchet de flori 
în mână. Imediat după ceremonie plecase cu trupa să cânte 
într-un concert dintr-un oraș vecin. Apoi, la câteva luni după 
aceea, Justine împlinise optsprezece ani, dar nimeni nu se 
gândise să-i serbeze ziua, pentru că succesul imens venise o 
dată cu acest eveniment. Dintotdeauna își dorise să se 
căsătorească într-o biserică plină de muzică și flori. 

Apoi toate nunțile la care participase ulterior fusese niște 
petreceri nebune acompaniate de muzică rock, și nu aduceau 
deloc cu ceremoniile sacre tradiţionale. 

Când sosi momentul „Iată, vine mireasa” şi Diane intră în 
biserică la braţul tatălui său, Justine izbucni în plâns. Restul cere- 
moniei abia mai reuși să-l vadă cu ochii impăienjeniți de lacrimi. 

După ce Frank și Diane ieșiră din biserică pe sub ploaia de 
orez, iar invitaţii se îndreptară spre mașinile lor pentru a 
ajunge la recepţie, Justine reuși să se liniștească și spuse: 

— Am plâns. Ce proastă sunt. 

— Nu ești proastă. A fost o ceremonie impresionantă. Și mie 
mi-a venit să plâng, recunoscu Longan. 

— Serios? întrebă Justine impresionată. Mă bucur. Asta mă 
face să te iubesc şi mai mult. 

— Spune-mi-o încă o dată. 

— Mă bucur... 

— Nu, ultima parte. 

— Mă face să te plac și mai mult. 

— Nu asta ai spus, Justine. 

— Ştiu, spuse ea evitând privirile insistente ale lui Logan. 

— Ce ai spus, Justine? nu se dădu el bătut. 

— Că te iubesc, Logan, șopti ea. 

— Hai să renunțăm la petrecere. Mergem la mine acasă şi-ţi 
voi arăta cât de mult te iubesc eu. 

Dar nu avură șansa asta. Logan tocmai parcase mașina și, ca 
un făcut, Diane și Frank dădură peste ei. Gălăgioși, îi luară de 
mână pe amândoi și-i târâră spre sala de bal a hotelului. 

— Hai! exclamă Frank. Să bem șampanie! Să sărbătorim! 

Ridicând neputincioşi din umeri, Logan și Justine se lăsară 
trași spre locul în care mulţimea începuse să-și facă de cap. 
Abia spre sfârșitul serii Logan și Justine reușiră să se retragă în 
sfârșit. Logan o luă în braţe și o sărută. 

— Asta voiam, spuse el. Să ieşim în lume și să știu că te pot 
avea pentru mine. 

— Stiu, fu ea de acord. Nici măcar n-am dat prea multe 
autografe. Decât domnișoarelor de onoare. 

— Cum te-ai simţit? 

— Excelent. N-am crezut că poate fi atât de bine. 

— Atunci să continuăm așa. Să ieşim în lume. Dar să fim 
selectivi. Vezi că se poate, draga mea? 

— Ai dreptate. Logan? Crezi că nunta e de vină? 

— La ce te referi? 

— Mă încearcă tot felul de sentimente — de tristeţe, de 
bucurie, de gelozie, de dragoste... 

— Da. De dragoste, spuse Logan simțind cum crește inima 
în el. Nunta ne amintește cât de fericiţi suntem că ne-am întâl- 
nit. Te iubesc, Justine. 

În acel moment orchestra anunţă că mireasa va arunca 
buchetul. 

Justine nici nu se strădui să-l prindă. Diane i-l aruncase 
drept în braţe. 


Capitolul 9 


Logan abia reușise s-o vadă pe Justine în patru zile, de când 
se aflau în La Quinta. Zilele în care își aparținuseră doar unul 
celuilalt se terminaseră, așa cum se temuseră la început. 
Justine cânta din nou pentru public și-i aparținea în totalitate 
acestuia. 

Nu era vina ei. lar Logan, privind-o în timpul ultimei 
repetiţii, ştia asta. Stătea la o masă retrasă din spatele sălii de 
cabaret şi o urmărea cu atenţie. Acum știa că Justine era aceea 
care cerea ca repetițiile să se facă fără public, și nu 
producătorii. 

Sala era plină de oameni, dar aceștia nu erau spectatori, ci 
membri ai echipei. De obicei reușeau să-i insufle Justinei 
siguranţă. Dar astăzi lucrurile stăteau altfel. De douăzeci de 
minute Justine și regizorul încercaseră să-i explice lui señor 
Ortego că luminile nu erau cele cerute de atmosferă. 

— Dar, señorita, avem cel mai performant sistem de ilu- 
minare, adus din Los Angeles, v-am spus. 

— Atunci tehnicienii sunt proști, spuse Justine la capătul 
răbdării. Spoturile nu sunt așezate unde trebuie. 

— Aţi rugat pe cineva să mute lumina din spate? întrebă 
regizorul. 

Echipa cabaretului nu era deloc profesionistă, chiar dacă 
señor Ortego încerca să-i convigă de contrariu. 

Justine se hotărî să facă o pauză și se îndreptă spre masa lui 
Logan. 

— O să-l las pe regizor să se certe cu ei, spuse ea trântindu-se 
epuizată pe un scaun. A fost chiar atât de groaznic? 

— Deloc, având în vedere problemele tehnice. Oricum, din 
asta am învăţat ceva. Un echipament profesional nu face doi 
bani fără o echipă pe măsură. 

— Ştiam asta, se strâmbă ea. Trebuia să ne aducem oamenii 
noștri, dar asta ar fi însemnat să fim mult prea mulți. Chiar și 
aşa... priveşte în jur. Numai ei ne pot asigura publicul de care 
avem nevoie. 

— Te referi la regizori, trupă, coafeze, machiore, costu- 
miere, coregrafi, scenografi, secretare, etcetera, etcetera? 

— Exact, râse Justine. Asta e o parte din... mica noastră 
echipă. Mi-e teamă că te-am lăsat mai mult în compania 
lor. 

— Doar patul l-am mai împărţit, şopti el amintindu-i orele 
de lenevie și dragoste pe care le petrecuseră în dimineţile de 
după nopţile de repetiţie. 

Chiar și în acel moment, cineva se apropie de Justine şi o 
întrebă unde voia să-l așeze pe nu știu care invitat important. 

— Te deranjează că ne tot întrerupe câte cineva? întrebă 
Justine mângâindu-i fruntea. 

— Nu, minţi el. Ba da! De fapt mă deranjează foarte tare. Mi-au 
plăcut weekendurile noastre împreună, nunta, ieșirile prin 
cluburi exclusiviste, serile în care ne strecuram incognito în 
câte un cinematograf... Uitasem de admiratorii tăi. Dar acum 
se pare că totul a revenit... la normal. 

— Asta este. 

— Tu nu te-ai săturat de toate astea? Nu-ţi vine să lași totul 
baltă? 

— Mi-am dorit toată viaţa să ajung aici, spuse ea scuturând 
din cap. Am luptat din răsputeri să-mi câștig faima. Îmi place 
ce fac și, cred eu, o fac bine. N-aș putea niciodată să renunţ la 
ce am, chiar dacă uneori mi-o doresc. Acum admiratorii, 
publicul, fac parte din mine. Am învăţat că rolul de vedetă tre- 
buie să mi-l asum de una singură. 

— Sunt aici, Justine. Te poţi baza pe mine. 

— Justine! exclamă regizorul. Am rezolvat problema! 

Logan o opri ţinând-o o clipă de mână. 

— Nu te îngrijora, spuse el. O să fie bine. 

— Sper. 

— Să nu te laşi până nu iese totul așa cum vrei tu. Nu-i lăsa 
să facă ce vor. Nu ești obligată să sustii spectacolul mâine. Fă-i 
să te aștepte. 

— Să vedem cum iese acum. 

Când Justine se duse pe scenă, sala se scufundă în întune- 
ric. Apoi trei spoturi o luminară blând, creând un efect intere- 
sant. Când începu să cânte, Logan se înfioră. Ea, vocea ei, 
atmosfera, toate erau perfecte. Chiar dacă specialiştii își 
dădeau seama că era o mică problemă cu luminile, publicul 
nu părea să remarce. Justine făcea tot spectacolul. 

În timp ce ea cânta, Logan își aminti de vremurile bune 
petrecute împreună și-și dădu seama cât de apropiaţi deveni- 
seră. O cunoștea mai bine decât oricine. Îi ştia toate punctele 
vulnerabile, toate complexele, toate calităţile evidente sau 
ascunse. Era mândru de ea. 


Masa lui Logan avea cea mai bună poziţie din sală. La 
deschidere veniseră multe celebrităţi, dar puţini stăteau la 
acea masă. Printre ei erau Frank, Diane, Carter, Adele și zâm- 
bitorul señor Ortego care era fericit că mulțumise în cele din 
urmă pe toată lumea. 

— Câte stele, câte celebrităţi! nu contenea el să 
exclame privind în jur emoţionat. Și toţi au venit în 
cabaretul meu! 

Señor Ortego își luase munca atât de în serios încât uitase 
că el conducea doar campania publicitară şi nu întreg clubul. 

— Gândiţi-vă, domnule Addison, Justine cântă în 
deschiderea spectacolului chiar de sărbători! Nici nu speram 
să iasă atât de bine. Aţi văzut luminiţele de Crăciun din 
palmieri? Cred că a fost o idee bună să păstrăm atmosfera de 
sărbători. 

— Așa e, aţi avut o idee bună, fu Logan de acord. 

Sefior Ortego luă o gură de şampanie și privi cu încântare 
şi mândrie spre Adele. 

Nu numai ei erau fericiţi. Ci şi Frank și Diane. Iar sosirea 
lui Carter animase și mai tare atmosfera. Întârziase puţin, și 
Logan începuse să se îngrijoreze. 

— Carter, bine ai venit, spuse el ridicându-se în picioare. 
Vino aici, lângă mine. 

— Am avut probleme cu decolarea. Bine că am reușit să 
ajung. Nu știu ce mă făceam dacă nu soseam la timp. Înne- 
buneam dacă nu asistam la spectacolul de deschidere al 
Justinei. 

— Dar ce probleme ai avut? 

— N-a pornit rabla aceea de avion. Nu știu ce a avut. 
Dar am niște piloţi minunaţi. S-au descurcat și în final 
am ajuns cu bine. Puțin prăfuit, e drept, spuse el scu- 
turând niște fire imaginare de praf de pe smoching, dar 
întreg. 

Carter era mai mult decât întreg. Smochingul lui n-avea 
nici o cută, iar părul argintiu era perfect pieptănat pe spate. În 
pantofii lui sclipitori se reflectau luminile lumânărilor aprinse 
de pe mese. 

Toată lumea din sală părea să-l cunoască pe Carter și-l priveau, 
şușotind impresionați. Dar bătrânul n-avea ochi decât pentru Logan. 

— Nici nu ştii cât m-am bucurat când am auzit că vei veni 
aici, pentru spectacolul Justinei. Nu ştiam când ne vom mai 
revedea, după ce am plecat de la New York. Mă bucur că 
sunteţi împreună, așa cum trebuia, de la început. 

— Mulțumită ţie. 

— Mulțumită vouă, îl contrazise Carter. Eu doar v-am dat un 
imbold. Şşş, uite, începe spectacolul. 

Murmurele publicului se stinseră încet, pe măsură ce lumi- 
na scădea în intensitate. Tăcerea era aproape magică. Logan 
avea cele mai mari emoții dintre toţi cei prezenţi. Iar când o 
voce anunţă simplu, din întuneric... 

— Doamnelor şi domnilor, Justine! 

. inima lui tresări violent. Orchestra începu să cânte 
înainte ca spoturile de lumină s-o imbrace pe Justine ca într-o 
aură magică. 

Logan putea să simtă ce gândea Justine, cum arăta, ce senti- 
mente îi străbăteau fiinţa. Inima lui bătea în același ritm cu al ei. 

Când Justine începu să cânte, Logan reuși să se liniștească. 
Dar audiența înnebuni. Recunoscând cântecul, începură să 
bată din palme, să cânte împreună cu ea, să aclame. Era 
aceeași melodie pe care i-o cântase ea în St. Cat, „Cântecul lor 
fără sfârșit”. ÎI compusese Justine și era numai al lor. 

Lui Logan nu-i venea să creadă că femeia senzaţională și 
talentată de pe scenă îi aparţinea. Justine era îmbrăcată într-o 
rochie lungă, neagră, sclipitoare, diferită de cele cu care-și 

obișnuise admiratorii. Părul ei avea o pieptănătură complicată 
și părea o flacără aprinsă. Machajul n-o transformase, ci 
reușise să-i prindă exact acea latură sălbatică. Era minunată. 

Pe la mijlocul spectacolului se opri ca să mulțumească invi- 
taţilor și să le ureze tuturor sărbători fericite în La Quinta. La 
un moment dat privirile ei se opriră asupra lui Logan, și zâm- 
bind, anunţă următorul cântec. Mulțimea aplaudă frenetic 
strigând și ovaţionând. Atunci Logan avu o revelaţie. Justine 
Hart nu putea să-i aparţină niciodată. Ea aparţinea doar 
publicului. 

Restul spectacolului rămase întors pe jumătate spre public, 
privindu-l cu mândrie amestecată cu durere. Ea nu putea să și-l 
dorească numai pe el, când avea dragostea publicului. 

Când termină spectacolul, invitaţii n-o lăsară să plece. În 
cele din urmă Justine se lăsă convinsă și anunţă un rock în 
primă auditie. 

Lumini colorate, reflectoare, spoturi bine plasate, începură 
să lumineze orbitor în jurul ei, în ritmul melodiei. Vocea i se 
ridică puternic peste orchestră și publicul înnebuni. 

Pe la mijlocul piesei, Logan observă o lumină galbenă care 
la repetiţii nu fusese acolo, și privi în sus. Cu groază, sub ochii 
lui, văzu cum reflectorul se clatină și cade exact deasupra 
Justinei. 

— Justine! Pleacă! Pleacă de acolo! ţipă el încercând să se 
facă auzit. 

Ea nu-l auzi, dar îl văzu. Şi era prea târziu. Piesa masivă din 
otel și sticlă o lovi în plin. 

Logan mulțumi lui Dumnezeu că în timpul celor două 
ore oribile care urmară Justine rămase inconștientă. 
Conduse nebunește spre aeroport şi de acolo luară 
avionul lui Carter care-i lăsă la Miami. Un doctor din 
public oprise sângerarea, îi bandajase capul, și-i făcuse un 
sedativ. 

Justine nu-și recăpătă cunoștința nici când, ajungând la spi- 
talul de urgență, doctorii de gardă o așezară pe targă și o 
duseră într-o sală de operaţii. 

Carter se oprise la biroul de la intrare ca să completeze for- 
mularele. 

— Nu are familie, spusese el. Eu sunt unchiul ei, e bine? 
Justine Hart are nevoie de îngrijiri urgente. 

Justine simţi durerea înainte să deschidă ochii. În partea 
stângă a capului o chinuia o durere surdă. Încercă să întindă 
mâna ca să atingă locul, dar nu reuși să se miște. Paralizase? 
Încercă să tipe, să cheme pe cineva, dar nu reuși să scoată nici 
un sunet. Voia să deschidă ochii, să vadă unde se afla, dar îi 
era teamă. 

Stătea întinsă și nemișcată, ascultând șoaptele și forfota din 
jurul său. În cele din urmă se forță și deschise ochii. Deasupra 

capului ei era o lumină albă, intensă. În stânga distinse o 
siluetă cu ceva în mână. Un tub lung și subţire i se oprea în 
brațul stâng. 

Capul o durea prea tare ca să poată vorbi sau întreba unde 
se află și ce a pățit. Şi deodată își aminti. Reflectorul mare de 
deasupra ei, cel despre care-i spusese de nenumărate ori lui 
sefior Ortego să-l mute, i se spărsese în cap! 

Încercă să se miște, dar o soră medicală o opri. Închise 
ochii și simțind din nou mișcare în jurul ei făcu greșeala să 
privească, impinsă de curiozitate. 

— Nu! ţipă ea văzând o lumină albă în faţa ochilor și 
amintindu-și de reflector. 

— Justine, şopti o voce cunoscută. O să fie bine. 

Era Logan. Dar nu putea să-l vadă. 

— Logan... murmură ea. 

— Nu te îngrijora. Eşti la spitalul de urgență din Miami. O 
să fie bine. Te îngrijesc cei mai buni doctori din ţară. Justine, 
crede-mă, te rog. 

— Domnule Addison, trebuie să plecaţi acum, spuse o soră. 
Trebuie s-o pregătim pentru operaţie. 

Justine începu să plângă și încercă să tipe. Dar din gâtul ei 
nu ieși decât un geamăt agonizant. 

— Fii tare, Justine, spuse Logan înainte să plece, sărutând-o 
pe obraz. Te iubesc. 


Capitolul 10 


Logan privea în gol pe geamul biroului său spre strada 
întunecată a lunii februarie. Vremea se potrivea cu starea lui 
de spirit. 

— Nu știu ce să mă fac cu ea, i se destăinui lui acesta. 

— O să fie bine, după ce o să-și revină și o să-și poată relua 
munca, îl asigură Frank. 

Lăsă deoparte portofoliul pe care-l răsfoise nepăsător, 
simțind că Logan era pregătit pentru o discuţie deschisă. De 
două luni de la accident, nu reuşise să scoată nimic de la el. 
De fapt nici nu încercase. Diane o făcuse. De fiecare dată 
când se întâlneau ca să cineze împreună, Diane deschidea 
subiectul despre Justine, dar niciodată nu ajungea la o con- 
cluzie. Logan pur și simplu nu se simţea în stare să vorbească. 
Până acum. 

— Ia loc, Logan, spuse Frank. Mă ameţeşti. 

— Iartă-mă, spuse el fără să se așeze. 

— Sunt uimit cât de mult ai lucrat lunile astea. Și ai făcut-o 
mai bine ca niciodată. Progresele tale sunt uluitoare. Care-i 
secretul? 

— Simt că trebuie să-mi consum energia cu ceva. M-am 
aruncat asupra problemelor clienţilor, ca să le uit pe ale mele. 
Asta-i marele secret. Dar nu știu de ce spun problemele mele, 
când de fapt sunt ale Justinei. 

— Sunt ale tale, Logan. Mie așa mi se pare. Ea se reface, iar 
tu ești pe cale să te pricopsești cu un ulcer. Fii răbdător. Se va 
rezolva totul. 

Logan râse amar și-și puse mâinile în cap oftând. 

— Așa obișnuiam să-i spun eu Justinei despre relaţia noastră. 
Să aibă răbdare, că se va rezolva. Nici nu știu la ce mă refeream. 
Cred că voiam să-i spun să renunţe la carieră ca să fie ce-mi 
doresc eu. Mesajul era: „Justine, să vezi ce bine e să fii numai 
iubita lui Logan Addison și nimic mai mult”. Ce prost am fost. 

— Măcar ţi-ai dat seama. 

— Prea târziu. Acum Justine nu-și mai dorește cariera, dar 
nici pe mine nu mă mai vrea. Sunt blestemat. Să fiu al naibii 
dacă ştiu ce vrea femeia asta. 

— Logan, Justine e o vedetă miraculoasă, care a trecut 
printr-un accident oribil şi se luptă să scape de sechele. Ce nu 
înţelegi? La urma urmei biata fată a avut optsprezece oase frac- 
turate. Auzi, optsprezece! Nici nu știam că fața mea are atâtea 
oase. 

— Dar ea crede că nu va scăpa niciodată de cicatrice. 

— Poate are dreptate. Dar chirurgia plastică face minuni în 
zilele noastre. 

— În cazul ei, doctorii sunt convinși de succes. Mai are 
două operaţii. Una săptămâna asta și a doua peste șase luni. 
După asta va fi ca nouă. Sau aproape. Micile diferenţe nu le va 
sesiza decât ea. Problema e că sunt convins că foloseşte cica- 
tricele drept scuză. 

— Scuză pentru ce? 

— Nu ştiu, Frank, mi-a spus ceva când am vizitat-o acum, 
ultima oară, dar să fiu al naibii dacă am înţeles-o. 

— Dar ce s-a întâmplat? 

— O să râzi, sise Logan zâmbind trist, dar totul a pornit de 
la un blestemat de milk shake. 

— Ei, nu mai spune! râse Frank pocnind din palme. 
Povestește-mi. 

Logan rememorase de zeci de ori întâmplarea, de când 
se întorsese din ultima vizită pe care i-o făcuse Justinei. 
Totul începuse de la o ceartă copilărească, dar ajunseseră 
să-și spună niște vorbe care duseseră la sfârșitul relaţiei. Sau 
poate Justine își dorise mai de mult să încheie relaţia, dar 
nu găsise până atunci ocazia. Cert era că de la o vreme, 
relaţia lor se răcise, dar el mai sperase încă, prostește, să 
reînvie. Justine fusese mai realistă. Asta era clar. Ca de 
obicei. 

Zburase ca să fie împreună cu ea în Palm Springs, unde se 
recupera. La început fusese lângă ea în fiecare zi, în fiecare oră 
— la capul patului în spitalul din Miami, după prima operaţie, 
de Crăciun, apoi de Anul Nou. Zburase la Los Angeles pentru 
a consulta un specialist, apoi se reîntorsese la Miami pentru 
altă operaţie. 

Zilele se transformaseră în săptămâni, în luni... Trecuseră 
două luni de când zbura săptămânal de la New York la Palm 
Springs. 

Cu toate astea, ea se înstrăinase. Logan se bucura doar să 
stea lângă ea. Cu excepţia lui, a doctorilor și a unei surori 
medicale, nimeni n-o văzuse la faţă pe Justine. Dar 
apropierea lor nu mai avea aceeași intensitate ca altădată. 
Logan credea că e normal așa, dar în cele din urmă, se 
hotărâse să deschidă spinosul subiect al motivului înstrăinării 
ci. 

Logan se întorsese ca de obicei de la New York, să vadă 
cum se mai simte. O văzuse prin ușile cu geamuri care dădeau 
spre piscină. Din cauza operaţiilor, n-avea voie să se expună 
razelor de soare, așa că stătea sub o umbrelă, purtând pe cap 
o pălărie cu boruri mari, o eșarfă legată peste ea, și o pereche 
de ochelari imenși de soare pe nas. 

— De cât timp stă acolo? întrebase el asistenta care se 
apropiase de el. 

— De dimineaţă. Nu s-a mișcat de acolo decât ca să-și bage 
picioarele în apă. 

— Ce vreţi să-i daţi acum? întrebase Logan privind paharul 
pe care sora se pregătea să i-l ducă Justinei pe o tavă. 

— Milk shake. E bun pentru întărirea sistemului imunitar. 
Am amestecat niște vitamine în el. A slăbit mult, domnișoara 
Hart. Trebuie să-și recapete forțele. O mai așteaptă o operaţie. 

— Pot să i-l duc eu? 

— Vă rog... 

Logan rămăsese o clipă pe loc, privind-o pe Justine. Dacă 
ea n-ar fi fost în starea aceea, el şi-ar fi dorit s-o ia în braţe 
şi s-o sărute. Dar din păcate asemenea gest ar fi fost 
deplasat. 

— Bună, Logan, spusese ea cu indiferenţă când îl zări. 

Logan așeză paharul rece pe măsuţa de lângă ea și o atinse 
ușor pe braț. 

— Ţi-am adus o băutură specială pe care ţi-a pregătit-o sora. 
Mi-a spus că trebuie neapărat s-o bei. 

— Așa ţi-a spus ea, sau așa vrei tu? 

— Cred că ai slăbit peste măsură, Justine, spuse el aşezân- 
du-se cu un oftat pe șezlongul de lângă ea. Speram să te 
găsesc mai împlinită, și când colo... Milk shake-ul acesta e o 
bombă calorică și... 

— Te rog, Logan, spuse ea pe un ton exasperat, ignorând 
paharul. 

— Dacă ai vrea măcar... 

— Nu, răspunse Justine ferm. Mă simt perfect în pielea mea. 
Beau și mănânc absolut tot ce-mi place. Dar milk shake-ul pe 
care-l face sora îmi întoarce stomacul pe dos. Are un gust ori- 
bil. Încearcă-l, dacă nu mă crezi. 

Logan duse paharul la gură și nu reuși să se abţină să nu se 
strâmbe dezgustat. 

— Ştii cum facem? propuse el pe un ton exagerat de voios. 
Știu un fast-food pe autostradă. Fac un milk shake foarte gus- 
tos. Hai să mergem până acolo ca să-l încerci. Nu vei regreta. 

— Logan, spuse Justine scoţându-și ochelarii de soare și 
privindu-l în ochi, te rog să nu mă mai dădăcești. Poate că fața 
mea e plină de cicatrice, dar asta nu înseamnă că sunt handi- 
capată. Dacă vreau să-mi iau un shake de pe autostradă, pot să 
conduc și singură până acolo. Dar probabil că nu ti-ai imagi- 
nat că pur și simplu nu mi-e nici foame și nici sete, 
mulțumesc. 

Justine îşi puse ochelarii la loc şi trăgându-și borul pălăriei 
mai jos, se întinse comod pe șezlong. Dându-și seama că 
Logan o văzuse pentru prima oară fără bandaje, se simţea 
îngrozitor de jenată. Își imagina că el se holba la cicatrice. 
Fusese singură toată săptămâna și nu dorise să primească nici 
un fel de vizite. Nu-și dorise să vorbească cu nimeni, și mai 
ales cu Logan. Amintirile timpurilor bune încă n-o părăsiseră, 
dar cum nu voise să se gândească la viitor, preferase să rămână 
singură. 

— Îmi pare rău, spuse ea când își dădu seama că fusese prea 
aspră cu Logan. Nu voiam să-mi pierd cumpătul. 

— Nu m-am supărat, Justine. Te înțeleg. 

Logan se bucura că în sfârșit Justine înţelesese că acel com- 
portament al ei era exagerat. I se păru un progres faţă de felul 
politicos și rece în care-l tratase în ultimul timp. 

— Cum te mai simţi? îndrăzni el să întrebe. 

— Deprimată. Și vinovată că ţi-am făcut atâtea necazuri. 

— Tu, mie? 

— Da, de la Crăciun încoace n-ai mai avut o zi liniştită din 
cauza mea. Tot timpul te-ai ținut după mine și mi-ai urmărit... 
recuperarea, fără să-ţi mai lași timp să te distrezi. 

— Cum să mă distrez? Fără tine? Chiar mă bucur când îţi 
urmăresc recuperarea. 

— Ce fel de viaţă poate fi asta pentru tine, călătorind din 
oraș în oraș, din spital în spital, aşteptându-mă în timpul 
operaţiilor de care m-am săturat până şi eu? Sunt sigură că, 
la fel ca și mine, nu mai reziști. Și încă nu s-a terminat 
totul. 

— Aproape s-a terminat. Săptămâna viitoare mai faci o 
operaţie, ultima şi cea mai uşoară din seria pe care ai făcut-o. 
Cel puţin așa spun specialiștii. După asta totul va fi aproape 
perfect. 

— Nu cred, clătină ea din cap deznădăjduită, atingându-și 
cea mai proeminentă cicatrice de pe obraz. 

— Ei, va rămâne o cicatrice subțire, care se va estompa în 
timp. Iar după operaţia finală din toamnă, o să se termine 
totul. 

— Da, râse ea sarcastic. 

— Justine, atitudinea asta nu te prinde. 

— Poate că nu mai sunt eu însămi! ţipă ea isteric. 

— De Ziua Recunoștinței vei arăta perfect, spuse Logan 
puțin dezorientat de izbucnirea ei violentă. Ori, dacă va mai 
rămâne vreun semn, îl vei putea acoperi cu machiaj. 

— Așa că atâta timp cât arăt ca Justine Hart, totul va fi bine. 
Dar dacă eu îmi doresc să fiu Clara Johnson, fără machiaj? 

— Perfect! Eu te voi iubi indiferent de cum vei arăta. 

Pauza care urmă fu stânjenitor de lungă. Lui Logan îi 
amintea de zilele tăcute pe care și le petrecuse la capul patu- 
lui ei pe când se afla în spital. Diferenţa era că atunci el simţise 
inima ei aproape de a lui. Acum se simţea respins. 

O prinse de mână și simţi cum i se rupea inima. O iubea 
atât de mult și-și dădea seama că aproape o pierduse. Se simți 
frustrat, neajutorat, aproape înghețat. 

— Logan, cred că ar fi bine să te întorci mâine la New York, 
spuse ea cu blândețe. 

— Poftim? Dar abia am ajuns. 

— Operația e programată pentru miercuri. N-are sens să 
lipsești de la birou. Oricum n-ai cu ce să mă ajuţi. Probabil că 
Frank s-ar bucura să... 

— La naiba cu Frank! ţipă el spre surprinderea amânduro- 
ra. În momentul ăsta nu mă interesează nimeni și nimic decât 
tu. 

— Asta e problema, Logan. Mă sufoci cu grija și preocu- 
parea ta pentru mine. 

Logan era pe punctul de a o apuca de braţ, înainte ca ea să-i 
spună asta. Îşi retrase mâna și-și frecă intrigat bărbia, încer- 
când să găsească în privirea ei adevărul. 

— N-am vrut să te sufoc. 

— Mă faci să mă simt mai exilată decât sunt. 

— Dar nu ești o exilată, protestă el cu vehemență. 

— Hai să nu ne mințim, spuse ea făcând un semn tăios din 
mână. Mă simt exilată! 

— Poate că te simţi pentru că așa îţi place să fii, o provocă 
el. 


CÂNTEC FĂRĂ SFÂRȘIT 133 


— Bine. Poate că așa e, dar n-am nevoie de mila și de... vina ta. 

După săptămâni de tăcere, Justine spunea în sfârșit 
lucrurilor pe nume. 

— Bine, recunoscu el. Mă simt vinovat nu numai pentru 
că te-am băgat în afacerea La Quinta, dar și pentru că n-am 
insistat să aduci cu tine o echipă profesionistă pentru 
lumini. 

— Ştiam că te gândești la asta, zâmbi ea triumfător. Dar să 
nu lăsăm lucrurile nelămurite. La Quinta mi-am dorit-o și a 
fost alegerea mea. Cât despre lumini, asta era treaba echipei 
mele. Dacă-ţi amintești, tu mi-ai spus să am grijă ca totul să fie 
perfect. Și am avut. Sau cel puţin așa am crezut. Iarăși 
hotărârea mea. Nu te învinovățesc pentru nimic, Logan, dar 
nici nu-mi doresc mila ta. 

— Dar nu mi-e milă de tine, Justine. Poate că ţie îţi este. 

Justine se ridică în picioare. 

— Cred că mă duc să-mi cumpăr milk shake-ul acela. 

— Vin cu tine. 

— Nu, Logan. 

— Te rog, spuse el prinzând-o de braţ. Dacă tot am început 
discuţia asta vreau s-o terminăm. Vreau să știi ce simt. Vreau 
să știi cum mă simt. Ne-am menajat unul pe celălalt prea mult 
timp. Vrei să conduc eu sau tu? 

— Cum vrei, spuse ea ridicând din umeri. 

— Atunci conduc eu. 

Nu-și mai vorbiseră până nu ieșiseră pe autostradă. 

— Tu nu ştii cum mă simt, începu ea. Nu știi ce se petrece 
în interiorul meu. 

— Atunci spune-mi, Justine. 

— N-am nici o idee cum va fi viitorul meu. Oricum, nu 
întrezăresc nimic optimist. 

— Nu vreau să mă amestec prea mult în viaţa ta. Știu cât de 
supărată ai fost. 

— Asta e! ţipă ea. La asta mă refeream când spuneam că nu 
suport mila ta, condescendenţa. Parcă ai vorbi cu un copil 
încăpățânat. Cred că nu știi prin ce am trecut. 

— Ba da, Justine! De asta nu suport să ne ascundem, să ne 
autocompătimim, să ne negăm sentimentele, spuse Logan 
referindu-se mai mult la atitudinea ei. Negi tot ce a fost între 
noi. Negi că mă iubești. 

Tocmai ajunseseră la fast-food și Justine nu-i mai răspunse. 
Se aşezară la o masă, pe terasa de afară. 

— Te aştept aici, spuse ea privind în altă direcţie. 

Când se întoarse cu paharele din hârtie cerată, Logan 
încercă să vorbească cât mai calm şi raţional. 

— Înţeleg ce simţi, Justine, dar vreau să particip și eu la 
evenimentele din viaţa ta. Cred că a sosit timpul să ne regăsim, 
să fim așa cum eram odată. Când vei termina operaţia și te vei 
întoarce la New York, putem să ne căsătorim și să ne clădim 
un viitor împreună. 

— Să ne căsătorim? râse ea fals. 

— Da, Justine. De ce nu? Te iubesc, ne iubim... Cred că 
acum a sosi timpul să ne unim vieţile pentru totdeauna. 

— Nu, răspunse ea sec. Acum, mai mult ca niciodată, n-ar fi bine 
s-o facem. Sunt obosită, Logan. Sunt atât de nesigură. Trebuie să 
mă regăsesc. Te rog, întoarce-te la New York și lasă-mă să respir. 

Logan se întorsese la New York cu certitudinea că relaţia 
lor se sfârșise. Chiar și atunci, în timp ce stătea se vorbă cu 
Frank, sentimentul acela nu-l părăsise. 


— Arăţi superb, spuse Adele intrând furtunos în aparta- 
mentul Justinei și sărutând-o pe obraz, două săptămâni mai 
târziu. Mă bucur că te-ai întors acasă. 

— Bună, Adele, spuse Justine fără entuziasm. 

— Ia să văd, spuse ea privindu-i atent obrajii. Da. 
Senzaţional. 

Justine întoarse privirea obosită în altă parte. 

— Am planuri noi! spuse Adele ignorând atitudinea ei. 

— Stai puţin, dragă. Hai să nu discutăm despre planuri noi 
acum. Faţa mea e încă destul de șifonată, trebuie să recunoști. 
Umflăturile n-au dispărut și cicatricea de sub pomet e vizibilă. 

— După operaţia din toamnă vei fi ca nouă, fii liniştită. Până 
atunci machiajul... 

— Nu sunt pregătită să mă întorc pe scenă. Nu arăt prea 
bine. 

— Justine, oftă Adele așezându-se pe canapeaua art deco, 
parcă n-ai fi tu însăţi. Arăţi putin altfel, recunosc, dar tu întot- 
deauna ai fost... specială. 

— Ha! râse ea amar. Vrei să spui urâtă? 

— Nu, draga mea, interesantă e un atribut mai potrivit. 

— Asta știu... 

— Vezi? Atunci ce ai? Ce te frământă? 

Justine se aşeză lângă Adele. În ciuda comportamentului 
ostil, se bucura că prietena ei venise s-o vadă. Încă nu se 
simțea în stare să primească vizite, dar abia acum își dădea 
seama că avea nevoie de așa ceva. 

— Sunt speriată, recunoscu ea. Întreaga experienţă a fost 
pentru mine o traumă fizică și psihică. Când închid ochii parcă 
retrăiesc scena aceea de groază. Sunt speriată, Adele. 

— Te înţeleg, spuse femeia luându-și prietena pe după 
umeri. Ai dreptate. Poate că e prea devreme ca să te întorci pe 
scenă. Dar trebuie să-ți reincepi viața socială. 

— Nu vreau, spuse Justine cu lacrimi în ochi. Nu vreau să 
văd pe nimeni. Nu știu dacă voi mai dori vreodată. 

— Nu fi ridicolă! O să-ţi treacă. Dar îţi trebuie timp și pri- 
eteni. Eu și Logan vom fi lângă tine. 

— l-am spus că nu vreau să-l mai văd niciodată, Adele, sus- 
pină Justine. 

— De ce?! 

— Nu ştiu. 

— ÎI mai iubeşti? 

— Da. 

— Şi el pe tine? 

— Da, și cred că asta e problema. Mi-a propus să ne 
căsătorim. 

— Bravo lui! Și? 

— Nu ştiu, spuse Justine atingându-și inconștient cicatricea. 

De fapt nu aspectul fizic era problema. Psihicul ei era la 
pământ. Nu reușea să ia decizii, nu știa încotro s-o apuce, ce 
era mai bine să facă. Și dacă se gândea prea mult, nu ajungea 
la nici o concluzie. 

— L-am gonit, Adele, mărturisi ea. I-am spus lucruri îngrozi- 
toare. L-am acuzat că vrea să se căsătorească cu mine din milă. 

— Sunt convinsă că nu e adevărat! spuse vehement Adele. 
Logan nu e genul acesta de bărbat. 

— Ştiu, recunoscu Justine. Nu mă îndoiesc de dragostea lui. 
Îndoielile pe care le am sunt în legătură cu mine. 

Adele se ridică în picioare şi-şi aprinse o ţigară, așa cum 
făcea în momentele critice. 

— Vorbeşte-mi despre aceste îndoieli, Justine. 

— Între mine şi Logan totul a părut să meargă pe dos din 
clipa în care ne-am întors din St. Cat. Mergea din rău în mai 
rău. 

— Te-ai gândit vreodată să lași ca lucrurile să meargă de la 
sine? Relaţiile de genul acesta au nevoie de timp. 

— Parcă ai fi Carter, zâmbi Justine printre lacrimi. Dar el a 
fost căsătorit timp de treizeci de ani și vorbeşte din expe- 
rienţă... 

— Adică eu, care am eșuat în patru căsnicii, nu sunt bună să 
dau sfaturi? râse Adele. Să spunem că cei mai buni sfătuitori 
sunt cei care eșuează. Eu am învățat din greșeli. 

— lartă-mă, Adele. 

— Fii liniștită, draga mea. Și ce i-ai spus lui Logan? 

— Că vreau să fiu singură ca să-mi pun gândurile în ordine. 
El a plecat de două săptămâni și eu n-am ajuns la nici un rezul- 

tat. Înainte exista un conflict între admiratorii mei şi senti- 
mentele lui. Sau cel puţin așa credea el. Acum mi-e teamă că 
mi-am pierdut și admiratorii și pe el. 

— Poţi să obţii orice-ţi dorești, Justine, spuse Adele cu 
convingere. Întotdeauan ai avut o stea norocoasă. 

— Aici e problema. Înainte obţineam orice-mi doream. 
Acum nici nu mai ştiu ce vreau. Știu doar că nu sunt încă 
pregătită să dau cu ochii cu Logan, deși mi-e dor de el. 
Dumnezeule, cât de mult îi simt lipsa! Dar cred că mai am 
nevoie de puţin timp. 

— Hmmm. New York-ul nu e locul potrivit pentru a umple 
acest gol, draga mea. În orice caz, nu pentru tine. Toată lumea 
mă sună să mă întrebe ce mai faci. Nu pot să-i mint la nesfârșit 
și să le spun că nu te-ai întors. La un moment dat va trebui să 
programez ceva. 

— Nu încă, Adele. Te rog... 

— Trebuie să mă întorc la birou, spuse Adele aprinzându-și 
altă țigară, dar mi se ridică părul în cap când ştiu ce mă 
aşteaptă acolo. Telefoanele sună încontinuu iar eu n-am nici 
un răspuns. Am nevoie de o decizie fermă din partea ta, cât 
mai curând. 

— Plec în St. Cat, răspunse Justine. 

— De ce, mă rog? 

— Să mă gândesc în liniște. 

— lartă-mă, draga mea, dar cât timp îţi trebuie ca să te 
gândești? Poate că ai nevoie de o îndrumare. Nu de la mine, 
Dumnezeu ştie. Nu sunt bună la psihanaliză. Dar poate dacă 
ai consulta un specialist, ai putea să ajungi la o concluzie. 

— M-am gândit și la asta. Dar prefer să mă descurc singură. 
Şi St. Cat e locul ideal. 

— Ei, poate că știi tu ce ştii. Carter Graham e un bărbat 
înţelegător, spuse ea ridicându-se în picioare. Între timp, să 
mă anunţi ce mai pui la cale. 


Savoy era locul ideal pentru starea în care se afla Justine. 
De două zile lenevea prin grădină clătindu-și ochii cu peisajul 
și arhitectura vilei, bând cantități industriale de sucuri de 
fructe și stând de vorbă cu Carter. 

— Mă simt ca în cel mai frumos hotel din mijlocul unui 
safari, spuse ea zâmbind spre Carter. 

— Așa și trebuie. Savoy e un amestec de impresii de 
călătorie. Mă bucur că-ţi creează starea asta. 

Dacă reușise să evite locurile prin care se plimbase cu 
Logan, Justine nu-și luase gândul de la el. Mintea ei era din ce 
în ce mai plină de amintiri. 

— Poate că el e viitorul tău, îi spuse Carter la cină, în timp 
ce Justine lenevea pe canapeaua din camera de zi. 

Ca de obicei, era îmbrăcat elegant. Luând în furculița de 
argint un crevete din castronul cu gheaţă, întrebă: 

— Te-ai gândit vreodată să-l incluzi pe Logan în viitorul tău? 

— Tot timpul. 

— Asta e bine. 

Carter încheie discuţia, așa cum obişnuia s-o facă în ultimul 
timp, lăsând subiectul în coadă de peşte. Tot așa discutaseră 
şi despre accident, despre operaţii, despre carieră, despre 
Logan. Sfaturile pe care i le dădea erau sub formă de aluzii, și 
o făceau pe Justine să se gândească și mai mult la problema 
respectivă. 

Când Carter aduse din nou vorba de Logan, Justine îi spuse 
că acesta o ceruse de soţie. 

— Şi ce te frământă? întrebă el. 

— Dacă vorbea serios. 

— Sunt absolut convins. Dar de ce îţi pui asemenea 
întrebări? 

— Mi-a făcut propunerea într-un momet dificil. Mi s-a părut 
că reacționează sub impulsul moment. 

— Dar acum nu mai ești deprimată. Cred că Justine cea de 
altădată s-a întors. Așa că poate e timpul să te întâlnești cu 
Logan ca să vezi care-i mai sunt sentimentele. 

— Poate... 

— Între timp ce-ar fi să vii cu mine la Londra, pentru câteva 
zile? propuse el pe neașteptate. 

— Când? 

— Poimâine. 

— Așa de curând? 

— Da. Se reia o piesă pe care am scris-o cu mult timp în 
urmă. Aș vrea să asist la repetiţii, ca să mă asigur că piesa se va 
pune în scenă așa cum trebuie. Niciodată nu m-am putut 
stăpâni, chicoti el. 

— Cred că eşti aşteptat. 

— Cu siguranţă. Deci, ce spui? Vrei să vii cu mine? 

— Nu pot, Carter. Nu acum. 

— Cred că ti-ar prinde bine o ieşire. Sigur, nu promit că vre- 
mea va fi prielnică. Ştii cum e toamna la Londra. 

— Ştiu, spuse ea. 

De fapt își amintea numai isteria fetiţelor de la spectacol. 
Întotdeauna avusese succes în Anglia. 

— Va fi lume multă, sunt sigur. Așa că nici liniște nu-ţi pot 
promite. Dar la un moment dat va trebui să ieși din bârlog. 

— Stiu, dar nu sunt încă pregătită. 

— Atunci pentru ce ești pregătită? întrebă Carter fixând-o cu 
privirile lui albastre. 

— Pentru Logan, răspunse ea încet. 

— A sosit timpul să încerci apele? zâmbi el. 

— Cred că da. Aș putea să te însoțesc până la New York... 

— Am o idee mai bună, spuse Carter vesel. De ce nu rămâi 
aici, la Savoy? Când ajung la New York îl caut pe Logan și-i 
transmit că-l aştepţi. Când va afla că are ocazia să stea cu tine 
o săptămână în St. Cat, fără un codoș bătrân în coaste, pun 
pariu că va sări direct în primul avion. 

— Sper, spuse Justine simțind din nou nesiguranța punând 


stăpânire pe sentimentele ei. 


Capitolul 11 


Angelique alergă pe pajiște speriind un stol de păsărele 
colorate și ţipând cât o ţineau puterile: 

— M'selle, m'selle! 

Justine ştia care era cauza acelui entuziasm ieșit din 
comun. leși pe verandă exact în momentul în care Angelique 
ajunse la capătul treptelor. 

— Ils sont la! strigă ea arătând spre cer. 

Justine zâmbi încercând să nu pară emoţionată. 
Cunoștea suficient franceza cât să înțeleagă că Logan și 
Steve sosiseră. 

Alertat de ţipete, băiatul din casă alergă spre jeep-ul de la 
capătul drumului. Angelique privi cu jind spre norocosul care 
avea să-l vadă primul pe Steve. 

— Bine, spuse codescendent Justine, du-te cu el să întâm- 
pini avionul. 

— Attend, je viens! strigă Angelique fără să-i mai 
mulțumească Justinei. 

Într-un fel era geloasă pe fetișcana aceea care avea să-și 
revadă iubitul mai repede ca ea. Și, oricum, avea nevoie de 
timp ca să-și recapete stăpânirea de sine. 

Intră în casă și deodată îi simți lipsa lui Carter. O sunase cu 
o zi înainte ca să-i spună cu nemulțumire că repetițiile nu mai 
erau ca pe vremuri. Și mai avusese un motiv pentru care o 
sunase. O anunţase că Logan va veni în St. Cat. 

— Aș fi vrut să fii şi tu aici, îi spusese ea lui Carter. 

— Ştiu. Dar mâine, după ce vă veți revedea şi vă veţi obişnui 
unul cu prezenţa celuilalt, o să vă bucuraţi că nu vă stau în 
cale. 

— Poate... 

— Cu siguranţă. Într-o oră o să uitaţi că ati fost despărțiți. 

— Totul va fi ca înainte? 

— Ca înainte de accident. Accidentul a schimbat multe, 
Justine, dar dragostea adevărată nu moare. Așteaptă şi-ai să vezi. 

Justine era tot nesigură. După săptămâni întregi de gânduri 
contradictorii, în mintea ei începea totuși să se contureze ceva. 

În dimineaţa aceea se trezise mai devreme ca de obicei, 
făcuse o baie prelungită, apoi se plimbase prin grădină. Dar 
nu reuşise să mănânce nimic. 

Pe la ora prânzului se hotărâse să se pregătească pentru 
întâlnirea cu Logan. Alese din dulap rochia galbenă de plajă 
pe care o cumpărase din St. Cat, întrebându-se dacă Logan o 
va recunoaște și-și va aminti împrejurările în care o purtase. 

Privindu-se în oglindă, i se păru că arată destul de 
încrezătoare. Dar mai de aproape, observa că faţa ei nu mai 
avea aceleași trăsături ferme. Umflăturile din jurul ochilor 
dispăruseră, dar cea mai mare cicatrice încă se mai vedea. 

Chirurgul o sfătuise să mai aibă răbdare, când, după ce-i 
scosese bandajele și văzuse că cicatricea nu dispăruse, Justine 
intrase în panică. Ajunsese la capătul răbdării. Şi cel mai grav 
era că Logan trebuia să sosească dintr-o clipă în alta, iar ea nu 
putea să se ascundă. 

Se hotări să se machieze uşor, fără să încerce să ascundă în 
mod special cicatricea. Dar când ieși pe verandă și observă în 
depărtare venind jeep-ul mult-aşteptat, alergă înapoi în camera 
ei şi se întoarse cu ochelarii de camuflaj la ochi, ca să-l 
întâmpine pe Logan. 


Jumătate de oră mai târziu, Logan își despachetase baga- 
jele, făcuse un duș, și se schimbase. Întâlnirea cu Justine 
fusese rigidă și formală, iar el se simţise ușurat să dispară un 
timp pentru a-și aduna gândurile. 

Văzând-o, inima îi tresărise ca altădată. Îl așteptase 
pe verandă, îmbrăcată în rochia galbenă care-i trezea 
amintiri frumoase, dar dureroase. Chiar purtând 
ochelarii aceia de soare nesuferiţi, Justine era fru- 
moasă. 

Dar tocmai în momentul în care fusese pe punctul s-o ia în 
brațe, ea chemase băiatul din casă și-i ordonase să-i ducă baga- 
jele în cameră. Logan se retrăsese neajutorat și se dusese în 
camera de oaspeți. 

Întorcându-se pe verandă se bucură să vadă că ochelarii 
de soare stăteau pe măsuţa de cafea. Justine se legăna în 
balansoar și părea cu gândul aiurea. Logan nu se simţise 
niciodată mai lipsit de putere și de încredere. Se întrebă 
dacă făcuse bine că venise după ea. Dacă nu l-ar fi invitat 
Carter, n-ar fi venit. Era clar că următoarea mișcarea trebuia 
s-o facă Justine. 

Din păcate ea nu se arăta dispusă la reconcilieri. Se legăna 
în continuare în balansoar, deși îl văzuse venind. Logan își 
mută greutatea de pe un picior pe celălalt, simțindu-se în 
plus. Oare o deranja? 

Noroc cu băiatul din casă. Când îl observă, Justine îl opri 
Şi-i spuse: 

— Întreabă-l pe domnul Addison dacă nu dorește ceva de 
băut. 

— Nu, Justine, răspunse Logan ușor contrariat, nu vreau să 
beau nimic. 

Băiatul plecă lăsându-i la fel cum îi găsise — Justine 
legănându-se în balansoar, Logan, de pe un picior pe 
celălalt. 

La un moment dat nu mai suportă și vorbi: 

— Justine, nu mai pot sta așa. 

— Ia loc, spuse ea făcând o glumă cam deplasată pentru 
nervii lui Logan. 

— Nu la asta mă refeream, spuse el refuzând să-i facă jocul. 
Vreau să ne plimbăm. Trebuie să-mi consum energia. 

Justine puse paharul pe masă și se ridică în picioare ca 
să-l urmeze tăcută, nu înainte de a-și lua ochelarii și pălăria de 
soare. 

Pământul pe care-l călcau era reavăn și li se lipea de tălpi. 
Cu o seară înainte plouase şi pământul nu absorbise toată apa. 
Cărarea întortocheată pe care mergeau, şerpuia pe lângă tufe 
de orhidee înflorite. Carter angajase un peisagist care grupase 
florile după culoare și mărime. Cărarea se lărgea la ieșirea din 
grădină, conducându-i spre un alt fel de peisaj. Amestecul de 
culori îi tăia respiraţia lui Logan. 

Inconștient, întinse mâna şi culese o orhidee purpurie pe 
care i-o oferi Justinei. Ea zâmbi eclipsând frumuseţea florii și-și 
puse orhideea după ureche. În clipa aceea Logan simţi nevoia 
imperioasă de a o săruta. Buzele ei umede îl înnebuneau de 
dorinţă. Privindu-le, aproape că le simţea dulceata. Îi trezeau 
amintiri de neuitat. 

— Îmi pare rău, Logan, șopti ea. 

Fiind captivat de frumuseţea ei, Logan abia-i înțelese vor- 
bele. Se oprise lângă ea și era gata să se întindă ca s-o sărute, 
când își dădu seama că Justine îi vorbise pentru prima oară de 
când se revăzuseră. Îşi cerea iertare. 

— Şi mie îmi pare rău, spuse el în timp ce înaintau pe 
cărarea care ducea spre vârful dealului. 

Îi oferi mâna și ea nu-i rezistă atingerii. 

— Te-ai mai împlinit puţin, remarcă el. Cred că ai băut 
multe milk shake-uri. 

— Da. M-am îngrăşat trei kilograme. 

— Arăţi foarte bine. Justine... mi-a fost dor de tine. 

Cărarea se îngustă și Logan găsi un motiv să-i lase mâna și 
s-o ia pe după umeri. 

— Și mie mi-a fost dor de tine, recunoscu ea. Vreau să-ţi explic 
ce-am vrut să spun când te-am acuzat că ţi-e milă de mine. 

Logan o ascultă dându-și seama că de data asta Justine 
voia să-i vorbească deschis şi ceea ce urma să audă era de 
bine. 

— Ai avut dreptate, Logan, continuă ea. Am spus asta pen- 
tru că de fapt mă compătimeam pe mine însămi. Acum cred că 
am trecut de faza asta. Carter mi-a spus că încep să semăn cu 
Justine pe care o cunoștea el. 

— Niciodată nu mi-a fost milă de tine, Justine. Dar m-am 
considerat vinovat pentru ce ţi s-a întâmplat. Nu știam cum să 
mă port şi din cauza asta mă agitam în jurul tău dându-ţi 
impresia că te sufoc. 

Când Logan tăcu, auziră de undeva din apropiere un susur 
de apă. 

— Ce e asta? întrebă el. Pare a fi un pârâu. 

— E ceva mult mai frumos, surâse Justine încântată, grăbind 
pasul. Așteaptă şi-ai să vezi. 

Logan o urmă. Când ajunseră în vârful dealului văzură la 
poale o oglindă de apă albastră. La capătul opus, o cascadă 
limpede lăsa să cadă de la o înălțime de zece metri tone de 
apă. 

— Dumnezeule, ce frumos! Nu ştiam de asta! 

— Mă bucur că ţi-am făcut o surpriză. De când am venit la 
Carter am avut timp să explorez insula și acesta a devenit locul 
meu preferat. 

— Văd şi de ce. 

— Îmi place să cred că e descoperirea mea. Carter obișnuia 
să mă însoţească în locul acesta, dar de cele mai multe ori 
veneam singură aici, ca să mă gândesc. E un loc liniștit și 
retras. 

— Şi ai găsit răspunsurile pe care le căutai? întrebă el 
mângâindu-i umărul gol. 

— Da. Cred că da. Mi-a luat mult timp... 

Logan nu insistă s-o mai întrebe despre acele răspunsuri. 
Ştia că Justine îi va povesti despre ele când se va simţi 
pregătită. După privirile ei se părea că mai avea nevoie de 
puţină reflecţie. 

— Hai să-ţi arăt cascada mai de aproape, propuse ea luân- 
du-l pe Logan de mână. 

Ocolind lacul ajunseră la marginea cascadei și o priviră de 
jos în sus. 

— Dacă ne sincronizăm bine și alergăm, putem să trecem 
pe sub ea fără să ne udăm, spuse Justine. 

— Haide, spuse Logan înaintând dintr-o piatră în alta până 
în apropierea căderii de apă. 

Ajungând lângă cascadă Logan observă că în spatele ei se 
forma un mic adăpost. De o parte era peretele de stâncă și de 
cealaltă parte era pânza de apă. 

— Haide, îl îndemnă Justine. Merită. 

Călcând cu grijă pe pietrele acoperite cu mătasea broaștei, 
ajunseră în spatele cascadei de unde, prin vălul de stropi fini, 
se forma un curcubeu. 

— Superb! exclamă Logan. N-am mai stat niciodată în 
spatele unei cascade. 

— Așa e. Natura construieşte peisaje pe care mintea omului 
nu și le poate închipui. 

Rămaseră acolo o vreme minunându-se de frumuseţea cas- 
cadei, apoi Logan, simțind că sosise momentul, spuse 
strângându-i mâna cu tandrete: 


CÂNTEC FĂRĂ SFÂRȘIT 149 


— Justine... Te rog povesteşte-mi despre răspunsurile pe 
care le-ai găsit. 

— Mi-am dat seama că am fost o proastă. 

— Nu, şopti el mângâindu-i obrazul. 

— Ba da. Cred că accidentul a fost o farsă pe care mi-a jucat-o 
soarta. Abia după două luni mi-am dat seama că o dată cu 
durerea fizică mi s-a luminat mintea. 

— Ce vrei să spui? se încruntă el. 

— Am înţeles că era timpul să mă retrag din lumea muzicii, 
ca să fiu cu tine. Am greșit când ţi-am spus că nu vreau să fiu 
soţia ta. 

Logan îi scoase pălăria de soare de pe cap și ochelarii de la 
ochi. 

— Cred că de acum poţi să stai și fără ele, spuse el aruncân- 
du-le sub jetul de apă. 

— Logan! exclamă ea luată pe neașteptate de gestul lui. 

El o făcu să tacă sărutând-o. Era primul lor sărut adevărat 
după două luni de zile. Buzele lor tremurătoare se regăsiră 
după o pauză îndelungată. 

— Justine, şopti el luându-i faţa în mâini, mă bucur să te am 
din nou numai pentru mine. 

Se sărutară din nou, de data asta cu pasiune, încercând să 
stingă tot focul din inimile lor. Apoi brusc, Logan îi dău dru- 
mul și privind-o cu ochi vicleni, spuse: 

— Număr până la trei și cine ajunge acasă primul, câștigă... 

— Ce? 

— Vedem noi... râse el. 

Logan numără până la trei și amândoi o luară la fugă pe 
sub pânza de apă, udându-se din cap până-n picioare. Urcară 

dealul, coborâră, străbătură poieniţa, grădina lui Carter, 
urcară treptele verandei, apoi scara interioară și nu se mai 
opriră decât în camera Justinei. 

Gâfâiau și picături de apă din păr și haine se scurgeau pe 
podeaua lustruită. Se priviră o clipă, apoi se înlănţuiră într-o 
imbrățișare disperată sărutându-se, atingându-se, recunoscându-și 
fiecare reacţie. Începură să se dezbrace smulgându-și practic 
hainele de pe ei, încurcându-se în nasturi, șnururi și fermoare. 

Când rămaseră goi unul în faţa celuilalt se priviră cu uimire 
şi bucurie, ca și cum s-ar fi văzut prima oară. Logan își trecu 
ușor degetele peste pielea ei umedă, apoi o luă în braţe și 
începu s-o sărute tandru. 

— Justine, șopti el luându-i mâna și punându-i-o pe umărul 
lui, mă simt de parcă acum ar fi prima oară când te descopăr... 
când de ating... când te sărut... 

Timpul se derulă cu repeziciune înapoi și în mintea lor 
reveni scena primei lor zile de dragoste, când în laguna din St. 
Cat, sub un palmier, la adăpost de ploaie, trupurile lor se 
înlănţuiseră cu pasiune. 

— Îmi place să fac dragoste cu tine pe lumină, spuse Logan 
aşezând-o pe patul cu baldachin. 

După atâtea luni fără soare, pielea Justinei își recăpătase culoarea 
porțelanului. Micii pistrui de pe nas îi dispăruseră, iar arsurile solare 
erau acum o amintire. Pielea ei albă îi accentua culoarea naturală, 
roșie, a părului, iar buzele ei păreau mai roz ca niciodată. 

— Eşti frumoasă, șopti el. 

Justine îl crezu. În privirile lui se citea dragostea. Iar când 
o sărută, știu că va fi iubită cum nu mai fusese niciodată. 
Trupul și sufletul ei se deschiseră spre Logan. 

Mâinile lui îi atinseră sânii adâncindu-se în moliciunea lor. 
Sfârcurile i se întăriseră și opuneau rezistență în palmele lui. 
Logan se aplecă și le sărută pe rând, apoi o privi în ochi 
căutând ceva. 

Și găsi. Găsi toată dragostea, încrederea, nevoia și dorinţa 
pe care o căuta. Apoi cu un gest tandru pătrunse în ea 
umplând-o cu iubirea lui. 

Ca prin vis ajunseră la apogeu și se prăbuşiră epuizați unul 
în brațele celuilalt, cu inimile bătându-le la unison. După ce se 
sărutară șoptindu-și vorbe de dragoste, adormiră fericiţi și 
strâns înlănţuiţi, temându-se să nu se piardă. 

Când se treziră mai târziu, Justine îi mărturisi: 

— Mi-a fost dor de tine. Toate orele și zilele în care m-am gân- 
dit la mine și la ce aveam de făcut, ţi le-am dedicat de fapt tie. 

— Te cred, dragostea mea. Și eu m-am frământat gândindu-mă 
dacă vom mai fi vreodată împreună, așa, ca la început. Slavă 
Domnului că fanteziile mi s-au împlinit! 


Două ore mai târziu se așezară la masa formală pentru cină. 
Chelnerul lui Carter, îmbrăcat într-o uniformă imaculată, îi 
servi ireproșabil. Două lumânări albe aşezate în sfeșnice de 
argint luminau romantic masa. În centru, un buchet de 
orhidee le obtura vederea. Logan îl puse deoparte ca să se 
poată privi în ochi. 

Discutară despre drumul lui Logan de la New York, despre 
vreme și despre Angelique și Steve. 

— Mi-a spus că se căsătoresc la vară, zise Logan. 

— Carter se va întrista când va afla că va pierde o angajată 
ca Angelique. Și sunt sigură că și domnului Moreau îi va părea 
rău. 

— Da, râse Logan, Moreau s-ar putea să aibă mai mult de 
lucru după plecarea fiicei sale. 

— O să găsească el o soluţie. 

După cină ieșiră pe verandă și începură să se legene unul 
în braţele celuilalt în balansoar. 

— Mereu mi-am dorit să am şi eu acasă un leagăn ca aces- 
ta... E atât de... 

— Romantic? 

— Da. Şi... 

— De modă veche? 

— Exact, râse Justine. 

— Îţi plac Lucrurile de modă veche? 

— Da. Îmi place casa lui Carter pentru că pare ruptă din 
decorul unui film din anii '40. 

— Da. E de modă veche și romantică. Dar cel mai important 
e că și tu intri în acest cadru, spuse el sărutând-o. Însă mai 
bine să vorbim despre ce voiai să-mi spui în după-amiaza asta, 
la cascadă. 

— Nu mai ştiu... 

— Ceva despre căsătorie. 

— Da. Am greșit când ţi-am spus că nu vreau să mă 
căsătoresc cu tine. 

— Cred că ar trebui să discutăm despre asta, Justine. 

— Te ascult. 

— Ştii că te iubesc. Astăzi mi-am dat seama că dragostea mea 
pentru tine nu numai că n-a murit, dar a crescut. Cât despre 
căsnicie... nu vreau să fii soția mea... 

Justine încercă să nu reacționeze, dar ştia că limbajul 
trupului o trăda. 

— Ascultă-mă, Justine, continuă el cu siguranță. Nu vreau să 
fii soția mea doar pentru că n-ai alte variante. Am avut timp să 
mă gândesc și am ajuns la concluzia că nu vreau să te 
dădăcesc. Nu mi-ai ierta-o niciodată. 

Justine încă nu-și dădea seama ce voia să spună Logan sau 
unde ducea conversaţia aceea stânjenitoare. Încercă să se con- 
centreze la înţelesul vorbelor lui. 

— Justine, încerc să-ţi spun că vreau să fii soția mea abia 
după ce vei ajunge din nou în vârf şi-mi vei spune hotărât: 
„Logan, încă te mai vreau”. 

— După ce ajung din nou în vârf? întrebă ea privindu-l în 
ochi. Logan, dar nu vreau să mai urc niciodată pe scenă. Nu 
pot... 

— Ba da. Știu că poţi. Și Adele știe asta. Cu toţii știm că ești 
în stare. 

— Nu, spuse ea tremurând. Ţi-am spus, Logan, vreau să fiu 
soţia ta. Vreau să mă căsătoresc cu tine și să fiu doamna 
Addison. Asta e tot ce-mi doresc. 

— Nu-i adevărat, Justine. 

— Ştiu ce-mi doresc, se apără ea. 

— Ştii ce e sigur. Acum nu-ţi dai seama, dar vreau să înţelegi 
că îţi poţi reface cariera. 

— Dar n-o mai vreau! 

— Întotdeauna vei fi Justine Hart. 

Justine îi ocoli privirile şi pentru prima oară după ce se 
împăcase cu Logan, își aminti de cicatrice, ducându-și mâna la 
faţă. 

— Ascultă-mă, proastă mică ce ești! se răsti Logan la ea, 
forțând-o să se uite la el. Înainte de accident erai în culmea 
carierei. Acum, cicatricele ti-au dispărut și nu știu ce te mai 
oprește să te întorci pe scenă. Vreau să poţi spune: „Am cati- 
era mea şi-l am pe Logan”. Abia atunci vei putea decide dacă 
mă vrei cu adevărat. Pot să fac faţă admiratorilor și la tot ce 
ține de faima ta. Știu că te-aș putea pierde, dar altfel nu te 
vreau. 

— Dar, Logan, de asta am avut nevoie de timp, șopti ea, ca 
să-mi dau seama dacă-mi mai doresc cariera. Nu pot să mă mai 
întorc pe scenă, să cânt... 

— Trebuie. Altfel... 

— Dar cum? Întelegi ce-mi ceri? 

— Nu-ti cer decât să fii tu însăti. Încearcă. Promite-mi că vei 
încerca. 

Justine îl privi în ochi și, văzându-i hotărârea, își dădu 
seama că avea sprijinul necesar. Putea măcar să încerce. 

— Draga mea, continuă Logan blând, și vreau să-ţi reincepi 
cariera de acolo de unde ai lăsat-o. Vreau să cânti în cabare- 
tul La Quinta. 

Când Justine se întoarse la cabaret, acesta i se păru schim- 
bat. Tensiunea din public înaintea apariţiei sale o copleșea. 
Publicul abia aștepta s-o audă cântând pe favorita lor. Logan 
nu mai participase niciodată la un asemenea eveniment. I se 
părea că toată lumea respira la unison și simţea aproape fizic 
suspansul. 

Stătea la o masă de lângă scenă împreună cu Carter. Nici 
Adele și nici Frank nu veniseră. De fapt nimeni din ţară nu știa 
că Justine va cânta în seara aceea, decât turiștii din La Quinta. 
Fusese dorinţa Justinei de a nu transforma o noapte obișnuită 
de spectacol într-un mare eveniment — cel al reîntoarcerii sale 
pe scenă. 

Deşi presa nu fusese anunţată, doi reporteri veniseră în 
seara aceea la cabaret cu aparatele de fotografiat. 

— Nu-i nimic, îl liniști Carter, când văzu încordarea 
de pe fața lu Logan. Justine va fi senzaţională în seara 
asta. 

În culise, Justine stătea singură în cabină, tremurând de 
emoție. Când se auzi strigată, palmele i se umeziră de teamă. 
Dacă nu reușea să cânte? 

Înaintă cu pași nesiguri spre scenă și când orchestra ei 
începu să cânte, iar publicul izbucni în aplauze furtunoase, în 
ea renăscu dorinţa de a cânta. 

Cu toate astea, picioarele refuzau s-o sculte. De ce Logan 
n-o voia altfel? De ce ţinuse cu tot dinadinsul să se întoarcă pe 
scenă? Dacă se făcea de râs? Atunci va pierde totul. TOTUL. Și 
cariera, şi pe Logan, și încrederea în sine... 

Nu. Trebuia să iasă. Acum publicul știa că ea îşi va face 
apariţia, și dacă refuza să cânte, ei înțelegeau că nu mai făcea 

faţă. Nici așa nu era bine. Gata. Deja trecuseră câteva secunde 
bune de când crainicul îi anunţase intrarea. Aplauzele se 
înteţiseră şi publicul o aclama. 

Nu trebuia să privească în sus. Asta era. Nu trebuia 
să-și amintească în nici un fel momentul tragic al acci- 
dentului. 

Când luminile se stinseră, ieși temătoare pe scenă. Logan 
respiră ușurat. Ştia de la repetiţia pe care o făcuseră cu o zi 
înainte că momentul apariţiei ei trebuia să se producă mai 
devreme. Observând că întârzie, îi venise să alerge după ea și 
s-o tragă afară de după cortină, acolo unde știa că stă. Își 
dădea seama că Justine avea un trac îngrozitor, dar dacă acum 
nu reușea să depășească momentul, nu putea s-o mai facă 
vreodată. 

Așa că atunci când o văzu, lui Logan i se luă o piatră de pe 
inimă. 

Justine începu să cânte acompaniată de orchestră, dar 
Logan îi simti emoția puternică. Vocea îi tremura ușor, iar 
figura ei părea împietrită. 

Ritmul inimii îi bătea în urechi atât de tare, încât abia îi mai 
auzea vocea Justinei. Îi venea să se ducă pe scenă și s-o ia de 
mână ca să-i insufle siguranţă. 

Carter, care-i observase gestul, îl opri. 

— Nu, Logan. Stai aici. Se descurcă. Ascultă bine. Justine se 
întoarce. 

Într-adevăr, privind în ochii ei, Logan își dădu seama că 
Justine începuse să-i cânte lui, așa cum îi cântase demult, în 
St. Cat. Carter avea dreptate. Cântecul lor fără sfârșit prindea 
viaţă. 

Aplauzele mele 
Sunt zilele de mâine 
Cu tine... 


Cântecul se termină și publicul se ridică în picioare, 
aplaudând furtunos. 


Două ore mai târziu, când aplauzele în sfârşit se 
stinseră, după nenumărate bis-uri, Justine se întoarse în 
culise. Reușise. O mulțime de oameni o înconjurase cerân- 
du-i autografe, dar de departe, printre zeci de feţe 
necunoscute, îl recunoscu pe Logan. Se sprijinise de ușa 
cabinei ei şi zâmbind, intrase înăuntru făcându-i semn c-o 
așteaptă. 

Dar nu reuși să-i întoarcă zâmbetul pentru că mulţimea o 
înconjurase din toate părțile. Apoi îl văzu pe Carter. 

— Ai fost minunată, draga mea, așa cum ne aşteptam cu 
toţii, spuse el sărutând-o pe obraz. Hai să scăpăm de mulţimea 
asta, ce zici? 

— Bine, dar spune.-le tu să mă ierte câteva minute. 

Justine își făcu loc prin mulțime și intră în cabină, unde o 
aştepta Logan. Văzând-o, el se ridică în picioare și închise ușa 
cu cheia. 

— Mi-e teamă că vor sparge ușa, râse el. 

— Şi ce dacă? spuse ea sărutându-l. Acum vreau să-ți 
mulțumesc că ai ajutat-o pe Justine să se întoarcă. 

— Nu trebuie să-mi mulţumești mie. Ai fost întotdeauna o 
stea și încă mai eşti — asta e realitatea. 

Justine se îndreptă spre oglindă și-și privi câteva clipe cu 
atenţie chipul reflectat. 

— Mă simt bine, spuse ea oftând mulțumită. Îmi place să 
cânt, să primesc aplauze, să simt dragostea publicului. Aveam 
nevoie de asta, Logan. 

— Stiam. 

El o îndemnase să se întoarcă, o forțase să fie din nou ea 
însăși. Ştia că așa putea s-o piardă definitiv, dar dacă n-o făcea, 
Justine putea să rămână mereu cu un regret în suflet, cu o 
neîmplinire. 

Întorcându-se spre Logan, își ridică bărbia şi spuse: 

— Acum nimic nu-mi mai stă în cale. Dacă vrei să te 
mai căsătorești cu mine, eu sunt dispusă să renunţ la 
carieră. 

Logan făcu doi pași înapoi, uimit de hotărârea ei neaștep- 
tată. Putea s-o aibă numai pentru el și gândul acesta îl făcea să 
tremure de bucurie. Justine îl iubea mai mult decât își iubea 
cariera. Asta era cea mai mare dovadă de dragoste pe care i-o 
putea da. 

— Nu, răspunse el. Nu vreau să renunti la nimic pentru 
mine, Justine. 

— Ştiam că vei spune asta, oftă ea ușurată sărindu-i în braţe. 
Te iubesc... Dumnezeule, cât de mult te iubesc, Logan. Dar 
mai vrei să te căsătorești cu mine? 

— Încearcă să mă opreşti, râse el sărutând-o și privind-o 
adânc în ochi. 

— Logan, spuse ea încet, am descoperit lumea reală 
potrivită pentru noi. E în noi înşine. 

— Da. Vom fi împreună pentru totdeauna, spuse Logan 
încercând să ignore larma din spatele ușii. Admiratorii tăi tre- 
buie să se obișnuiască cu mine. Le dau voie să-ţi ceară auto- 
grafe. Le dau voie să vină la concerte și să asculte cântecele 
tale, dar numai când ești pe scenă. În rest, vei cânta numai 
pentru mine, Justine, dragostea mea. 


Sfârşit 


